
Kolumbietis GABRIELIS GARCIA MAROUMZAS - žymiausias 
Lotynų Amerikos XX a. rašytojas, magiškojo realizmo klasikas, 
Nobelio premijos (1982 m.) laureatas. Jis gimė 1928 m. kovo 6 d. 
Arakatakoje (Kolumbija), bananų eksporto uoste, Karibų jūros 
pakrantėje. Tėvas, telegrafistas, drauge su žmona persikėlė į kitą 
miestą, palikdamas mažąjį Gabrielį, vyriausiąjį iš šešiolikos vaikų, 
auklėti žmonos tėvams. Ypač didelės įtakos vaikui turėjo močiutė, 
aiškiaregė, ir senelis, pulkininkas, Nepriklausomybės karų vetera- 
nas. liek miestelis, kuriame prabėgo jo vaikystė, tiek senelių pasa- 
kojimai atsispindėjo vėlesnėje kūryboje. 

1947 m. G. Garcia Marguezas įstojo į Kolumbijos universiteto teisės 
fakultetą ir tais pačiais metais Bogotos laikraštyje E! Especlador iš- 
spausdino pirmąjį apsakymą „Trečiasis atsižadėjimas“ (Li lėrcera res- 
ignacion). 1948 m. persikėlė į Kartacheną, dirbo laikraščio El Heraldo 
reporteriu. 1954 m. grįžo į Bogotą ir laikraštyje Fl Espectudor sukėlė 
skandalą straipsniais apie kontrabandos gabenimą Kolumbijos karo 
laivais. Laikraštis buvo uždarytas, o G. Garcia Marguezas išsiųstas į 
Europą kaip El Espectador reporteris. 

Išdirbęs Europoje dvejus metus, G. Garcia Marguezas įsidarbino 
Kubos spaudos agentūroje La Prensa Latina. 1961 m. jis persikėlė į 
Meksiką, kur rašė scenarijus, straipsnius, o laisvalaikiu - knygas. 
Tuo metu buvo išleisti jo kūriniai: „Pulkininkui niekas nerašo“ 

(El coronel no tiene guien le escriba, 1961) ir „Didžiosios Mamos lai- 
dotuvės“ (Los funerales de la Mama Grande, 1962). 

Pasaulinį garsą rašytojas pelnė 1967 m., pasirodžius romanui „Šim- 
tas metų vienatvės“ (Cien anos de soledul). Tuo metu jis gana var- 
gingai gyveno Meksikoje. Paties G. Garcia Marguezo žodžiais ta- 
riant, spaudė tokie nepritekliai, jog Žmona Mercedes buvo privers- 
ta parduoti visas savo brangenybes, kad galėtų vyrui nupirkti rašo- 
mojo popieriaus, kurį jis begėdiškai draskė ir mėtė į šiukšlių dėžę, 
kai nesisekdavo rašyti. Romanas susilaukė neįtikėtino pasiseki- 

mo buvo parduota 30 milijonų egzempliorių. Tai buvo „literatūri- 
nis žemės drebėjimas“, naujas žodis pasaulinėje literatūroje, magiško- 
jo realizmo pradžia. Prasidėjo pergalingas G. Garcia Marguezo žygis 
per pasaulį, nekantriai laukiantį jo naujų kūrinių. 1982 m. G. Garcia 
Marguezas grįžo į Kolumbiją, kur gyvena iki šiol. 

ūkstantis devyni šimtai 
keturiasdešimt devintųjų spalio dvidešimt šeštą dieną 
nieko ypatinga neatsitiko. Klementė Manuelis Sabala, 
laikraščio vyriausiasis redaktorius, kurio globojamas 
bandžiau reporterio plunksną, rytinį susirinkimą baigė 
keliais įprastiniais pasiūlymais. Nė vienam žurnalistui 
nepavedė kokio konkretaus uždavinio. Po kelių minučių 
sužinojo telefonu, jog valomos buvusio šventos Klaros vie- 
nuolyno kriptos, ir, neturėdamas kokių nors ypatingų vil- 
čių, man pasakė: 

— Apsižvalgyk tenai ir pažiūrėk, ar negalima ko išspausti. 

Istorinis klariečių vienuolynas, prieš kokį šimtmetį 
paverstas ligonine, buvo parduodamas, ir jo vietoje turė- 

jo iškilti penkių žvaigždučių viešbutis. Įgriuvus stogui, jo 
nuostabi koplyčia atsidūrė veik po atviru dangumi, ta- 
čiau kriptose vis dar ilsėjo trys kartos vyskupų, vienuoly- 
no viršininkių ir kitokių įžymybių. Pirmiausia reikėjo jas 
atituštinti, palaikus grąžinti tiems, kas jų pareikalautų, o 
visa kita pakasti bendrame kape. 

Mane nustebino primityvi darbų tvarka. Kastuvais ir 
kapliais apsiginklavę darbininkai griovė kapų rūsius, 
traukė sutrešusius karstus, kurie trupėjo vos paliesti, ir 
rinko kaulus iš krūvelių dūlėsių, drabužių skivytų ir iš- 
blukusių plaukų. Kuo įžymesnis buvo velionis, tuo dau- 
giau darbo reikalavo, nes reikėjo knaisiotis po kūno trū- 
nėsius tr atžvalgiai sijoti dulkes, ieškant brangakmenių 
tr brangenybių. 

Darbų vykdytojas nusirašinėjo duomenis nuo antkapių 
į mokyklinį sąsiuvinį, krovė kaulus atskiromis krūvelėmis 
tr ant kiekvienos dėjo lakštelį su vardu, kad palaikai ne- 
susimaišytų. Tad, vos įėjus į šventyklą, pirmiausia man 
krito į akis ilgutėlė virtinė kaulų kauburėlių, nuožmios 
spalio saulės kepinamų pro įgriuvusio stogo plyšius, pa- 
ženklintų vien popieriaus lakšteliu su pieštuku pabrėž- 
tu vardu. Nuo tos dienos prabėgo beveik penkiasdešimt 
metų, bet mane vis dar nukrečia šiurpas, prisiminus tuos 
kraupius visa ką naikinančio laiko ženklus. 

Buvo ten palaidoti Peru vietininkas ir jo slapta meilu- 
žė, diecezijos vyskupas donas Toribijas de Kaseres i Vir- 
tudes, kelios vienuolyno viršininkės, tarp jų - motinėlė 
Chosefa Miranda, ir menų bakalauras donas Kristobalis 
de Erasas, pusę gyvenimo atidavęs lubų lipdiniams. Vie- 
nos kriptos lentoje buvo užrašyta, jog ten ilsi donas Igna- 
sijas de Alfaras i Duenjas, Kasalduero antrasis markizas, 
bet, atidarius rūsį, paaiškėjo, kad jis tuščias ir niekada 
nenaudotas. Priešingai, markizės donjos Olaljos de Men- 

dosos palaikai gulėjo gretimoje kriptoje po josios vardu 
paženklintu antkapiu. Darbų vykdytojas nekreipė į tai 
dėmesio: tais laikais buvo įprasta, jog kilmingas kreolas 
įsirengia kapą, bet palaidojamas kitur. 

Staigmena laukė didžiojo altoriaus trečioje nišoje, 
Evangelijos pusėje. Smogus kirstuvu, antkapio lenta su- 
byrėjo į druzgus, ir iš vidaus plūstelėjo skaistaus vario 
spalvos gyvų plaukų vilnis. Darbų vykdytojas panoro, 
darbininkų padedamas, juos ištraukti lauk, bet kuo dau- 
giau traukė, tuo ilgesni ir vešlesni jie atrodė, kol galiau- 
siai pasirodė paskutinės sruogos, prikibusios prie vaiko 
galvytės. Nišoje liko tiktai keletas pabirų kauliukų, o sa- 
lietros išėstoje kaltinio akmens lentoje žymėjo vardas be 
jokių titulų: Sierva Maria de Todos los Angeles. Išskleisti 
ant aslos nuostabūs plaukai buvo dvidešimt dviejų metrų 
vienuolikos centimetrų ilgio. 

Darbų vykdytojas nė kiek nesistebėdamas man paaiš- 
kino, jog netgi po mirties per mėnesį plaukai žmogui augą 
po centimetrą, ir dvidešimt du metrai per du šimtus metų 
jam pasirodė normalus vidurkis. Man, priešingai, tas da- 
lykas atrodė ne toks jau paprastas, nes vaikystėje senelė 
pasakojo padavimą apie dvylikametę markizaitę ilgais 
tt nuotakos nuometas plaukais, kuri, šuns įkąsta, mirusi 
nuo pasiutligės ir vėliau buvusi garbinama Karibų kai- 
muose už gausybę stebuklų. Mintis, jog tai galbūt esąs jos 
kapas, tą dieną virto laikraščio žinute ir paskatino mane 
parašyti šią knygą. 


Gabriel Garcia Marguez 
Cartdgena (Vest Indija), 1994 


PIRMAS 


uodžio pirmąjį sek- 
madienį pelenų spalvos šuo su žvaigžde kaktoje įpuolė į 
turgaus gatvelių raizgyną, išvartė kepsnių stalus, išblaš- 
kė indėnų išdėliotas prekes, ištaškė loterijos kioskelius ir 
tuo pačiu žygiu sukandžiojo keturis žmones, pasitaikiu- 
sius jam ant kelio. Trys jų buvo vergai negrai. Ketvirto- 
ji —- Sierva Marija de Todos los Ancheles, markizo Kasal- 
duero vienturtė dukrelė, su tarnaite mulate atėjusi nusi- 
pirkti barškučių pynelės savo dvyliktajam gimtadieniui. 
Joms buvo sakyta neiti toliau Pirklių vartų, bet tar- 
naitė nuklydo iki pat Getsemanio priemiesčio pakelia- 
mojo tilto, minios šurmulio primasinta į vergų uostą, 
kur iš varžytynių buvo parduodamas negrų krovinys 


iš Gvinėjos. Ištisą savaitę nerimastingai laukta Kadiso 
bendrovės vergų pirklių laivo, kuriame staiga pasireiš- 
kusi mįslinga mirštama liga. Bandydami ją nuslėpti, 
pirkliai išmetė lavonus į jūrą, neparišę balasto. Mūša 1š- 
kėlė juos paviršiun, ir paryčiais jie radosi paplūdimyje, 
keistai pamėlę, išpampę ir nebeatpažįstami. Laivas nu- 
leido inkarą neįplaukęs įlankon — bijota kokio afrikinio 
antkryčio, galinčio bemat išpjauti žmones, bet paskiau 
paaiškėjo, jog laive paprasčiausiai apsinuodyta sugedu- 
siais produktais. 

Tuo metu, kai šuo sklendė per turgų, gyvasis kro- 
vinys, atsižvelgiant į apgailėtiną sveikatos būklę, jau 
buvo parduotas pusvelčiui ir nuostolius bandyta išlygin- 
ti viena verge, verta visų kitų. Tai buvo septynių pėdų 
ūgio belaisvė abisinė, vietoj privalomo prekinio aliejaus 
išterliota melasa, ir tokio jaudinančio grožio, jog jis atro- 
dė netikras: galva moliūgo formos, smaila nosis, įkypos 
akys, sveikutėliai dantys, apgauli romėnų gladiatoriaus 
laikysena. Aptvare ji nebuvo paženklinta įdagu, niekas 
neliaupsino nei jos jaunatvės, nei sveikatos, — stačiai pa- 
siūlė pirkti dėl grožio. Nesiderėdamas nei skaičiuodamas 
gubernatorius atseikėjo auksu tiek, kiek ji svėrė. 

Buvo įprasta, kad, vaikydamiesi kates arba dėl mės- 
galio gatvėje pjaudamiesi su grifais, benamiai šunys su- 
kandžioja praeivius, ir juo įprasčiau gausos ir susibūrimų 
laikotarpiu, kai pakeliui į Portobelo mugę uostan įplauk- 
davo Galeonų laivynas. Niekam galvos neskaudėdavo 
dėl keturių ar penkių perdien sukandžiotų žmonių, ir juo 
labiau dėl tokio įkandimo, vos pastebimo Siervos Mari- 
jos kairėje kulkšnyje. Taigi tarnaitė nė kiek nesijaudino. 
Patepė žaizdelę tepalu, pagamintu iš sieros su citrina, iš- 
plovė kraujo dėmę sijone, ir visi apie tai pamiršo rūpin- 
damiesi jos dvyliktojo gimtadienio linksmybėmis. 

Bernarda Kabrera, mergaitės motina ir neoficiali mar- 
kizo de Kasalduero žmona, tą rytą išgėrė drastišką doze 
vidurių paleidžiamųjų, į stiklą saldinto rožių vandens 
įbėrusi septynis grūdelius antimonito. Buvo tai netašyta 
metisė iš vadinamosios prekystalio aristokratijos: gyva 
pagunda, plėšrūnė, ūžautoja ir tokio smaliūgo pilvo galo, 
jog gražiausiai pasotintų visas kareivines. Šiaip ar taip, 
piktnaudžiaujant fermentuota melasa ir šokolado plyte- 
lėmis, po kelerių metų jai teko šalintis pasaulietinio gy- 
venimo. Čigoniškos akys užgeso, išmonė išvėso, ji šlapi- 
nosi krauju ir vėmė tulžimi, andainykštis sirenos kūnas 
pasidengė vario spalvos apnašu, išpurto lyg mirusiojo 
trečią dieną ir taip trenksmingai leido dvisias dujas, jog 
sarginiai šunys, ir tie baidėsi. Iš miegamojo išeidavo la- 
bai retai, o jeigu ir išeidavo, vaikščiodavo kaip motinos 
pagimdyta arba vilkėdavo ruoželinio audinio tunika ant 
nuogo kūno ir atrodydavo dar nuogesnė, nei nebūtų vil- 
kėjusi jokio drabužio. 

Kai buvo jau septynis kartus išsivaliusi vidurius, par- 
ėjo Siervą Mariją lydinti tarnaitė, bet nė neužsiminė apie 
šuns įkandimą. Užtat papasakojo, koks skandalas kilęs 
uoste parduodant vergę. 

— Jeigu ji tokia graži, kaip šnekama, greičiausiai bus 
abisinė, — tarė Bernarda. 

Tačiau kad ir būtų buvusi Sabos karalienė, jai atrodė 
neįtikėtina, jog kas nors galėtų atseikėti už ją tiek aukso, 
kiek ji sveria. 

— Gal užją užmokėjo auksu, ir tiek? —- paklausė. 

— Ne, - paprieštaravo tarnaitė, - atseikėjo tiek aukso, 
kiek ji pati sveria. 

— Tokio ūgio vergė sveria mažiausiai šimtą dvidešimt 
svarų, —- tarė Bernarda. — Ir jokia moteris, nei juodaodė, 

nei baltaodė, nėra verta šimto dvidešimties svarų aukso. 
Nebent tuštintųsi deimantais. 

Niekas geriau užją nepermanė vergų prekybos, ir ji Ži- 
nojo, kad jeigu gubernatorius nusipirko abisinę, vadinasi, 
turi jai numatęs kur kas švaresnę vietą nei virtuvę. Tos 
mintys sukosi jai galvoje, iki pasigirdo pirmieji šventinių 
fleitų garsai ir petardų drioksėjimai ir tuojau pat pratrū- 
ko pašėlusiai loti narvuose uždaryti sarginiai šunys. Ji 
išėjo į apelsinmedžių sodą pasižiūrėti, kas darosi. 

Donas Ignasijas de Alfaras i Duenjas, antrasis Kasal- 
duero markizas 1r Darjeno senjoras, taipgi išgirdo muzi- 
ką, gulėdamas pokaičio hamake, ištemptame tarp dvie- 
jų apelsinmedžių. Buvo tai šelmis ir pagyrų maišas, o 
šiaip — gedulingos išvaizdos vyras balzgano it lelija veido, 
nes bemiegant iš jo čiulpdavo kraują šikšnosparniai. Na- 
mie vilkėjo beduinų dželiaba, ant galvos užsimaukšlinęs 
toledišką šlikę, dar labiau pabrėžiančią jo bejėgiškumą. 
Pamatęs žmoną kaip motinos pagimdytą, nedovanojo ne- 
paklausęs: 

— Kas čia per muzika? 

— Nežinau, - atsakė ji. — Kokia šiandien diena? 

Markizas nenumanė. Matyt, tikrai jautėsi kaip ant 
adatų, jei to klausė savo žmoną, o ji veikiausiai jau buvo 
spėjusi išgiežti apmaudą, nes neatsakė sarkazmu. Susi- 
domėjęs jis atsisėdo hamake, bet tuo metu vėl sutrinksė- 
jo petardos. 

— Viešpatie aukščiausiasis! - sušuko. — Kokia šiandien 
diena! 

Namai buvo šalia Dieviškosios ganytojos pamišėlių 
prieglaudos. Muzikos ir petardų sujaudrintos, prieglau- 
dinės išpuolė terason, žvelgiančion apelsinmedžių sodo 
pusėn, kiekvieną driokstelėjimą sveikindamos džiaugs- 
mingais šauksmais. Markizas šūktelėjo joms klausda- 

mas, kur vykstanti šventė, ir jos išsklaidė jo abejones. 
Buvo gruodžio septintoji, vyskupo ir švento Ambraziejaus 
diena, o muzika ir petardos skardėjo vergų kieme Siervos 
Marijos gimtadienio proga. Markizas pliaukštelėjo delnu 
sau per kaktą. 

— Žinoma, - tarė. - Kiek jai sukako? 

— Dvylika, - atsakė Bernarda. 

— Tik dvylika? — nutęsė jis, vėl išsitiesdamas hama- 
ke. - Kaip lėtai šliaužia gyvenimas! 

Iki šimtmečio pradžios namai buvo miesto pasididžia- 
vimas. Dabar stovėjo sugriuvę ir gūdūs ir atrodė taip, 
lyg būtų kraustomasi kur kitur — kambariai buvo tušti, 
daiktai išmėtyti kur pakliūva. Menėse it šachmatų lentos 
vis dar margavo marmurinės aslos, kur ne kur kabojo vo- 
ratinklių draiskalais apkibę Venecijos krištolo sietynai. 
Gyvi likę kambariai buvo vėsūs bet kuriuo metu - gaivą 
saugojo storos mūro sienos, ilgus metus nevarstomi lan- 
gai ir durys, o svarbiausia — vidun pro plyšius švilpauda- 
mi smelkėsi gruodžio vėjai. Visur slūgsojo drėgmės pri- 
tvinkusi vanguma ir tamsa. Iš pirmojo markizo senjoriš- 
kos didybės nieko daugiau nebeliko, tik naktis sergstin- 
tys penki sarginiai šunys. 

Triukšmingas vergų kiemas, kur Sierva Marija šventė 
gimtadienį, pirmojo markizo laikais buvo tarytum mies- 
tas mieste. Toks buvo ir valdant jo įpėdiniui, kol vyko 
sukta vergų ir miltų prekyba, kurią iš Mahateso cukra- 
nendrių plantacijos patylomis tvarkė Bernarda. Dabar 
visas spindesys likosi praeityje. Bernardą suniokojo jos 
nepasotinama silpnybė, o vidinis kiemas sumažėjo ligi 
dviejų lentinių barakų kartėlių palmių stogais, kur galu- 
tinai sunyko paskutiniai didybės trūnėsiai. 

Dominga de Adviento, grynakraujė negrė, geležine 
ranka rikiavusi namus iki priešpaskutinio atodūsio, buvo 

tuodu pasaulius siejanti grandis. Išlaki ir kaulėta, veik 
aiškiaregės nuovokos, ji ir išaugino Siervą Mariją. Atsi- 
vertė į katalikybę, bet neatsisakė jorubų apeigų ir laikėsi 
abiejų tikėjimų, nežiūrėdama kokios sekos ar nuoseklu- 
mo. Jos siela esanti nedrumsčiamos ramybės, sakėsi ji, 
nes tai, ko pristinganti viename tikėjime, randanti kita- 
me. Taipgi jai vienintelei buvo leidžiama kištis į markizo 
ir jo žmonos santykius, ir abu ją vienodai gerbė. Tik ji 
galėjo šluota išvaikyti vergus, užtikusi juos nusiritusius 
į sodomiją arba su keliomis moterimis pagret besikulian- 
čius tuščiose menėse. Tačiau po jos mirties jie išsprūsda- 
vo iš barakų, gelbėdamiesi nuo vidurdienio kaitros, tyso- 
davo pakampėse ant plikos aslos, gremždavo prisvilusius 
katilus, vaišindamiesi ryžių skrudais, arba žaisdavo ko- 
ridorių vėsoje — sukdavo ūžles ir leisdavo vilkelius. Tame 
slogiame pasaulyje, kur niekas neturėjo laisvės, Sierva 
Marija buvo laisva. Tik ji viena ir tik tenai. Tad gimta- 
dienį ji šventė ten, savo tikruosiuose namuose ir su savo 
tikrąja šeima. 

Neįmanoma įsivaizduoti tykesnio šokio, griausmingai 
trenkiant muzikai, tarp vergų, šeimynykščių ir svečių, 
kurie suėjo iš kitų aukštakilmių namų, sunešdami tai, 
ką sugebėjo. Mergelė buvo tokia, kokia buvo iš tikrųjų. 
Šoko daug grakščiau ir smagiau nei gryni afrikiečiai, dai- 
navo įvairiomis afrikiečių kalbomis ir vis ne savo balsu 
arba taip mėgdžiojo paukščių bei gyvių balsus, jog tie 
glūdojo sutrikę. Domingai de Adviento parikiavus, pačios 
jauniausios vergės suodžiais ištepė jai veidą, ant krikšto 
škaplierių užkabino santerijos karolius ir sutvarkė nie- 
kada nekirptus plaukus, kurie būtų trukdę jai vaikščioti, 
jei kas rytą nebūtų supinami ir begalinėmis ringėmis su- 
ringiuojami. 

Ji pražydo priešiškų gaivalų pagairėje. Į motiną men- 
kai panėšėjo. Bet užtat iš tėvo paveldėjo prakaulų kūną, 
nepataisomą drovumą, balzganą odą, bežadžio mėlio 
akis, gryno vario skaistumo plaukus. Buvo tokios slėpi- 
ningos prigimties, jog atrodė nepastebima. Išsigandu- 
si tokio keisto būdo, motina pririšo jai ant riešo varpelį, 
idant namų prieblandoje nepamestų jos pėdsakų. 

Dviem dienoms pralinkus po gimtadienio, netyčia ar 
veik atsitiktinai tarnaitė papasakojo Bernardai, jog Sier- 
vą Mariją įkandęs šuo. Bernarda tai prisiminė, kai, prieš 
eidama gulti, šeštąsyk maudėsi kvapių muilų pritvinku- 
sioje karštoje vonioje, bet, kol grįžo į miegamąjį, viską pa- 
miršo. Prisiminė tik rytojaus vakarą, nes ligi pat aušros 
nei šiam, nei tam skalijo sarginiai šunys, ir persigandusi 
ji pagalvojo, ar jie nebus pasiutę. Tuomet, vėsindamasi 
vėduokle, nuėjo į vidinį kiemą barakų link ir aptiko Sier- 
vą Mariją miegant iš Domingos de Adviento paveldėtame 
indėnų palmės pluošto hamake. Tarnaitė nebuvo nusa- 
kiusi, kurion vieton įkandęs šuo, tad užvertė suknelę ir 
sprindis po sprindžio apžiūrėjo mergelę, pasišviesdama 
žvake ir žvilgsniu sliuogdama atgailos pyne, nelyginant 
liūto uodega apvijusia kūną. Galop pastebėjo įkandimą: 
sukepusio kraujo plutele apsitraukusį įdrėskimą kairėje 
kulkšnyje ir keletą vos įžiūrimų įbrėžimų ant kulno. 

Miesto istorijoje pasiutligės atvejų būta nemaža ir 
nemenkų. Pats garsingiausias pasitaikė tokiam prekei- 
viui, kuris slankiojo gatvėmis su jaukintine beždžioniuke 
nuo žmonių ne per daugiausia skirtingo elgesio. Gyvu- 
lėlis apsikrėtė pasiutlige anglų laivynui apgulus uostą, 
įkando šeimininkui į veidą ir paspruko į aplinkines kal- 
vas. Nelaimėlį komediantą negyvai užplumpino vėzdais, 
miestą užplūdus šiurpiems prietaringų žmonių prasima- 
nymams; vėliau visą tą istoriją, sueiliuotą ir dainelėn 

sudėtą, dar daugelį metų dainavo motinos gąsdindamos 
vaikus. Nė dvi savaitės nepraėjo, ir nuo aplinkinių kalvų 
vidury dienos sugarmėjo tuntai sušėtonėjusių makakų. 
Nusiaubė kiaulides ir vištides ir, kaukdamos ir spring- 
damos kraujo putomis, įsiveržė į katedrą, kur tuo metu 
giedota Te Deum, švenčiant anglų laivyno sutriuškinimą. 
Šiaip ar taip, kraupesnių tragedijų istorija nemini, nes 
jos ištikdavo juodukus, o tie slėpdavo pasiutusių šunų su- 
kandžiotus gentainius ir gydydavo juos afrikiečių burtais 
pabėgusių vergų kaimuose. 

Kad ir gausu būta skaudžių pamokų, nei baltieji, nei 
negrai, nei indėnai neimdavo galvon pasiutligės nei jokio 
kito lėtos inkubacijos užkrato, iki pasireikšdavo pirmie- 
ji pražūtingi požymiai. Bernarda Kabrera laikėsi tų pa- 
čių taisyklių. Manė, jog vergų gandai sklindą greičiau ir 
toliau nei krikščionių paskalos ir jog netgi toks menkas 
šuns įkandimas galįs labai pakenkti šeimos garbei. Tie 
pamąstymai jai atrodė tokie pagrįsti, jog nė puse lūpų 
neprasitarė vyrui apie Siervą Mariją ir prisiminė viską 
tiktai kitą sekmadienį, kai tarnaitė viena nuėjo į turgų ir 
pamatė šunį, pakartą ant migdolmedžio, idant visi žino- 
tų, jog tas padvėsė nuo pasiutligės. Vos metusi žvilgsnį, iš 
pelenų spalvos kailio ir baltos žvaigždės kaktoje tarnaitė 
pažino Siervą Mariją įkandusį šunį. Net ir tada Bernarda 
nesusirūpino. Būta čia ko: žaizdelė juk surietėjusi ir nė 
žymės menkų įdrėskimų. 


Gruodis prasidėjo blogai, 
bet netrukus vėl grįžo įprastinės ametistinės sambrėškos 
ir pašėlusių vėjų naktys. Kalėdos buvo linksmesnės nei 

ankstesniais metais, nes iš Ispanijos atėjo geros naujie- 
nos. Tačiau miestas nebebuvo toks kaip kadaise. Pagrin- 
dinis vergų turgus persikėlė į Havaną, ir šiose Žemyno 
karalystėse kasyklų bei plantacijų savininkai verčiau 
pirkosi kontrabandinę ir daug pigesnę darbo jėgą anglų 
Antiluose. Tad buvo sakytum du miestai: pirmas links- 
mas ir pilnas Žmonių visus šešis mėnesius, uoste supan- 
tis galeonams, o antras mieguistas kitą pusę metų, kai 
laukdavo laivų pargrįžtant. 

Apie sukandžiotuosius nieko nežinota iki sausio pra- 
džios, kai valkata indėnė, šaukiama Sagunta, šventuoju 
pokaičio metu pasibeldė į markizo duris. Buvo ji labai 
sena, vaikščiojo basa per pačią saulėkaitą, ramsčiuoda- 
masi šventmedžio lazda, nuo galvos iki kojų įsisupusi į 
baltą drobulę. Liūdnai pagarsėjusi kaip skaistybės ady- 
toja ir negimusių vaikelių gaišintoja, o betgi turėjo gerą 
vardą, su kaupu išlyginantį blogą šlovę, - permanė indė- 
nų paslaptis ir mokėjo prikelti iš ligos patalo nepagydo- 
mus ligonius. 

Markizas priėmė ją su atbula širdimi stovėdamas 
vestibiulyje ir kurį laiką negalėjo suvokti, ko ji nori, nes 
buvo tai sukto liežuvio moteris ir neprilygstama pinklių 
rezgėja. Ji tiek davėsi užuolankomis, jog markizas galop 
neteko kantrybės. 

— Jei nori ką nors pasakyti, drožk tiesiai ir liaukis pils- 
čiusi iš tuščio į kiaurą, — tarė. 

— Mums gresia pasiutligės antkrytis, - tarė Sagun- 
ta, - ir aš vienintelė moku prieiti prie švento Huberto, 
medžiotojų patrono ir pasiutligės gydėjo. 

— Nematau jokio pamato antkryčiui, - atvertė marki- 
zas. — Kiek žinau, nei kometos, nei užtemimai to nepra- 
našauja, 0 ir mūsų nuodėmės ne tokios jau didelės, kad 
mumis susirūpintų Dievas. 

Sagunta pranešė, jog kovo mėnesį būsiąs pilnas sau- 
lės užtemimas, ir nuosekliai išvardijo visus, sukandžio- 
tus pirmąjį gruodžio sekmadienį. Du dingę be pėdsakų, 
tikriausiai artimųjų slapčia išgabenti burtais gydyti, o 
trečias miręs nuo pasiutligės nė dviem savaitėms ne- 
praslinkus. Ketvirtas, kurio šuo neįkandęs, tik vos ap- 
tėškęs seilėmis, merdėjąs Dievo meilės ligoninėje. Mė- 
nesio pradžioje policijos viršininkas įsakęs išnuodyti 
šimtinę benamių šunų. Po savaitės gatvėse nebeliksią 
nė vieno gyvo. 

— Šiaip ar taip, nesuprantu, kuo aš čia dėtas, — tarė 
markizas. — Bent jau tokiu nuolaikiu metu. 

— Jūsų dukrelę šuo įkando pirmą, - tarė Sagunta. 

Į tai markizas tvirtai pareiškė: 

— Jeigu taip būtų atsitikę, aš pirmas būčiau sužinojęs. 

Jo įsitikinimu, mergelė esanti kuo geriausios sveika- 
tos, ir, jo supratimu, esą neįmanoma, kad būtų įvykęs 
toks rimtas dalykas ir jis to nežinotų. Tad parodė, jog au- 
diencija baigta, ir nuėjo nutraukto pokaičio. 

Šiaip ar taip, vakarop susirado Siervą Mariją tarnų 
kieme. Basa, juodai išmurzintu veidu ir raudonu vergų 
turbanu ji padėjo dirti triušius. Markizas paklausė, ar 
tikrai jai įkandęs šuo, ir ji nėmaž nesvyruodama atsa- 
kė, jog ne. Tačiau tą patį vakarą Bernarda tai patvirtino. 
Markizas sutrikęs paklausė: 

— Tai kodėl Sierva neigia? 

— Todėl, kad ji net apsirikusi nesako teisybės, — atsi- 
liepė Bernarda. 

— Vadinasi, reikia veikti, —- tarė markizas, — nes šuo 
buvo pasiutęs. 

— Priešingai, nieko nereikia daryti, - tarė Bernarda, — 
jai įkandęs šuo pats jau būtų nugaišęs. Tai atsitiko gruo- 
dį, o šita akiplėša žydi kaip gėlelė. 


| 22 


Jiedu abu atsidėję sekė tolydžio plintančius gandus 
apie antkryčio mastus 1r atkala širdimi prisivertė dar 
sykį aptarti bendrus reikalus kaip ir anais laikais, kai 
dar pakentė vienas kitą. Jam viskas buvo aišku. Jis vi- 
sada tarėsi mylįs dukrelę, bet pasiutligė prispyrė prisi- 
pažinti, jog patogumo dėlei sau melavęs. Bernarda, prie- 
šingai, netgi nekėlė sau tokio klausimo, nes sąmoningai 
suvokė, kad niekada jos nemylėjo ir nebuvo mylima, ir 
viena, ir kita jai atrodė teisinga. Jiedu nekentė mergelės 
didžia dalimi dėl to, ką jinai buvo paveldėjusi ir iš vie- 
no, ir iš kito. Šiaip ar taip, trokšdama apsergėti savo gerą 
vardą, Bernarda buvo linkusi suvaidinti ašaringą kome- 
diją ir dėtis gedinčia sopulingąja motina, tačiau tik ta są- 
lyga, kad mergelė mirtų nuo padorios ligos. 

— Nesvarbu, nuo kokios, — patikslino ji, - kad tik liga 
neatsiduotų šunimi. 

Tada, lyg Apvaizdos tvykstelėjimo apšviestas, marki- 
zas ūmai perprato savo gyvenimo prasmę. 

— Mergelė nemirs, — ryžtingai pareiškė jis. —- Bet jeigu 
jai lemta mirti, teesie taip, kaip Dievo skirta. 

Antradienį jis nuvyko į Dievo meilės ligoninę ant šven- 
to Lozoriaus kalvos pamatyti Saguntos minėto pasiutlige 
sergančiojo. Nesuvokė, kad gedulingai drapiruota jo ka- 
rieta būsianti palaikyta dar vienu miestą apnikusių ne- 
gandų požymių, nes daugel metų rodydavosi viešumoje 
tik ypatingais atvejais, o jau daugel metų nebūta atvejų, 
ypatingesnių už mirtį. 

Miestas kaip paprastai glūdojo šimtmečių marazme, 
o betgi netrūko akių, kurios nebūtų pastebėjusios sopu- 
lingo veido ir bėglaus žvilgsnio — begalio didžiūno gedu- 
lo pašvitais, karieta pravažiavusio įtvirtinimų vartus 
ir pasukusio tiesiai per laukus švento Lozoriaus kalvos 
link. Ligoninėje raupsuotieji, išdribę stačiai ant plikos 

plytų aslos, pamatė jį žingsniuojant gedulo eisena ir už- 
tvėrė kelią, prašydami išmaldos. Pasiutlige sergantįjį 
jis surado nesutramdomųjų pamišėlių paviljone pririštą 
prie stulpo. 

Buvo tai senas mulatas sakytum vatine barzda ir plau- 
kais. Pusė kūno buvo paralyžiuota, bet užtat kita pusė 1š 
pasiutimo buvo įgavusi tiek jėgų, jog teko jį pririšti, kad 
nesusikultų į mūrus. Išklausius jį, neliko abejonių, kad jį 
apkandžiojęs tas pats pelenų spalvos šuo su balta žvaigž- 
de kaktoje, kuris įkando Siervai Marijai. Tiesa, seilės 
užtiškusios ne ant sveiko kūno, bet ant negyjančios pikt- 
žaizdės blauzdoje. To patikslinimo nepakako markizui 
nuraminti, ir jis paliko ligoninę pasibaisėjęs merdinčiojo 
išvaizda 1r netekęs paskutinio vilties spindulėlio išsaugo- 
ti Siervą Mariją. 

Kalvos kriaušiu grįždamas į miestą, pakelėje pama- 
tė įspūdingos išvaizdos vyriškį, sėdintį ant akmens ša- 
lia kritusio arklio. Markizas liepė sustabdyti karietą ir, 
vyriškiui atsistojus, pažino licenciatą Abrenunsiją de Sa 
Pereirą Kao, garsingiausią ir prieštaringiausiai vertina- 
mą miesto gydytoją. Pažiūrėti tikras gilių karalius, ant 
galvos turėjo skrybėlę plačiais kraštais gintis nuo saulės, 
avėjo jojiko batais ir vilkėjo juodu apsiaustu, kokį papras- 
tai dėvi išsimokslinę paleistiniai. Pasisveikino su marki- 
zu nelabai įprastais tokiu atveju žodžiais: 

— Benedictus gui venit in nomine veritatis,* - tarė. 

Risčia įkabinęs į kriaušį, arklys netesėjo nusileisti pa- 
kalnėn, ir jam plyšo širdis. Neptūnas, markizo vežėjas, 
buvo jį benubalnojąs, bet gydytojas neleido. 

— Kam man tas balnas, jei neturėsiu ko balnoti? — 
tarė. — Tegu supūva drauge su arkliu. 


“ Teesie palaimintas tasai, kuris ateina tiesos vardu (Iot.). 

Vežėjas gavo padėti jam įlipti karieton - iš kūno buvo 
tikras bambulis, ir markizas pagerbė jį pasodindamas 
savo dešinėje. Abrenunsijui nėjo iš galvos arklys. 

— Sakytum pusė mano kūno būtų mirusi, - atsiduso. 

— Nėra nieko paprastesnio kaip susitaikyti su arklio 
mirtimi, — tarė markizas. 

Gydytojas susijaudino. 

— Jis buvo kitoks negu visi kiti, — tarė. —- Jei turėčiau 
išteklių, palaidočiau pašventintoje žemėje. — Dirstelėjo į 
markizą, žiūrėdamas, kaip tas reaguos, ir pridūrė: - Spa- 
lio mėnesį jam suėjo šimtas metų. 

— Arkliai taip ilgai negyvena, - atrėmė markizas. 

— Galiu įrodyti, —- tarė gydytojas. 

Antradieniais jis dirbo Dievo meilės ligoninėje, gel- 
bėdamas raupsuotuosius nuo kitų ligų. Mokslus ėjo pas 
licenciatą Chuaną Mendesą Nietą, kaip ir jis Portugali- 
jos žydą, pabėgusį į Karibus nuo pogromų Ispanijoje, ir 
nors, būdamas šviesiausias mokinys, iš mokytojo pavel- 
dėjo liūdną juodojo mago ir aštrialiežuvio šlovę, niekas 
neabejojo jo išmanymu. Amžinai ir kruvinai riejosi su ki- 
tais gydytojais, kurie negalėjo jam dovanoti nei neįtikė- 
tino buklumo, nei negirdėtų metodų. Jis išrado kartą per 
metus geriamą piliulę, pakeliančią tonusą ir pailginan- 
čią gyvenimą, bet pirmąsias tris dienas taip sujaukian- 
čią protą, jog tik jis vienas ir drįsdavo ją nuryti. Kadaise 
buvo įsipratinęs ligonio galvūgaly groti arfa tam tyčia 
sukurtomis melodijomis maldydamas skausmus. Chirur- 
gijos nepripažino, laikydamas ją šarlatanų ir barzdasku- 
čių žemuoju menu, ir jo baisingiausias pašaukimas buvo 
nusakyti ligoniui mirties dieną ir valandą. Šiaip ar taip, 
tiek gera, tiek bloga šlovė rėmėsi vienu faktu: jis sakė- 
si — ir niekas to niekad nepaneigė — iš numirusių prikė- 
lęs žmogų. 

Kad ir visko matęs, Abrenunsijas gailėjosi pasiutlige 
sergančiojo. „Žmogaus kūnas netesi tiek metų, kiek galė- 
tų gyventi“, — tarė. Markizas nepraleido pro ausis nė vie- 
no žodžio iš jo išsamios ir spalvingos paskaitos ir prašne- 
ko tik tada, kai gydytojas išsikalbėjo iki galo. 

— Ką reikia daryti, kad tas bėdžius nesikamuotų? - pa- 
klausė. 

— Nudėt jį, - atsakė Abrenunsijas. 

Markizas pažvelgė į jį pasibaisėjęs. 

— Bent jau tai turėtume padaryti, jei būtume geri 
krikščionys, — toliau kalbėjo gydytojas su nedrumsčiama 
ramybe. — Ir nesistebėkite, pone: gerų krikščionių dau- 
giau, nei manoma. 

Jis turėjo galvoje priemiesčiuos ir kaimuos skurstan- 
čius bet kurios odos spalvos krikščionis, nepabūgstančius 
įvarvinti nuodų pasiutlige sergantiesiems į dubenį, idant 
apsaugotų juos nuo paskutiniosios siaubo. Amžiaus pa- 
baigoje visa šeima prisisrėbusi užnuodytos sriubos, nes 
niekam nepakakę drąsos nunuodyti vienui vieną penke- 
rių metukų vaikelį. 

— Manoma, jog mes, gydytojai, nežinome, kad tokių 
dalykų esama, - užbaigė Abrenunsijas. - Netiesa, bet 
mes neturime moralinės teisės juos paremti. Priešingai, 
su merdinčiais elgiamės taip, kaip jūs matėte. Patikime 
juos švento Huberto globai ir pririšame prie stulpo, idant 
ilgiau nusitęstų baisinga agonija. 

— Ir nėra kitos priemonės? —- paklausė markizas. 

— Jokios, kai tik pasireiškia pirmieji pasiutligės požy- 
miai, —- atsakė gydytojas. 

Ir prašneko apie širdį glostančius traktatus, kurie 
skelbią esant ją pagydomą vaistais, pagamintais iš tokių 
medžiagų kaip kerpsamanės, cinoberis, muskusas, sidab- 
ro gyvsidabris, anagallis flore purpureo. 

— Paistalai, - užbaigė. - Iš tikrųjų vieni užsikrečia, 
kiti — ne, ir lengviausia tvirtinti, jog tiems, kurie neužsi- 
krėtė, padėjo vaistai. 

Jis pažvelgė į markizą, norėdamas pasitikrinti, ar tas 
vis dar klausosi, ir tarė: 

— Iš kur toks domėjimasis? 

— Iš užuojautos, - sumelavo markizas. 

Dirstelėjo pro langą į popietės maudulio užliūliuotą 
jūrą ir sugelta širdimi pastebėjo, kad jau parskridusios 
kregždės. Vėjo vis dar nebuvo. Būrelis vaikų bandė ak- 
menimis pamušti paplūdimio dumblynėn nuklydusį al- 
batrosą, ir markizas žvilgsniu sekė jo gelbėjimosi skry- 
dį, kol paukštis dingo tarp įtvirtinto miesto spindulingų 
bokštų. 

Karieta įvažiavo į mūrų apjuostą miestą pro pasaulin 
atvirus Pusmėnulio vartus, ir Abrenunsijas gavo vežėjui 
rodyti kelią per klegų amatininkų priemiestį. Tai nebu- 
vo lengva. Septynių dešimčių Neptūnas, be kita ko, dar 
nepaslankus ir žemažiūris, buvo pratęs, kad arklys pats 
eitų gatvėmis, kurias pažinojo geriau už vežėją. Kai pa- 
galiau atrado gydytojo namus, Abrenunsijas atsisveikino 
prie durų Horacijaus posakiu. 

— Lotyniškai nemoku, - atsiprašė markizas. 

— To dar betrūko! - atsiliepė Abrenunsijas. Lotyniškai, 
savaime suprantama. 

Markizas grįžo toks sukrėstas, jog, vos įžengęs į vidų, 
pirmiausia padarė keisčiausią gyvenime dalyką. Įsakė 
Neptūnui paimti švento Lozoriaus kalvoje kritusį arklį ir 
palaidoti pašventintoje žemėje, o rytojaus dieną, vos pra- 
švitus, iš savo arklidžių Abrenunsijui nuvesti geriausią 
žirgą. 


Potrumpopalengvėjimo an- 
timonitu išsivaliusi žarnyną ir užgesinusi vidurių gaisrą, 
Bernarda net triskart per dieną darėsi paguodos klizmas, 
o nervus ramindama šešiskart per dieną mirko vonioj, 
prisileidusi gardžiai muilais kvepiančio karšto vandens. 
Nieko nebebuvo likę iš andainykštės jaunamartės, kadai- 
se linkusios griebtis prekybinių machinacijų ir žiniuonės 
ryžtingumu tvarkiusios reikalus — taip puikiai jai sekėsi 
iki tos nelemtos popietės, kai ji susipažino su Judu Iska- 
rijotu ir pakliuvo negandai į nagus. 

Pirmąsyk pamatė jį atsitiktinai mugės aikštėje pli- 
komis rankomis, beveik nuogą ir niekuo neprisidengusį 
grumiantis su kovos bulium. Atrodė toks gražus 1r bebai- 
mis, jog ji negalėjo jo pamiršti. Po kelių dienų vėl susidū- 
rė su juo karnavalo šokių siautulyje, kur ji pasirodė su 
kauke, persirengusi pavargėle, apsupta markizėmis ap- 
sitaisiusių vergių, pasidabinusių aukso ir brangakmenių 
vėriniais, apyrankėmis ir auskarais. Žioplių tuntas ratu 
spietėsi aplink Judą, šokantį su tomis, kurios jam užsi- 
moka, 1r teko daryti tvarką, ramdant norinčiųjų nekan- 
trą. Bernarda paklausė, kiek jis kainuoja. Judas šokda- 
mas atsakė: 

— Pusė realo. 

Bernarda nusiėmė kaukę. 

— Klausiu, kiek kainuoji visam gyvenimui, - tarė. 

Judas pamatė, jog atviru veidu ji toli gražu ne tokia 
jau pavargėlė, kokia dedasi. Paleido savo damą ir priėjo 
artyn staipydamasis kaip junga, kad pasibrangintų. 

— Penkis šimtus aukso pesų, - tarė. 

Ji nužvelgė Judą patyrusios pirklės akimi. Buvo mil- 
žinas ruonio oda, gumburiuoto liemens, siaurų strėnų, 
tiesių kojų ir romių rankų, nesiderinančių su jo amatu. 
Bernarda apskaičiavo: 

— Esi šešių pėdų ūgio. 

— Ir trijų colių, — pridūrė jis. 

Bernarda liepė jam palenkti galvą, kad galėtų apžiū- 
rėti dantis, 17 apkvaito, iš pažastų tvokstelėjus šlapimo 
šutui. Dantys buvo visi, sveiki, lygūs lygutėliai. 

— Tavo šeimininkui, ko gero, ne visi namie, jeigu jis ti- 
kisi gauti už tave kaip už arklį, - tarė Bernarda. 

— Esu laisvas ir pats save parduodu, - atvertė jisai. Ir 
tam tikru tonu užbaigė: - Ponia. 

— Markize, - pridūrė ji. 

Judas nusilenkė, kaip rūmuose įprasta, ir ji, neteku- 
si žado, nusipirko jį už pusę užsiprašytos kainos. „Tik 
akims paganyti“, jos žodžiais tariant. Neketino kėsintis 
į jo kaip paleistinio statusą ir laisvalaikį, idant galėtų 
smagintis su savo cirkiniu bulium. Paskyrė jam kambarį 
netoli savo miegamojo, kur kadaise gyveno vyriausiasis 
arklininkas, ir ėmė nuo pat pirmojo vakaro laukti jo nuo- 
ga, atšautu skląsčiu, įsitikinusi, jog ateisiąs neprašytas. 
Bet gavo laukti dvi savaites, kūnui spirgant negalėdama 
ramiai sudėti nė bluosto. 

Tiesą pasakius, vos tik sužinojęs, kas ji tokia, ir 1š vi- 
daus pamatęs jos namus, jis ėmė laikytis vergo atstumu. 
Tačiau, kai Bernarda nustojo jo laukti ir pradėjo miego- 
ti su naktiniais marškiniais, skląsčiu užšovusi duris, jis 
įšoko pro langą. Ji pabudo nuo šlapimo tvaiko kambary- 
je išretėjus orui. Pajuto šnopščiant tamsoje apgraibom 
jos ieškantį minotaurą, jo kūno kaitrą ant viršaus, žvė- 
ries nagais plėšiant apykaklę, ligi pat apačios dreskiant 
marškinius ir urzgiant jai į ausį: „Šlerva, šlerva“. Nuo tos 
nakties Bernarda suprato, jog kaip gyva nieko kita nebu- 
vo svajojusi daryti. 

Ji kraustėsi dėl jo iš proto. Naktimis jiedu duodavosi 
po priemiesčių gūžynes, jis — kabaljero durtiniu ir cilin- 

dru, kuriuos Bernarda pirkdavo jam įtaikaudama, ji - iš 
pradžių kuo nors persirengusi, o vėliau atviru veidu. 
Užvertė jį auksu, grandinėlėmis, žiedais, apyrankėmis, 
deimantais aptaisė dantis. Tarėsi mirsianti, kai sužino- 
jo, kad jis draikosi su visomis pasitaikiusiomis, bet ga- 
liausiai sutiko tenkintis likučiais. Daugmaž tuo laiku 
Dominga de Adviento pokaičio metu įėjo į jos miegamąjį, 
manydama Bernardą esant cukranendrių plantacijoje, ir 
užklupo juos nuogus besimylint ant plikos aslos. Nenu- 
keldama rankos nuo durų klibikio, vergė veikiau susiža- 
vėjo nei nustėro. 

— Nestypsok čia kaip trenkta! - suriko Bernarda. — 
Arba nešdinkis, arba eikš pasivoliot su mumis. 

Dominga de Adviento išėjo, ir durų trinktelėjimas Ber- 
nardai nuskambėjo kaip antausis. Tą patį vakarą ji 1š- 
kvietė vergę ir prigrasino pačiomis šiurpiausiomis baus- 
mėmis, jeigu toji bent žodeliu prasitarsianti apie tai, ką 
mačiusi. 

— Nesiruūpinkite, šeimininke, — atsakė vergė. — Galite 
užginti man ką tik norit, aš klausysiu. 

Ir pridūrė: 

— Visa bėda, jog negalite užginti man galvoti, ką noriu. 

Jei markizas ką nors ir numanė, dėjosi, jog nieko ne- 
žino. Šiaip sakysi ar taip, jiedu su žmona neturėjo nieko 
bendra, išskyrus Siervą Mariją, bet markizas laikė ją ne 
savo, o žmonos dukra. Na, o Bernardai ji buvo ne galvoj. 
Taip buvo ją pamiršusi, jog kartą, grįžusi iš eilinės ilgos 
kelionės į cukranendrių plantaciją, apsipažino — tokia 
didelė buvo užaugusi ir šitaip pasikeitusi. Pasišaukė ją, 
apžiūrėjo, iškamantinėjo apie gyvenimą, bet nesugebėjo 
išpešti nė žodelio. 

— Grynas tėvas, — tarė. — Velnio išpera. 

"Tokios nuotaikos buvo jiedu 
tą dieną, kai markizas grįžo 1š Dievo meilės ligoninės ir 
pranešė Bernardai savo pasiryžimą karinga ranka suim- 
ti namų vadžias. Tas jo ūmumas pratrūko su tam tikru 
įsiūčiu, ir Bernarda prikando liežuvį. 

Pirmiausia jis grąžino mergelei jos močiutės markizės 
miegamąjį, iš kur Bernarda buvo ją išgrūdusi pas vergus. 
Po dulkėmis išliko nepaliesta anų dienų prabanga: impe- 
rijos laikų lova tokio tviskančio vario, jog tarnų laikoma 
auksine, jaunamartės nėrinių tinklas nuo uodų, prašmat- 
nios galionuotos draperijos, alebastro praustuvė ir aibė 
kvepalų bei tepalų buteliukų, kariškai išrikiuotų ant tu- 
aletinio stalelio, naktipuodis, spjaudyklė ir porcelianinė 
vimdyklė, - iliuzinis pasaulis, reumato paralyžiuotos se- 
nės išsvajotas niekados nepagimdytai dukteriai ir nieka- 
dos neregėtai dukraitei. 

Vergėms iš numirusių prikeliant miegamąjį, marki- 
zas griebėsi namuose daryti tvarką. Išbaidė arkadų pa- 
unksnėje snūduriuojančius vergus ir rimbu bei belange 
pagąsdino tuos, kurie išdrįsią pakampėse atlikti savo 
reikalus arba aklinai uždarytose menėse lošti iš pinigų 
ir dėl naudos. Potvarkiai nebuvo nauji. Jų reikalauta kuo 
griežčiausiai laikytis, valdant Bernardai ir rikiuojant Do- 
mingai de Adviento, ir viešumoje markizas mėgaudavosi 
istorijon įėjusia fraze: „Savo namuose galva atsakau, ne 
liežuviu“. Tačiau Bernardai įpuolus kakavos klampynėn 
ir pasimirus Domingai de Adviento, vergai vogčiomis pra- 
sismelkė atgal, iš pradžių moterys su savo bambliais lyg 
prisidėti prie apyvokos, o paskiau dykaduoniai vyrai, alp- 
te alpdami galerijų pavėsio. Nuosmukio šmėklos įgąsdin- 
ta, Bernarda vijo juos gatvėn elgetos amatu manytis duo- 
nos kąsnio. Eiliniam priepuoliui užėjus, ji buvo nutarusi 

duoti visiems laisvę ir pasilikti tik tris ar keturis tarnus, 
bet tam nepamatuotai pasipriešino markizas: 

— Jeigu jiems lemta mirti iš bado, verčiau tegu miršta 
šičia negu kur nors užkabory. 

Kai šuo įkando Siervai Marijai, jis nebesitenkino to- 
kiais tuščiais žodžiais. Suteikė įgaliojimus vergui, jo aki- 
mis žiūrint, valdingiausiam ir labiausiai vertam pasiti- 
kėjimo, ir davė nurodymus, savo žiaurumu papiktinusius 
netgi Bernardą. Nakčiai sutemus, kai pirmąsyk po Do- 
mingos de Adviento mirties namuose pagaliau įsivyravo 
tvarka, jis surado Siervą Mariją vergių barake tarp kelių 
jaunų negriukių, miegančių skersai išilgai ištemptuose 
hamakuose. Prikėlė visas, kad įsidėtų į galvą naujojo re- 
žimo taisykles. 

— Nuo šios dienos mergelė gyvens namuose, - pareiškė 
joms. — Ir tegu šičia ir visoje karalystėje kiekvienas žino, 
JOg ji turi tik vieną šeimą ir jog ji baltaodė. 

Mergelė bandė spyriotis, kai jis norėjo paimti ją ant 
rankų ir nunešti į miegamąjį, 1r jis gavo jai atverti akis, 
jog pasaulyje viešpatauja vyrų padermė. Močiutės mie- 
gamajame vietoj kiltos drobės vergių sijono vilkdamas 
jai naktinius marškinius, nesugebėjo nė žodžio iš jos 1š- 
pešti. Bernarda pamatė juodu pro duris: markizas sėdėjo 
ant lovos grumdamasis su marškinių sagomis, niekaip 
nelendančiomis pro naujas kilpeles, o mergelė stovėjo 
priešais, žiūrėdama į jį abejingomis akimis. Bernarda 
nesusivaldė: 

— Ko nesivedat? — nusišaipė. 

O kadangi markizas neatsiliepė, pridūrė: 

— Darytumėt vištakojes kreoles markizaites ir parda- 
vinėtumėt cirkams. Neblogai verstumėtės. 

Ji taipgi buvo lyg pasikeitusi. Nors ir žiauriai juokėsi, 
veidas atrodė nebe toks gaižus, ir klastos pritvinkusios 

širdies gilumoje buvo sakytum užuojautos likučių, bet 
markizas jų nepastebėjo. Kai tik ji ganėtinai nutolo, tarė 
mergelei: 

— Kiaulė. 

Jam pasidingojo, kad mergelės akyse sužibo kibirkštė- 
lė susidomėjimo. „Ar žinai, ką reiškia kiaulė?“ — paklau- 
sė, godus atsakymo. Sierva Marija nesiteikė jo patenkin- 
ti. Leidosi guldoma į lovą, leidosi atlošiama ant plunksnų 
priegalvių, leidosi ligi kelių užklojama skrynios kedru 
kvepiančia plonytės drobelės paklode, nesiteikdama jo 
pamaloninti žvilgsniu. Jis pajuto sąžinės virpulį. 

— Ar sukalbi maldelę prieš miegą? 

Mergelė net nepažvelgė į jį. Susirangė kaip motinos 
įsčiose, įpratusi šitaip gulėti hamake, ir užmigo nepa- 
linkėjusi labos nakties. Markizas kuo kruopščiausiai 
užtraukė tinklą nuo uodų, kad jai bemiegant neįskristų 
šikšnosparniai čiulpti kraujo. Buvo netoli dešimtos, ir 
nuo pamišėlių prieglaudinių choro nepakenčiamai skam- 
bėjo namai, išganyti vergų išvarymu. 

Markizas paleido sarginius šunis, ir tie puolė kiek įka- 
bindami prie močiutės miegamojo, lekuodami ir ambry- 
dami kaišiojo snukius prie durų plyšių. Markizas pirštų 
galais pakasė jiems paausius ir nuramdė gera žinia: 

— Tai Sierva, nuo šio vakaro ji gyvena su mumis. 

Miegojo trumpai ir prastai — iki antros valandos dai- 
navo pamišėlės. Atsikėlė su pirmaisiais gaidžiais ir iš- 
kart nukuitė į mergelės kambarį, bet nieko neberado - ji 
jau buvo vergių barake. Arčiausiai jos gulinti juodukė iš- 
sigandusi pašoko iš miegų. 

— Pati viena atėjo, šeimininke, - tarė netgi neklausia- 
ma. — Net nepastebėjau. 

Markizas žinojo, kad ji nemeluoja. Paklausė, kas lydė- 
jo Siervą Mariją tą dieną, kai jai įkando šuo. Drebėdama 

iš baimės, prisipažino vienintelė mulatė, vardu Karida 
del Kobrė. Markizas ją nuramino. 

— Rūpinkis ja, lyg būtumei Dominga de Adviento, — 
įsakė. 

Išaiškino jai visas priedermes. Perspėjo, kad nė se- 
kundei neišleistų jos iš akių ir elgtųsi lipšniai ir supra- 
tingai, bet nieku gyvu nelepintų. Svarbiausia, amžindie 
neturinti kelti kojos toliau dygliakrūmių gyvatvorės, ku- 
ria paliepsiąs atitverti vergų kiemą nuo namų. Rytą vos 
atsikėlusi ir vakare prieš eidama gulti privalėsianti kuo 
nuodugniausiai atsiskaityti neklausiama nei kamanti- 
nėjama. 

— Žiūrėk, ką darai ir kaip darai, - tarė baigdamas. — 
Tu vienintelė atsakai už mano nurodymų vykdymą. 


Septintą valandą ryto, su- 
varęs šunis į narvus, markizas nuvyko pas Abrenunsiją. 
Duris atidarė pats gydytojas — mat neturėjo nei vergų, 
nei tarnų. Markizas pats sau padarė priekaištą, kurio ta- 
rėsi nusipelnęs. 

— Dabar ne metas ateiti vizito, — tarė. 

Gydytojas sutiko jį išskėstomis rankomis, dėkingas už 
ką tiktai gautą arklį. Per kiemą nuvedė jį prie stoginės, 
kur kadaise būta kalvės, o dabar riogsojo sugriuvęs žaiz- 
dras. Puikus dveigis sartis, atsidūręs toli nuo namų, ne- 
stygo vietoje. Abrenunsijas paplekšnojo jam per žandus, 
lotyniškai kuždėdamas į ausį bergždžius pažadus. 

Markizas jam papasakojo, kad jo puolęs arklys palai- 
dotas Dievo meilės ligoninės buvusiame darže, per chole- 
ros epidemiją paverstame turčių kapinėmis. Abrenunsi- 

jas padėkojo jam už tą išskirtinę malonę. Jiems besikal- 
bant, jam krito į akį, jog markizas laikosi atstu. Tas jam 
prisipažino, jog kaip gyvas nedrįsęs jodytis. 

— Bijausi arklių lygiai kaip vištų, - tarė. 

— Gaila, nes šalinimasis arklių pristabdė žmonijos vys- 
tymąsi, —- tarė Abrenunsijas. — Jei sugebėtume kada nors 
atsikratyti to įpročio, galėtume pasidaryti kentaurą. 

Viduje, užlietame šviesos pro du jūros platybėn at- 
virus langus, viskas buvo sutvarkyta su užkempėjusio 
senbernio ydingu smulkmeniškumu. Visa aplinka buvo 
pritvinkusi tepalų kvapų, peršančių mintį apie medici- 
nos visagalybę. Stovėjo ten tvarkingas rašomasis stalas 
ir stiklinė spinta, pristatinėta pūsto porceliano buteliukų 
su lotyniškais užrašais. Nustumta kertėn, stovėjo auk- 
sinių dulkelyčių nugulta gydomoji arfa. Labiausiai krito 
į akis knygos puošniomis nugarėlėmis, didžia dalimi lo- 
tyniškos. Rikiavosi jos stiklinėse spintose ir atvirose len- 
tynose, kūpsojo be galo kruopščiai sukrautos ant grindų, 
ir gydytojas vaikščiojo tomis popierinių kalnų perėjomis 
lygiai taip grakščiai kaip raganosis po rožyną. Markizą 
pribloškė jų gausybė. 

— Šiame kambaryje, ko gera, sudėta visa, kas žino- 
ma, - tarė jis. 

— Knygos — menka paspirtis, - smagiai nusiteikęs at- 
siliepė Abrenunsijas. — Visas gyvenimas man praėjo be- 
gydant kitų gydytojų vaistais sukeltas ligas. 

Nubaidė katę, snaudžiančią didžiajame krėsle, kur pa- 
prastai pats mėgo drybsoti, ir pasiūlė markizui atsisėsti. 
Pavaišino gydomųjų žolelių arbata, kurią pats paruošė 
ant spiritinės krosnelės, bepasakodamas įvairius atsitiki- 
mus iš gydytojo praktikos, kol galop susivokė, jog marki- 
zui nebeįdomu klausytis. Taip ir buvo: tas staiga pasikėlė 

ir nusisukęs sužiuro pro langą į nesvetingą jūrą. Galiau- 
siai, vis dar nusisukęs, sutelkė visą drąsą ir prabilo: 

— Licenciate, — sumurmėjo. 

Abrenunsijas nelaukė tokio kreipinio. 

— Aha? 

— Vildamasis profesinės paslapties išsaugojimo, vien 
jūsų žiniai patikiu, jog žmonės sako tiesą, - iškilmin- 
gai pareiškė markizas. - Pasiutęs šuo įkando ir mano 
dukrai. 

Atsigręžė į gydytoją ir pamatė ramybės gaubiamą 
sielą. 

— Žinau, — atsiliepė licenciatas. - Ir numanau, jog tai 
ir paskatino jus ateiti tokiu ankstyvu metu. 

— Jūsų tiesa, — pritarė markizas. Ir paklausė to paties, 
ko klausė, juodviem kalbant apie ligoninėje laikomą pa- 
siutlige sergantįjį: 

— Ką reikia daryti? 

Užuot atsakęs lygiai taip šiurkščiai kaip anądien, Ab- 
renunsijas panoro pamatyti Siervą Mariją. To pageidavo 
ir markizas. Šitaip sutapo jųdviejų norai, o prie durų jau 
laukė karieta. 

Parvažiavęs markizas aptiko Bernardą prie tuale- 
tinio staliuko — gražinosi malonumo dėlei ir lygiai taip 
gundančiai ir žaismingai kaip anais tolimais laikais, kai 
jiedu mylėjosi paskutinį sykį, kurį jis amžinai išbraukė 
iš atminties. Kambary tvyrojo sūdrūs pavasariški jos 
muilų kvapai. Ji pamatė vyrą veidrodyje ir paklausė be 
jokios pagiežos: 

— Kas mes tokie esame, kad galime leisti sau dovanoti 
žirgus? 

Markizas išvengė atsakymo. Paėmė nuo sujauktos 10- 
vos kasdienę tuniką, numetė ją Bernardai ir negailestin- 
gai įsakė: 

— Prašom apsirengti, šičia yra gydytojas. 

— Dieve lenk! - atsiliepė ji. 

— Ne dėl jūsų atėjo, nors jums ir labai jo reikia, - 
tarė. — Dėl mergelės. 

— Be reikalo, - tarė ji. — Arba mirs, arba nemirs: kitos 
išeities nėra. - Tačiau smalsumas paėmė viršų. - Kas 
jis? 

— Abrenunsijas, — atsakė markizas. 

Bernarda pasipiktino. Geriau mirsianti tokia, kokia 
esanti dabar, plika ir vieniša, bet neįduosianti savo gar- 
bės į rankas bėgliui žydeliui. Jisai buvęs jos tėvų šeimos 
gydytojas, ir tie jo atsisakė, nes, girdamasis savo tikslio- 
mis diagnozėmis, visiems pasakodavęs apie kitų pacientų 
sveikatos būklę. Markizas pasipriešino. 

— Nors ir nenorite, o aš juo labiau, šiaip ar taip, esate 
jos Motina, — tarė. - Remdamasis šia šventa teise, aš jus 
prašau kliautis sveikatos patikrinimu. 

— Darykit, ką norit, — atsakė Bernarda. - Aš esu mi- 
rusi. 

Priešingai nei būtų galima tikėtis, mergelė nesišiauš- 
dama leido nuodugniai apžiūrėti savo kūną ir stebėjo tą 
procedūrą lygiai taip susidomėjusi, kaip būtų stebėjusi 
prisukamą žaislą. 

— Gydytojai mato rankomis, — tarė Abrenunsijas. 

Mergelė prajuokinta pirmąsyk jam nusišypsojo. 

Kad jos sveikata nuostabi, buvo aišku iš pirmo žvilgs- 
nio, nes, nors pažiūrėti ir atrodė bejėgė, buvo tobulo 
kūno, šviesiais, beveik neregimais pūkeliais, ir iš pum- 
purų buvo matyti, jog prasiskleis puikūs žiedai. Dantys 
buvo lygutėliai, akys giedros, kojos romios, rankos išmo- 
ningos, ir kiekviena plaukų sruogelė buvo ilgo gyvenimo 
preliudija. Mielai ir kantriai atsakinėjo į begalę klastingų 
klausimų, ir turėjai lig panagių ją pažinti, kad suvoktum, 

jOg ji nesako nė žodelio tiesos. Tik tada įsitempė, kai gy- 
dytojas užčiuopė kulkšnyje mažytį randelį. Abrenunsijas 
savo vylium užbėgo jai už akių. 

— Virtai? 

Mergelė nė nemirktelėjusi patvirtino: 

— Nuo sūpuoklių. 

Gydytojas sumurmėjo kažką lotyniškai. Markizas jį 
nutraukė: 

— Būkite geras, kalbėkite žmoniškai. 

— Ne sujumis šneku, - atsakė Abrenunsijas. — Galvoju 
šnekamąja lotynų kalba. 

Sierva Marija žavėjosi Abrenunsijo gudrybėmis ligi 
tol, kol jis priglaudė ausį jai prie krūtinės. Jos širdis pa- 
dūkusiai daužėsi, o oda traukėsi balzgana šalta rasa, vos 
vos atsiduodančia svogūnais. Baigdamas gydytojas švel- 
niai paplekšnojo jai per skruostą. 

— Esi labai narsi, - tarė. 

Kai jie liko vieni du su markizu, pasakė, jog mergytė 
žinanti, kad šuo buvęs pasiutęs. Markizas nesuprato. 

— Ji jums ištisai melavo, — tarė, — bet šiuo atveju pasa- 
kė tiesą. 

— Ne ji tai pasakė, bet širdis, —- tarė gydytojas. - Ji 
daužėsi kaip varlytė narvelyje. 

Markizas įsijautęs leidosi pasakoti apie stebėtinas 
dukters melagystes nėmaž nesipiktindamas, o veikiau 
savotiškai didžiuodamasis kaip tėvas. 

— Tikriausiai bus poetė, — tarė. 

Abrenunsijas nesutiko, kad melas esąs viena iš kūry- 
bos prielaidų. 

— Kuo stilius aiškesnis, tuo daugiau poezijos, - pa- 
reiškė. 

Jis negalėjo išsiaiškinti vieno dalyko: kodėl mergelės 
prakaitas atsiduodąs svogūnais. Kadangi jo žiniomis joks 

kvapas neturįs nieko bendra su pasiutlige, atmetė jį kaip 
simptomą. Karida del Kobrė vėliau atskleidė markizui, 
jog Sierva Marija slapčia pasidavusi į vergų burtus, ir tie 
duodą jai kramtyti manaju medžio sakų ir uždarą nuogą 
svogūnų podėlyje, idant panaikintų šuns kerų galią. 

Abrenunsijas nesistengė sušvelninti pasiutligės požy- 
mių, netgi pačių menkiausių. 

— Pirmieji priepuoliai reiškiasi juo greičiau ir juo rim- 
čiau, juo žaizda gilesnė ir esti arčiau smegenų, - pasa- 
kojo jis. 

Prisiminė vieną savo pacientą, mirusį po penkerių 
metų, bet, galimas daiktas, nepastebimai apsikrėtusį 
daug vėliau, nei sakėsi. Veikus rietėjimas nieko nereiš- 
kiąs: žaizda bet kuriuo metu galinti staiga išpursti, atsi- 
verti ir supūliuoti. Agonija esanti tokia šiurpi, jog mirtis 
atrodanti išsigelbėjimas. Vienintelis leistinas dalykas, 
galimas tokiu atveju, - kreiptis į Dievo meilės ligoninę, 
kur dirbą senegaliečiai, išmokyti tramdyti įsišėlusius 
eretikus ir padūkėlius. Priešingu atveju markizas pats 
būsiąs pasmerktas ligi mirties laikyti dukrą grandinėmis 
prikaustytą prie lovos. 

— Per ilgą žmonijos istoriją nė vienas pasiutlige ser- 
gantis ligonis nėra pasveikęs, kad galėtų papasakoti, kas 
jam nutikę, —- baigė gydytojas. 

Markizas nutarė nešti savo kryžių, kad ir koks sunkus 
jis būtų. Kitaip sakant, mergelė mirsianti namie. Gydy- 
tojas atsilygino jam žvilgsniu, reikšdamas veikiau užuo- 
jautą nei pagarbą. 

— Negalėjau tikėtis nieko kita kaip tokio taurumo, — 
tarė. — Ir neabejoju, jog tam žygiui jums pakaks dvasios 
stiprybės. 

Ir dar sykį pabrėžė, jog diagnozė nekelianti nerimo. 
Žaizdelė esanti toli nuo pavojingiausios vietos ir niekas 

neprisimenąs, kad ji būtų kraujavusi. Esanti didžiausia 
tikimybė, jog Sierva Marija neužsikrėtusi pasiutlige. 

— O šiuo tarpu? — pasiteiravo markizas. 

— Šiuo tarpu grokite jai muziką, užverskite namus gė- 
lėmis, priveiskite paukščių giesmininkų, nuvežkite prie 
jūros pasigrožėti saulėlydžiu, duokite jai visa, kas teikia 
laimės, — tarė Abrenunsijas. 

Atsisveikindamas mostelėjo skrybėle ir, kaip ir pride- 
rėjo, tarė įprastą lotynišką posakį. Bet šį sykį, pagerbda- 
mas markizą, išvertė: „Nėr vaistų nuo ligos, kurios neiš- 
gydo laimė“. 


ANTRAS 


iekas niekada ne- 
sužinojo, kaip markizas nusileido iki tokio aplaidumo 
nei kodėl išsaugojo tokią nedarnią santuoką, turėdamas 
visas galimybes ramiai našlauti iki gyvenimo pabaigos. 
O būtų galėjęs daryti ką tinkamas, remdamasis neribota 
valdžia, perimta iš tėvo, pirmojo markizo, švento Jurgio 
ordino kavalieriaus, kraugerio vergpirklio ir beširdžio 
prievaizdo, kuriam jo viešpats karalius nešykštėjo gar- 
bingų apdovanojimų nei sinekūrų ir niekad neskirdavo 
jokių bausmių už nusikaltimus. 

Ignasijas, vienintelis įpėdinis, niekuo nesireiškė. Augo 
regimai protiškai atsilikęs, nemokėjo skaityti nei rašyti, 
iki suėjo į metus, ir nieko nemylėjo. Pirmoji gyvybės ki- 

birkštis, įsižiebusi sukakus dvidešimt metų, buvo meilė 
iš pirmo žvilgsnio ir pasiryžimas vesti vieną iš Dieviško- 
sios ganytojos pamišėlių prieglaudos įnamių, kurių dai- 
nos ir klyksmai vaikystėje atstodavo jam lopšinę. Vardu 
ji buvo Dulsė Olivija. Buvo tai karaliaus balnių vientur- 
tė ir turėjo išmokti balnų dirbimo meno, idant drauge su 
ja nepasibaigtų beveik dviejų šimtmečių tradicija. Dėl 
to keisto persimetimo į vyrams įgimtą amatą, kaip buvo 
manoma, ji ir neteko proto, ir dar taip bjauriai, jog reikė- 
jo jai kalte kalti į galvą, kad nevalia valgyti savo išmatų. 
Jeigu ne šita kliauda, būtų buvusi nuostabi partija tokio 
menko išprusimo markizui kreolui. 

Dulsė Olivija buvo guvaus proto ir gero būdo, ir buvo 
nelengva įminti, kad ji pamišėlė. Iš pirmo žvilgsnio ji kri- 
to akin jaunajam Ignasijui, kai jis pastebėjo ją terasoje 
tarp gausybės prieglaudinių, ir tą pačią dieną jiedu su- 
sikalbėjo ženklais. Neprilygstama lankstinių specialistė, 
Ji siuntinėjo jam popierinius balandžius su savo laiškais. 
Jis išmoko skaityti ir rašyti, kad galėtų su ja susirašinėti, 
ir šitaip gimė teisėta aistra, kurios niekas nenorėjo pri- 
pažinti. Pasipiktinęs pirmasis markizas pareikalavo, kad 
sūnus viešai jos atsižadėtų. 

— Niekada, — pareiškė Ignasijas, —- juo labiau kad ji 
man leido prašyti savo rankos. 

Ir atremdamas argumentą dėl pamišimo, sukirto jį 
kitu: 

— Pamišėlis nesti pamišėlis, jeigu priimtini jo spren- 
dimai. 

Tėvas ištrėmė jį į savo dvarus, suteikdamas pono ir 
viešpaties įgaliojimus, kuriais jis net nesiteikė naudotis. 
Tai buvo lavono gyvenimas. Ignasijas beprotiškai bijojo 
gyvūnų, išskyrus vištas. Vis dėlto kartą dvare iš arti pa- 
matė gyvą vištą, įsivaizdavo ją sulig karve didumo ir tarė 

sau, jog tai baubas, šiurpesnis už visas sausumos ir van- 
denų pabaisas. Tamsoje jį išmušdavo šaltas prakaitas, o 
atsibudęs dusdavo nuo vaiduoklinės ganyklų tylos. Sar- 
ginis šuo, akylai sergstįs jį prie miegamojo durų, keldavo 
jam baimę labiau nei kuris kitas pavojus. „Gyvenu bijoda- 
mas gyventi“, —- kartą pareiškė jis. Toje tremtyje jis įjun- 
ko į tą niūrią nuotaiką, slėpiningą miną, mąslią išraišką, 
vangias manieras, lėtą kalbėseną ir mistinį pašaukimą, 
sakytum pasmerkusį jį gyvalioti vienišiaus celėje. 

Baigiantis pirmiesiems tremties metams, jį pažadino 
tarytum tvinstančios upės griaudėjimas: tai dvaro gy- 
vuliai, šviečiant mėnulio pilnačiai, be menkiausio garso 
traukė per laukus, palikę savo aptvarus. Tyliai vartė į ša- 
lis viską, kas pasitaikė, nosies tiesumu žygiuodami per 
ganyklas ir nendrynus, slenksčius ir raistus. Priešaky ėjo 
stambieji raguočiai, jojami ir važiuojami arkliai, o jiems 
iš paskos - kiaulės, avys, naminiai paukščiai, kraupi 
vora, palengva dingstanti nakties tamsoje. Prie jos dė- 
josi net aukštybių paukščiai ir balandžiai. Tik sarginis 
šuo liko sargybos poste prie šeimininko miegamojo durų. 
Taip prasidėjo kone žmogiška draugystė, kurią markizas 
palaikė su šiuo ir daugeliu kitų sarginių šunų, sergėjusių 
jį dvare visą gyvenimą. 

Siaubo perveiktas apleistame dvare, Ignasijas Jauna- 
sis atsižadėjo savo meilės ir nusilenkė tėvo valiai. Tačiau 
tėvas, nesitenkindamas meilės paaukojimu, atskiru te- 
stamento straipsniu pareikalavo, kad sūnus vestų vieno 
Ispanijos grando įpėdinę. Šitaip jis atšventė prašmatnias 
vestuves su donja Olalja de Mendosa, nepaprasto grožio 
ir gausybės taurių dorybių moterimi, kuriai išsaugojo 
skaistybę, idant negalėtų suteikti jai malonės sulaukti 
kūdikio. O šiaip jau gyveno kaip gyvenęs nuo pat gimimo 
dienos: kaip bergždžias senbernis. 

Donja Olalja de Mendosa išvedė jį į žmones. Jiedu ei- 
davo sumos daugiau pasirodyti negu melstis, ji — plačiais 
sijonais, prabangiomis skraistėmis ir krakmolytų nėrinių 
kyku, kokiu dėvi Kastilijoje gimusios baltosios moterys, 
lydima šilkais ir auksu tviskančių vergių pulko. Vietoj 
kambarinių šlepių, kuriomis avėdavo bažnyčion eidamos 
netgi puošniausios pamaivos, ji nešiodavo perlais nu- 
sagstytus aukštus tymo batelius. Priešingai nei kiti didi- 
kai anachroniškais perukais ir smaragdinėmis sagomis, 
markizas vilkėdavo paprastais medvilniniais drabužiais, 
su berete ant galvos. Šiaip ar taip, viešuose renginiuose 
dalyvaudavo tik priedermės verčiamas, nes niekad nesu- 
gebėjo įveikti visuomeninio gyvenimo baimės. 

Segovijoje donja Olalja mokėsi pas Skarlatį Domeniką 
ir, baigusi mokslus su pagyrimu, gavo diplomą, leidžian- 
tį mokyklose ir vienuolynuose dėstyti muziką ir daina- 
vimą. Atsivežė iš Ispanijos išardytą klavesiną, kurį pati 
susirinko, ir keletą styginių instrumentų, kuriais be galo 
meistriškai grojo ir mokė groti. Ji sutelkė būrelį vienuo- 
lių naujokių, kurios naujausiomis italų, prancūzų ir is- 
panų pjesėmis švęsdavo pavakares jos namuose ir apie 
kurias netgi pradėta kalbėti, kad jos įkvėptos Šventosios 
Dvasios lyrizmo. 

Markizas atrodė negimęs muzikai. Sklido gandai, jog, 
kaip prancūzų sakoma, turįs menininko rankas ir bom- 
bardyro klausą. Bet nuo tos įsimintinos dienos, kai in- 
strumentai buvo ištraukti iš įmaučių, jis nebegalėjo at- 
plėšti akių nuo itališkos liutnios, teorbos, stebėdamasis 
neregėta dviguba deka, plačiu registru, stygų skaičiumi 
1r tembro aiškumu. Donja Olalja užsibrėžė tikslą, kad jis 
griežtų lygiai taip pat gerai kaip jinai. Ištisus rytmečius 
po sodo medžiais skvirbindavo pratimus - ji kantriai ir 
meiliai, jis užsispyręs kaip akmenskaldys, kol galiau- 

siai, užuojautos perimtas, madrigalas besąlygiškai kapi- 
tuliavo. 

Muzika taip pataisė santuokos dermę, jog donja Olal- 
ja išdrįso žengti paskutinį žingsnį. Vieną audringą naktį, 
dėdamasi išsigandusi, nors nieko nebijojo, įėjo į vis dar 
nekalto vyro miegamąjį. 

— Pusė šitos lovos priklauso man, - tarė, - ir aš ketinu 
ja naudotis. 

Jis tvirtai laikėsi savo nusistatymo. Įsitikinusi, jog 
sugebės arba jėga, arba geruoju jį palenkti, donja Olal- 
ja neatlyžo. Gyvenimas nedavė jiems pakankamai lai- 
ko. Lapkričio devintą dieną, apelsinmedžių paunksnėje 
jiems grojant duetą, juos apakino iš giedro ir skaistaus 
bedugnio dangaus tvykstelėjęs žaibas, pamėtėjo aukštyn 
seisminis sprogimas, ir donja Olalja krito perkūno nu- 
trenkta. 

Sukrėstas miestas aptarė tragediją kaip Dievo rūsty- 
bės išsiveržimą, baudžiant už neišpažįstamą nuodėmę. 
Markizas įsakė surengti karališkas laidotuves ir pirmą- 
syk pasirodė juodais drabužiais ir balzganu veidu, ir toks 
buvo iki paskutinės dienos. Grįžtant iš kapinių, jį užklu- 
po pūga popierinių balandžių, it snaigės sūkuriuojančių 
viršum sodo apelsinmedžių. Jis pagavo pirmą pasitaikiu- 
sį, išlankstė ir perskaitė: Tas žaibas - tai aš. 

Nepasibaigus nė devynioms didžiojo gedulo dienoms, 
padovanojo Bažnyčiai medžiaginius turtus, palaikiusius 
jo paveldo didybę: gyvulininkystės ūkį Mompokse, dar 
vieną Ajapelyje, du tūkstančius hektarų Mahatese vos už 
dviejų lygų nuo namų, kaimenes jojamų ir važiuojamų ar- 
klių, augalininkystės ūkį ir Karibų pakrantėje geriausią 
cukranendrių plantaciją. Vis dėlto gandai apie jo turtus 
rėmėsi neapžvelgiama bevaise latifundija, kurios įsivaiz- 
duojamos ribos, nusidriekusios ligi Urabos neįžengiamų 

girių, nyko iš atminties gerokai toliau už La Guaripos 
pelkynų ir La Purezos žemumų. Jis pasiliko tik giminės 
dvarą su minimaliu vergų skaičiumi ir Mahateso cuk- 
ranendrių plantaciją su cukraus fabriku. Namų valdžią 
perdavė Domingai de Adviento. Senasis Neptūnas išsau- 
gojo vežėjo garbės titulą, kurį jam buvo suteikęs pirma- 
sis markizas, ir buvo įpareigotas prižiūrėti tai, kas atliko 
nuo dvaro arklidžių. 

Pirmąsyk pasijutęs vienišas rūškaname protėvių dva- 
re, nakčia markizas vargiai begalėjo sudėti bluostą tam- 
soje, kamuojamas didikams kreolams įgimtos baimės žūti 
lovoje nuo vergų rankos. Krūptelėjęs pašokdavo iš miegų, 
nesuvokdamas, ar karštligiškai žibančios akys žvelgia į jį 
pro langelį iš šio ar iš ano pasaulio. Pirštų galais tykinda- 
vo prie durų, staigiai jas atidarydavo ir užklupdavo juo- 
duką, stebintį jį pro rakto skylutę. Visomis juslėmis jaus- 
davo vergus, nuogus ir išsitepusius kokoso aliejum, kad 
negalėtum jų nutverti, negirdimais tigrašuoliais zujant 
koridoriais. Apdujęs nuo tiekos krūvon suėjusių baimių, 
įsakė kiaurą naktį negesinti žibintų, išvaikė vergus, pa- 
mažėle užimančius tuščias menes, ir atsigabeno pirmuo- 
sius sarginius šunis, išmokytus karo meno. 

Paradinės durys užsidarė. Prancūziškus baldus nuo 
drėgmės sušvinkusiais aksomais markizas įsakė išmesti, 
gobelenus, porcelianą ir senovinius laikrodžius išparduo- 
ti, o kad išdraskytuose miegamuosiuose būtų justi bent 
kiek jaukumo, - ištempti plaušinius hamakus. Jis nu- 
stojo klausyti mišių ir vaikščioti į rekolekcijas, atsisakė 
per procesijas nešti Švenčiausiojo Sakramento baldaki- 
mą, nebešventė švenčių nei laikėsi Gavėnios, bet vis dar 
nuosekliai mokėjo mokesčius Bažnyčiai. Įgulė į hamaką, 
kartais nusikraustydamas į miegamąjį per rugpjūčio 
snūdą ir beveik visada eidamas pokaičio sodan po apel- 

sinmedžiais. Pamišėlės mėtydavo jam virtuvės atliekas 
ir rėkaudavo lipšnias blevyzgas, tačiau kai vyriausybė 
maloningai jam pasiūlė kitur perkelti beprotnamį, jis pa- 
sipriešino joms atsidėkodamas. 

Priveikta savo pasirinktojo paniekos, Dulsė Olivija 
guosdamasi ilgėjosi to, ko niekad nebuvo. Kada tik galė- 
dama pro sodo vartelius sprukdavo iš Dieviškosios gany- 
tojos prieglaudos. Nuoširdžios meilės masalu prisiviliojo 
ir prisijaukino sarginius šunis, miego valandas skirda- 
ma niekad jos neturėtų namų apyvokai: bazilikų šluote- 
le šluodavo aslą, idant jų neaplenktų laimė, ir uodams 
nubaidyti miegamuosiuose kabindavo česnakų pynes. 
Dominga de Adviento, kurios dešinė nieko nepalikdavo 
likimo valiai, mirė taip ir nesupratusi, kodėl rytais ko- 
ridoriai švaresni nei vakarais, o daiktai, vakare išdėlioti 
vienaip, kitą dieną sudėti kitaip. Vieną gražią dieną, dar 
nepasibaigus pirmiesiems našlavimo metams, markizas 
pirmąsyk užklupo Dulsę Oliviją šveičiant virtuvės rykus, 
jos akimis žiūrint, prastai vergių prilaikomus. 

— Nemaniau, kad taip įsidrąsinsi, — tarė. 

— Todėl, jog koks buvai vargeta, toks ir tebesi, — atsi- 
liepė jinai. 

Šitaip iš naujo užsimezgė užginta draugystė, bent jau 
daugiau ar mažiau panaši į meilę. Jiedu šnekėdavosi iki 
paryčių, nepuoselėdami kokių vilčių nei jausdami kartė- 
lio, sakytum rutinai pasmerkta sena sutuoktinių pora. 
Tardavosi esą laimingi, gal tokie ir būdavo ligi tos aki- 
mirkos, kai vienas katras pasakydavo žodį viršaus arba 
prieidavo tam tikrą ribą, 17 naktis tuomet sušvinkdavo 
virtusi vandalų sąspyriu, sukiršinančiu sarginius šunis. 
Paskum viskas vėl grįždavo į laiko pradžią, ir Dulsė Oli- 
vija ilgam dingdavo iš namų. 

Jai vienai markizas išpažino, jog panieką šios žemės 
turtams ir jo būdo pokyčius sužadino anaiptol ne dievo- 
baimingumas, bet siaubas, persmelkęs tą akimirką, kai, 
matydamas žaibo sudegintą žmonos kūną, jis pasijuto 
staiga netekęs tikėjimo. Dulsė Olivija pasisiūlė jį guosti. 
Pasižadėjo būti nuolanki vergė tiek virtuvėje, tiek lovoje. 
Markizas nepasidavė. 

— Kaip gyvas daugiau nebevesiu, - prisiekė. 

Vis dėlto nė metai neprabėgo, ir jis slapčia vedė Ber- 
nardą Kabrerą, tėvo prievaizdo, turtus susikrovusio už- 
jūrio prekių prekyba, dukterį. Jiedu susipažino tuo metu, 
kai buvęs prievaizdas ją siuntinėjo nunešti markizui sū- 
dytų silkių ir juodųjų alyvuogių, kurioms jautė silpnybę 
donja Olalja, o šiai mirus, Bernarda nešiojo jas markizui. 
Vieną pavakarę, aptikusi jį hamake po apelsinmedžiais, 
perskaitė kairės rankos delne įrašytą jo likimą. Savo 
aiškiaregystėmis ji padarė markizui tokį įspūdį, jog tas 
šaukdavosi jos pokaičio metu, net neturėdamas ko pirkti. 
Praslinko du mėnesiai, o jis nesiėmė jokios iniciatyvos. 
Tuomet ji atliko tai, kas jam priklausė. Šturmu paėmė 
hamaką, raitomis apsižergė markizą ir, pažabojusi jo 
paties dželiabos skvernais, taip jį nujodė, kad jis liko be 
kvapo. Tada atgaivino su tokiu įkarščiu 1r išmanymu, ko- 
kio jis niekados nebūtų įsivaizdavęs mėgaudamasis skur- 
džiais vienišiaus meilės malonumais, ir gėdingai atėmė 
jam nekaltybę. Jis buvo penkiasdešimt dvejų, o ji dvi- 
dešimt trejų, bet iš visų neatitikimų amžiaus skirtumas 
buvo pats menkiausias. 

Jie mylėdavosi pokaičio metu paskubomis ir be aistros 
evangeliškoje apelsinmedžių paunksnėje. Pamišėlės nuo 
terasų skatindavo juos nešvankiomis dainelėmis ir svei- 
kindavo jų pergales kovos arenų aplodismentais. Marki- 
zui dar nesusivokus, kokie jo tyko pavojai, Bernarda 1š- 

blaivė jį pranešdama, jog jau du mėnesiai esanti nėščia. 
Priminė jam, kad esanti ne juočkė, o išprususio indėno ir 
baltosios kastilės duktė, tad vienintelė adata, kuria įma- 
noma prisiūti jos nuplėštą šlovę, esanti teisėta santuoka. 
Jis tol vilkino ir atidėliojo, kol vieną gražią dieną pokai- 
čio Metu į vartus pasibeldė jos tėvas su senovine arkebu- 
za ant peties. Buvo jis lėtos kalbos ir švelnių manierų ir 
įteikė ginklą markizui, nežiūrėdamas jam į akis. 

— Ar žinote, kas tai yra, pone markize? — paklausė. 

Markizas laikė ginklą rankose, nežinodamas, ką daryti. 

— Jei neklystu, tai, ko gero, arkebuza, —- atsakė. Ir nuo- 
širdžiai susidomėjęs paklausė: — O jums kam ji reikalinga? 

— Gintis nuo piratų, pone, - atsakė indėnas, vis dar 
nežiūrėdamas jam į akis. - Atnešiau ją jūsų malonybei 
ir meldžiu, kad malonėtumėte nudėti mane anksčiau, nei 
aš jus nudėsiu. 

Ir pakėlė į markizą liūdnas bežades akutes, ir mar- 
kizas suprato tai, ko jos nesakė. Grąžino arkebuzą indė- 
nui ir pakvietė į vidų sudaryti sandėrio. Po dviejų dienų 
parapijos klebonas sutuokė juos dalyvaujant jaunosios 
tėvams ir jaunųjų pabroliams. Apeigoms pasibaigus, ne- 
žinia iš kur išdygo Sagunta ir sutuoktiniams ant galvų 
uždėjo žydinčius laimės vainikus. 

Vieną vėlyvųjų liūčių rytmetį po Šaulio ženklu gimė 
nelaikšė ir nelaukiama Sierva Marija de Todos los An- 
cheles. Panėšėjo veikiau į balzganą buožgalvį, ir duso pri- 
smaugta aplink kaklą apsivijusios virkštelės. 

— Mergaitė, — tarė priėmėja. — Bet negyvens. 

Tuomet Dominga de Adviento davė įžadą savo šven- 
tiesiems, kad jeigu jie padarysią malonę ir išsaugosią jai 
gyvybę, mergelė nesikirpsianti plaukų ligi pirmosios ve- 
dybų nakties. Vos davus įžadą, mergytė pratrūko verkti. 
Dominga de Adviento džiūgaudama pragydo: „Bus šven- 

toji!“ Markizas, pamatęs dukrelę jau išmaudytą ir suvys- 
tytą, buvo ne toks aiškiaregis. 

— Bus kekšė, - tarė. - Jei Dievas malonės gyvybę ir 
sveikatos. 

Mergelė, didiko ir prasčiokės duktė, augo kaip pames- 
tinė. Motina nekentė jos nuo tos akimirkos, kai pirmą ir 
paskutinį sykį davė jai krūtį, ir atsisakė vaikelį laikyti 
ant rankų, kad nejučia jos nenužudytų. Žindė ją Dominga 
de Adviento, krikščioniškai pakrikštijo ir pavedė Oloku- 
nai, neapibrėžtos lyties jorubų deivei, kurios veidas, kaip 
manoma, toks baisingas, jog rodosi tik per sapną ir visa- 
da su kauke. Perkelta į vergų kiemą, Sierva Marija šok- 
ti išmoko anksčiau nei kalbėti, tuo pat metu išmoko tris 
afrikiečių kalbas, tuščiu skrandžiu gerti gaidžio kraują ir 
šmaižioti tarp krikščionių nei matoma, nei jaučiama, kaip 
bekūnė būtybė. Dominga de Adviento apsupo ją čiauškia 
svita juodųjų vergių, metisių tarnaičių ir indėnių guver- 
nančių, kurios maudė ją maloningame vandenyje, skais- 
tino Jemajos verbenomis ir kaip rožių krūmą puoselėjo 
banguojančius plaukus, kurie, mergaitei penkeriems me- 
tams suėjus, siekė juosmenį. Pamažėl vergės kabino jai 
ant kaklo vis daugiau įvairiems dievams skirtų vėrinių, 
kol galiausiai jų radosi šešiolika. 

Markizui gyvaliojant sode, Bernarda kieta ranka nu- 
tvėrė namuose valdžią. Lyg skydu dengdamasi pirmojo 
markizo galybe, ji ėmėsi kaupti krūvon vyro iššvaistytus 
turtus. Kadaise tas buvo gavęs licenciją per aštuonerius 
metus parduoti penkis tūkstančius vergų, drauge įsipa- 
reigodamas su kiekvienu parduodamu vergu įvežti po dvi 
statines miltų. Velniškai suktas ir dosnus kyšių godiems 
muitininkams, jis pardavė sutartą kiekį miltų ir papil- 
domai dar tris tūkstančius kontrabandinių vergų ir tapo 
pačiu turtingiausiu vergpirkliu, kokių nebūta prie jo gy- 
vos galvos. 

Bernardai pirmai atėjo mintis, jog pelningiau prekiau- 
ti ne vergais, bet miltais, nors iš teisybės daugiausia ji 
pelnėsi savo neįtikėtina įtaigos galia. Išsirūpinusi licen- 
ciją per ketverius metus įvežti tūkstantį vergų ir po tris 
statines miltų drauge su kiekvienu vergu, ji kaip niekad 
prisikimšo kišenes: pardavusi tūkstantį sutartų vergų, 
įvežė ne tris, bet dvylika tūkstančių statinių miltų. To- 
kios kontrabandos negirdėta per visą šimtmetį. 

Pusę laiko ji praleisdavo Mahateso cukranendrių plan- 
tacijoje, pavertusi ją savo veiklos židiniu, — mat buvo arti 
Rio Grandė de la Magdalenos, upės, kuria vyko visa pre- 
kyba su vicekaralystės giluma. Markizo klausą pasiekda- 
vo paskiri girdai apie jos klestėjimą, nes ji pati neketino 
duoti kam nors ataskaitos. Gyvendama ten, netgi nuo- 
puoliui dar neprasidėjus, atrodė lyg narvan patupdytas 
sarginis šuo. Tiksliausiai ją apibūdino Dominga de Ad- 
viento: „Per subinę vietos neranda“. 

Jos vergei mirus, Sierva Marija pirmąsyk gavo pasto- 
vią vietą namuose. Jai buvo įrengtas prašmatnus mie- 
gamasis, kur anksčiau gyveno pirmoji markizė, nusam- 
dytas mokytojas mokyti užjūrio ispanų kalbos, aritmeti- 
kos ir gamtos mokslų pradmenų. Bandė taipgi mokyti ją 
skaityti ir rašyti. Ji, kaip sakoma, suko uodegą, nes visai 
nekirto rašto. Pasaulietinė auklėtoja bandė jai atskleisti 
muzikos grožį. Mergelė pasirodė esanti atidi ir gero sko- 
nio, bet neturėjo kantrybės mokytis griežti kokiu nors 
instrumentu. Mokytoja netesėjusi numojo ranka ir atsi- 
sveikindama markizui pareiškė: 

— Nesakau, jog mergelė visko kratosi, stačiai ji ne šios 
žemės paukštis. 

Bernarda bandė sutramdyti savo pagiežą, bet veikiai 
paaiškėjo, kad jiedvi niekuo dėtos — kaltas vien jų prigi- 
mimas. Ji gyveno nei pakarta, nei paleista nuo tos die- 

nos, kai pasidingojo, jog duktė esanti šmėkla. Šiurpas 
nukrėsdavo vien pagalvojus, jog atsigręžusi staiga susi- 
dursianti su neįmenamu žvilgsniu, kuriuo ją varstanti 
ta plazdančiais tiuliais apsisiautusi pamėklė kelius sie- 
kiančiais karčiais, veikiau panašiais į neįžengiamą girią. 
„Vaike, draudžiu šitaip į mane žiūrėti!“ — rėkdavo ji. Kar- 
tais, visa galva pasinėrusi į savo sąskaitas, ji netikėtai 
pajusdavo, jog pakaušin tarytum šnypščia pasali gyvatė, 
17 pašokdavo iš siaubo. 

— Vaike, bent sutrepsėk įeidama! - rėkdavo ji. 

Kirbinė garsų jorubų kalba vietoj atsakymo įvaryda- 
vo dar daugiau baimės. Naktys būdavo suvis baisios, nes 
Bernarda kniostelėdavo tardamasi, jog kažkas ją liečia, 
ir lovos kojūgalyje išvysdavo mergelę žiūrint į ją bemie- 
gančią. Negelbėjo nė ant riešo parištas varpelis - tokia 
tyli buvo Siervos Marijos eisena, jog tas net nedzingte- 
lėdavo. „Nieko būdinga baltiesiems ta mergšė neturi, tik 
odos spalvą“, - sakydavo motina. Ir turėjo pagrindą, nes 
mergytė atsiliepdavo šaukiama tai savo vardu, tai afriki- 
niu, kurį pati buvo prasimaniusi: Marija Mandinga. 

Krizė ištiko vieną rytmetį, kai Bernarda pakirdo kan- 
kinama troškulio — mat buvo padauginusi kakavos —- ir 
vandens ąsotyje pamatė plūduriuojant Siervos Marijos 
lėlę. Jai pasirodė, jog plūduriuoja anaiptol ne paprasta 
lėlė, bet kažkas siaubinga: nužudyta lėlė. 

Įsitikinusi, jog Sierva Marija apdavė ją afrikiniais 
burtais, nutarė, kad jiedvi nebegali ilgiau gyventi po vie- 
nu stogu. Markizas bandė nedrąsiai įsiterpti, bet ji kaip 
kirviu nukirto: „Arba jinai, arba aš“. Tad Sierva Marija 
grįžo atgal į vergių baraką ir nebesirodydavo namuose 
netgi tada, kai motina būdavo išvykusi į cukranendrių 
plantaciją. Ji liko tokia pat akla ir kurčia aplinkiniam 
pasauliui, kokia gimė, ir visiška beraštė. 

Bet ir Bernarda buvo ne ką geresnė. Ji bandė išsaugoti 
Judą Iskarijotą, lygiuodamasi į jį, 17 po dvejų metų neteko 
bet kokios nuovokos apie reikalus ir gyvenimą. Perreng- 
davo jį nubiečiu piratu, širdžių tūzu, karalium Melchioru 
ir trenkdavosi su juo į priemiesčius, ypač kai atplaukda- 
vo galeonai ir ištisus šešis mėnesius miestas ūžaudavo ir 
siautėdavo. Už miesto sienų išdygdavo smuklės ir viešna- 
miai pirkliams, suplaukiantiems iš Limos, Portobelo, Ha- 
vanos, Verakruso varžytis dėl prekių ir maisto produktų, 
suvežamų iš visų atrastų žemių. Vieną naktį, mirtinai 
nusilakęs jūrininkų lindynėje, Judas labai paslaptingai 
priėjo prie Bernardos. 

Ji paklausė, ir jis padėjo jai ant liežuvio plytelę magiš- 
kojo Oaksakos šokolado. Bernarda atpažino jį iš skonio ir 
1šspjovė, nes nuo mažens itin šlykštėjosi kakava. Judas 
įniko ją tikinti, jog tai esanti šventa substancija, teikianti 
gyvenimo džiaugsmo, pridedanti jėgų, kelianti dvasią ir 
stiprinanti lytines galias. 

Bernarda prapliupo griausmingai kvatoti. 

— Jeigu taip būtų, vienuoliukės iš šventos Klaros vie- 
nuolyno seniai būtų šėlusios kaip kovos buliai, - atsakė. 

Ji jau buvo įsmilusi į fermentuotą melasą, kurią gurkė 
su mokslo draugėmis dar gerokai prieš vedybas, o dabar 
rijo ne tik burna, bet ir visomis penkiomis juslėmis kait- 
rioje cukranendrių plantacijos tvankoje. Judas išmokė ją 
kramtyti yagrumo medžio pelenais pabarstytus kokos ir 
tabako lapus, kaip tai daro Siera Nevados indėnai. Smuk- 
lėse ji ragavo Indijos kanapių, Kipro terpentino, Realo del 
Katorsės meskalino ir mažiausiai kartą Filipinų kontra- 
bandininkų atgabento Kinų arkos opijaus. Šiaip ar taip, 
nepraleido pro ausis Judo pagiriamojo žodžio šokoladui. 
Viską išbandžius, jai patiko šokolado gerosios savybės, ir 

galop ji persimetė vien prie šokolado. Judas tapo vagimi, 
sąvadautoju, proginiu sodomistu, ir grynai iš pasileidi- 
mo, nes nieko nestokojo. Vieną nelabą naktį, Bernardai 
matant, susiginčijo lošdamas kortomis su trimis galeono 
jūreiviais, ir tie užplumpino jį taburetėmis. 

Bernarda pradingo cukranendrių plantacijoje. Namuo- 
se viskas nuėjo kreiva vėže, ir jie nesugriuvo tik todėl, jog 
vairą tvirta ranka perėmė Dominga de Adviento, baigusi 
Siervos Marijos auklėjimą pagal savo dievų valią. Marki- 
zas beveik nieko nežinojo apie žmonos nuopuolį. Iš cukra- 
nendrių plantacijos atsklisdavo girdai, kad gyvenanti de- 
lyro būsenoje, kalbanti pati viena su savimi, pasirenkan- 
ti nagingiausius vergus ir naudojanti juos pramaišiui su 
buvusiomis mokslo draugėmis rengdama romėnų naktis. 
Upėmis išplaukė turtai, atplaukę upe, ir Bernarda gelbė- 
josi tik odmaišiais melasos ir maišais kakavos, kuriuos 
laikė iškaišiojusi šen bei ten, kad noro prispirtai nereiktų 
gaišti laiko. Vienintelė atsarga bėdos atveju buvo riebiųjų 
karvių metais po lova pakasti du ąsočiai, pilnutėliai ke- 
turių ir šimto dublonų vertės gryno aukso monetų. Galop 
tapo tokia griuvena, jog netgi vyras jos nebepažino, kai, 
visus trejus metus ištisai praleidusi plantacijoje, grįžo iš 
Makhateso paskutinį sykį, prieš pat šuniui sukandžiojant 
Siervą Mariją. 


Kovo vidury pasiutligės 
grėsmė atrodė nugręžta. Džiaugdamasis savo dalia, mar- 
kizas pasinešė atitaisyti praeitį 17 užkariauti dukters šir- 
dį Abrenunsijo rekomenduotu laimės receptu. Skyrė jai 
visą savo laiką. Bandė mokyti ją šukuotis plaukus ir pin- 

tis kasas. Bandė išmokyti ją būti tikra baltąja moterimi, 
jos labui atgaivinti savo žlugusias kilmingo kreolo svajo- 
nes, atpratinti nuo marinuotos iguanienos ir šarvuotie- 
nos troškinio. Išbandė beveik viską, tik niekad nepagal- 
vojo, ar šitaip galima ją padaryti laimingą. 

Dabar dažnai lankydavosi Abrenunsijas. Jam buvo 
nelengva bendrauti su markizu, bet įdomu stebėti jo ne- 
nuovoką šiame šventosios Inkvizicijos įbaimintame pa- 
saulio užkaboryje. Taip jiedu praleido karščių sezoną: jis 
kalbėdamas pats su savimi žydinčių apelsinmedžių pa- 
unksnėje, o markizas trūnydamas hamake už tūkstančio 
trijų šimtų jūrmylių nuo karaliaus, niekad negirdėjusio 
minint jo vardo. Vieną dieną, Abrenunsijui apsilankius, 
juodu sutrikdė gūdus Bernardos vaitojimas. 

Abrenunsijas sunerimo. Markizas apsimetė nieko ne- 
girdįs, tačiau dejonė buvo tokia pratisa ir gaili, kad jis 
negalėjo ilgiau dėtis kurčias. 

— Kad ir kas tai būtų, bet tas žmogus prašosi maldos 
už mirusius, — tarė Abrenunsijas. 

— Tai mano antroji žmona, - atsiliepė markizas. 

— Tai va, jai kepenys sugriuvę, — tarė Abrenunsijas. 

— Iš kur žinote? 

— Nes dejuoja išsižiojusi, - atsakė gydytojas. 

Nesibelsdamas atidarė duris ir kambario prieblandoje 
bandė įžiūrėti Bernardą, bet lova buvo tuščia. Pašaukė ją 
vardu, bet ji neatsiliepė. Tuomet atlapojo langą, ir meta- 
linė ketvirtos valandos šviesa nutvieskė ant plikos aslos 
kryžiumi gulinčią nuogą, lyg nudirtą moterį išskėstomis 
rankomis ir kojomis, apsiaustą jos pačios mirštamų dujų 
pašvaistės. Kūnas buvo balkšvų tulžies vėmalų spal- 
vos. Ji kilstelėjo galvą, apakinta staigiai atidaryto lango 
tvyksnio, 17 nepažino gydytojo, stovinčio priešais šviesą. 
Jis iš pirmo žvilgsnio permanė jos lemtį. 

— Vaikeli, tau žemė obuoliais kvepia, - tarė. 

Ir pridėjo, kad dar ne vėlu gelbėtis, tik turinti nedels- 
dama gydytis — skubiai kraują valyti. Bernarda jį pažino, 
vargais negalais pasikėlė ir paleido srautą keiksmų. Nė 
žodžiu į juos neatsakydamas, Abrenunsijas šaltakrau- 
jiškai uždarė langą. Išėjęs iš miegamojo, stabtelėjo prie 
markizo hamako ir patikslino diagnozę: 

— Ponia markizė mirs vėliausiai rugsėjo penkioliktąją, 
jeigu dar anksčiau nepasikars ant sijos. 

Markizas su nedrumsčiama ramybe atsiliepė: 

— Vienintelė bėda, kad rugsėjo penkioliktoji dar taip 
toli. 

Jis gydė kaip gydęs Siervą Mariją, skirdamas jai lai- 
mės terapiją. Nuo švento Lozoriaus kalvos jie matydavo 
rytuose pragaištingus pelkynus, o vakaruose milžinišką 
raudoną saulę, smengančią į liepsnojantį vandenyną. Ji 
paklausė, kas yra kitoje jūros pusėje, ir jis atsakė: „Pa- 
saulis“. Į kiekvieną jo mostą mergelė atsiliepdavo netikė- 
tu poelgiu. Vieną pavakarę jiedu išvydo horizonte pasiro- 
dant Galeonų laivyną išpūstomis burėmis. 

Miestas pasikeitė. Tėvas su dukrele mėgavosi lėlių 
teatru, ugnies rijikais, nesuskaitoma gausybe mugės 
pramogų, tą pažiūrėti palaimingą balandį užtvindžiusių 
uostą. Per du mėnesius Sierva Marija išmoko baltaodžių 
gyvenimo nepalyginamai daugiau, nei buvo anksčiau 1š- 
mokusi. Trokšdamas ją perauklėti, markizas pats pasi- 
darė kitoks, ir dar taip ženkliai, jog atrodė tai ne būdo 
permaina, bet stačiai prigimties pervarta. 

Namai prisipildė devyniomis galybėmis prisukamų šo- 
kėjų, muzikinių dėželių, mušančių laikrodžių, kokių tik 
matyta Europos mugėse. Markizas nuvalė dulkes nuo ita- 
liškos teorbos. Ištempė stygas, suderino su tokiu stropu- 
mu, kokį tik meilė gali įkvėpti, ir, sau pritardamas, kaip 

kadaise dainavo senovines dainas gražiu balsu ir prasta 
klausa, kurios nei metai, nei migloti prisiminimai nesu- 
gebėjo pakeisti. Vieną dieną ji paklausė, ar tikrai, kaip 
dainose kad dainuojama, meilė viską galinti. 

— Tikrai, — atsakė jis, — bet geriausia būtų, jeigu tuo 
netikėtum. 

Džiaugdamasis, kad reikalai krypsta į gerąją pusę, 
markizas jau buvo bepradedąs galvoti apie kelionę Sevili- 
jon, idant Sierva Marija atsigautų nuo bežadžių sielvartų 
17 baigtų mokytis pažinti pasaulį. Kai jau buvo galutinai 
numatyta data 1r kelionės eiga, Karida del Kobrė pažadi- 
no jį per patį pokaitį tokia šiurpia naujiena: 

— Pone, vargšė mergelė šunim virsta. 

Skubiai iškviestas Abrenunsijas sudirbo plačiai papli- 
tusį prietarą, jog pasiutlige sergantieji galiausiai patam- 
pą juos sukandžiojusiu žvėrimi. Įsitikino, jog mergelė tru- 
putį karščiuoja, ir nors karščiavimas pats savaime buvo 
laikomas liga, o ne kitų negalių požymiu, jis nežiūrėjo į 
tai pro pirštus. Nuliūdusiam didikui pareiškė, jog merge- 
lė nesanti apsaugota nuo kokios nors negalios, nes pasiu- 
tusio ar nepasiutusio šuns įkandimas neduoda jokios ga- 
rantijos. Kaip paprastai esanti vienintelė išeitis — reikia 
laukti. Markizas jį paklausė: 

— Nieko daugiau negalite man pasakyti? 

— Mokslas nedavė man galimybių pasakyti jums ką 
kita, — lygiai taip pat gaižiai atšovė gydytojas. — Bet jei- 
gu netikite manimi, turite dar vieną išeitį: pasikliauki- 
te Dievu. 

Markizas nesuprato. 

— Galėčiau prisiekti, kad jūs netikintis, —- tarė. 

Gydytojas net neatsisuko. 

— Nieko daugiau nenorėčiau, pone. 

Markizas pasikliovė ne Dievu, bet tuo, kas teikė ko- 
kią nors viltį. Mieste buvo dar trys diplomuoti gydytojai, 

šeši vaistininkai, vienuolika barzdaskučių kraujalaidžių 
ir nesuskaitoma daugybė gydeivų ir raganavimo meno 
magistrų bei žynių, nors per paskutinius penkiasdešimt 
metų tūkstantį tris šimtus Inkvizicija buvo nubaudusi 
įvairiomis bausmėmis, o septynis sudeginusi ant laužo. 
Jaunas gydytojas, Salamankos auklėtinis, atvėrė Siervai 
Marijai užsitraukusią žaizdą ir uždėjo gailius šuteklius, 
kad išeitų užsistovėję pūliai. Kitas bandė daryti tą patį ir 
visą nugarą nuklojo dėlėmis. Vienas barzdaskutys krau- 
jalaidys mergelės šlapimu išplovė žaizdą, o kitas juo mer- 
gelę girdė. Per dvi savaites ji kasdien ištverdavo po dvi 
žolių vonias ir dvi laisvinamąsias klizmas 1r nuo gryno 
antimonito ištraukų bei kitokių mirtingų nuovirų atsidū- 
rė prie agonijos slenksčio. 

Karštis nuslūgo, bet niekas nedrįso pareikšti, jog pa- 
siutligė įveikta. Sierva Marija jautėsi mirštanti. Iš pra- 
džių priešinosi sutelkusi visą išdidumą, bet po dviejų 
bevaisio gydymo savaičių opa kulkšnyje degė ugnimi, 
dvozgė garstyčių trauklapių ir šuteklių nuplikyta oda, o 
skrandis virto gyva žaizda. Ji ištvėrė viską: kvaitulius, 
konvulsijas, spazmus, kliedesius, viduriavimą 1r šlapimo 
nelaikymą ir raitėsi ant aslos staugdama iš skausmo ir 
įsiūčio. Drąsiausieji gydeivos, ir tie ją paliko likimo va- 
liai, įsitikinę, jog ji pamišusi arba apsėsta demonų. Mar- 
kizas prarado bet kokią viltį, ir tuomet pasirodė Sagunta 
su švento Huberto raktu. 

Tai buvo pabaiga. Sagunta nusisiautė savo drobules, 
išsitepė indėnų tepalais ir visu kūnu įniko grumdyti nuo- 
gą mergelę. Kad ir visai išsekusi, ši gynėsi kojomis ir ran- 
komis, ir Saguntai teko jėga ją priremti prie aslos. Savo 
kambaryje Bernarda išgirdo beprotišką klyksmą. Nubė- 
go pažiūrėti, kas ten darosi, ir pamatė, jog Sierva Marija 
daužosi ant aslos, o Sagunta laiko mergelę užgulusi ir, 

įsivėlusi į išsidraikiusius varinius jos plaukus, staugia 
švento Huberto maldą. Šoko jas čaižyti hamako virvė- 
mis. Iš pradžių ant aslos, susigūžusias iš netikėtumo, o 
paskui leidosi vaikytis po visus užkaborius, kol pritrūko 
kvapo. 


Diecezijos vyskupas donas 
Toribijas de Kaseres i Virtudes, sunerimęs dėl Siervos 
Marijos negalavimų ir kliedesių sukelto viešo skandalo, 
nusiuntė markizui kvietimą apsilankyti, nenurodyda- 
mas priežasties, dienos ir laiko, ir tai buvo suprasta kaip 
ypatingo skubumo požymis. Markizas nugalėjo savo ne- 
ryžtingumą ir, nepranešęs iš anksto, tą pačią dieną pa- 
darė vizitą. 

Vyskupas pradėjo eiti savo pareigas markizui jau pa- 
sitraukus iš visuomeninio gyvenimo, ir jiedu vargiai buvo 
kada susitikę. Beje, buvo tai prastos sveikatos mirčiai 
pasmerktas žmogus, tokio stambaus kūno, jog sunkiai 
pats save benuvaldė, ir, be kita ko, galuojamas piktybi- 
nės astmos, siųstos tikėjimui išbandyti. Jis nedalyvauda- 
vo didumoje viešų ceremonijų, kur jo nebuvimas buvo ne- 
įsivaizduojamas, 0 tais retais kartais, kai atsilankydavo, 
laikydavosi atstu, ilgainiui virsdamas vaiduokliu. 

Markizas buvo jį pastebėjęs kartą kitą, bet visada iš 
tolo ir viešumoje, ir, jį prisiminus, nejučia iškildavo at- 
mintyje vyskupo koncelebruotos mišios, kurias tas laikė 
su palijum ant krūtinės, sėdėdamas vyriausybės parei- 
gūnų nešamame krėsle. Iš gremėzdiško kūno 1r apdaro 
prašmatnumo pažiūrėti jis atrodė nukaršęs milžinas, bet 
amžindie skustuvo neliestas taisyklingų bruožų veidas ir 

neregėto žalumo akys buvo išsergėję nevystantį, metams 
nepavaldų grožį. Sulig nešamu krėslu jį supo magiška 
popiežiaus aureolė, ir tie, kurie artimai jį pažinojo, jautė 
lygiai taip spinduliuojant jo išmintį ir galybės nuovoką. 

Vyskupas gyveno seniausiuose miesto rūmuose, griū- 
vančiame dviejų aukštų pastate nenusakomo erdvumo 
menėmis, užimdamas mažiau nei pusę vieno aukšto. Rū- 
mai buvo šalia katedros, sujungti su ja skliautine gale- 
rija pajuodusiomis arkomis, ir žvelgė į vidinį kiemą su 
fontano griuvėsiais, iš visų pusių apaugusiais dykumų 
brūzgynais. Net įspūdingą kaltinio akmens fasadą ir 
vientiso medžio paradines duris taipgi žymėjo apleistu- 
mo pėdsakai. 

Prie paradinių durų markizą pasitiko diakonas indė- 
nas. Jis apdalijo skurdžia išmalda tuntus elgetų, šmirinė- 
Jančių pavartėje, ir įžengė į gaivią namų prieblandą tuo 
pat metu, kai katedros varpai gaudžiai išmušė keturias, 
kiekvienam dūžiui skaudžiai atsiliepiant jo viduriuose. 
Didžiajame koridoriuje buvo taip tamsu, jog jis sekė dia- 
koną ant nuomonės, apgalvodamas kiekvieną žingsnį, 
kad neužkliūtų už skersai kelio sustatytų statulų ir šen 
bei ten riogsančių griuvėsių. Koridoriaus gale buvo nedi- 
delis prieškambaris, palyginti geriau apšviestas pro lan- 
gelį. Diakonas sustojo, paprašė markizą sėsti ir palaukti 
1r dingo pro šalines duris. Markizas liko bestovįs ir ėmė 
įdėmiai žiūrinėti aliejiniais dažais tapytą jauno karinin- 
ko paradine karaliaus vėliavininko uniforma portretą, 
kabantį ant didžiosios sienos. Tik perskaitęs užrašą pri- 
tvirtintoje prie rėmo bronzinėje lentelėje, susivokė, jog 
tai esąs jaunas vyskupas. 

Diakonas atidarė duris ir pakvietė vidun, ir markizas, 
net nepajudėjęs iš vietos, vėl pamatė vyskupą, šįkart ke- 
turiasdešimt metų senesnį nei portrete. Nors ir dusulio 

išvargintas ir karščio priveiktas, buvo nepalyginti dides- 
nis ir įspūdingesnis, nei skelbė gandai. Plaukte plaukė 
prakaitu ir be galo lėtai lingavo filipiniškame supamaja- 
me krėsle, vangiai vėsindamasis palmių vėduokle, visu 
kūnu palinkęs priekin, kad būtų lengviau alsuoti. Avė- 
jo artojo klumpėmis ir vilkėjo šiurkščios drobės marški- 
niais, daiktais išdilusiais nuo muilų. Jo skurdas iškart 
krito į akis. Vis dėlto labiausiai dėmesį traukė žvilgsnio 
tyrumas, suvokiamas vien kaip dvasios išimtinė teisė. 
Vos pastebėjęs tarpduryje markizą, nustojo sūpuotis ir 
lipšniai mostelėjo vėduokle. 

— Prašom, Ignasijau, - tarė jam. — Jauskis kaip namie. 

Markizas nusišluostė į kelnes suprakaitavusias ran- 
kas, žengė per slenkstį ir atsidūrė atviroje terasoje, po 
geltonų katilėlių 17 svyrančių paparčių stogeliu, iš kur 
vėrėsi vaizdas į visų bažnyčių bokštus, rūmų raudonus 
stogus, kaitroje snaudžiančias balandines, įtvirtinimus, 
duluojančius it stiklas skaidraus dangaus ir liepsnojan- 
čios jūros fone. Vyskupas tam tyčia atkišo tvirtą kario 
ranką, ir markizas pabučiavo žiedą. 

Dėl dusulio jis trūkavo ir švankštė, ir sakinys dažnai 
nutrūkdavo ne vietoje, sunkaus atodūsio ar trumpo šai- 
žaus kosulio pertrauktas, bet niekas nekenkė jo iškalbai. 
Tučtuojau užmezgė lengvą pokalbį apie kasdienes smul- 
kmenas. Sėdėdamas priešais, markizas padėkojo už tą 
paguodos pratartį, tokią vaizdingą ir taip ilgai nusitęsu- 
sią, jog abudu nustebo išgirdę varpus skambinant pen- 
kias. Juo labiau kad vienas dūžis nuaidėjo kaip griaus- 
mas, suvirpindamas pavakario šviesą, ir dangus prisipil- 
dė pabaidytų balandžių. 

— Šiurpu, - tarė vyskupas. - Kai muša valandas, 
kiekvienas dūžis man atsiliepia viduriuose lyg žemės 
drebėjimas. 

Tie žodžiai nustebino markizą, nes lygiai tą patį pagal- 
vojo, mušant keturias. Vyskupui tas sutapimas nepasiro- 
dė kuo ypatingas. „Mintys nepriklauso niekam“, — tarė. 
Smilium nubraižė ore virtinę apskritimų ir užbaigė: 

— Jos sklando aplink kaip angelai. 

Patarnaujanti vienuolė atnešė skiltelėmis supjaus- 
tytų vaisių, užpiltų stipriu raudonuoju vynu, ir dubenį 
garuojančio vandens, paskleidusio aplink vaistų kvapą. 
Vyskupas užsimerkęs įkvėpė garų ir, kai išnėrė iš savo 
ekstazės, atrodė kitas žmogus: absoliutus savo galybės 
šeimininkas. 

— Pakvietėme tave, žinodami, jog tau reikia Dievo, o tu 
dediesi, kad to nesuvoki, - tarė markizui. 

Balsas nebeskambėjo vargonų tonacijomis, o akys vėl 
atgavo žemišką spindesį. Markizas drąsindamasis vienu 
mauku išgėrė pusę stiklinės vyno. 

— Jūsų šviesiausioji malonybė tikriausiai žinote, jog 
mane ištiko pati didžiausia nelaimė, kokia tik gali atsi- 
tikti Žmogui, — tarė jis su nuginkluojančiu nusižemini- 
mu. — Aš nustojau tikėjimo. 

— Žinome, sūnau, - nėmaž nenustebęs atsakė vysku- 
pas. — Kaip galėtume nežinoti! 

Ištarė tuos žodžius gana smagiai nusiteikęs, nes dar 
anais laikais, kai Maroke tarnavo karaliaus vėliavinin- 
ku, kautynių įkarštyje ir jis buvo netekęs tikėjimo. 

— Kaip perkūnas trenkė galvon įtaigi mintis, jog Dievo 
nebėra, — tarė. 

Priblokštas jis nutaręs visą gyvenimą paskirti maldai 
ir atgailai. 

— Ir štai vieną gražią dieną Dievas manęs pasigailėjo 
ir nurodė man, kuriuo keliu esu pašauktas eiti, — užbaigė 
jis. — Taigi svarbu ne tai, jog tu nebetiki, svarbiausia, jog 
Dievas tebetiki tavimi. O tuo gali neabejoti, nes Jis savo 

begaliniu gailestingumu apšvietė mus, idant suteiktume 
tau šią paguodą. 

— Norėjau pats vienas tyloje kęsti savo negandą, - tarė 
markizas. 

— Ką gi, tau nepavyko, - tarė vyskupas. - Niekam ne 
paslaptis, jog tavo vargšė dukrelė raičiojasi asla, nešvan- 
kių konvulsijų tampoma, ir loja stabmeldžių šneka. Argi 
tai nėra nepaneigiamas įrodymas, jog ji apsėsta šėtono? 

Markizas pašiurpo iš siaubo. 

— Ką norite tuo pasakyti? 

— Jog dažniausiai šėtonas griebiasi vienos iš gausybės 
savo gudrybių, prisidengia kokia bjauria liga, kad galėtų 
įsismelkti į nekaltą kūną, — tarė. - Ir kai tik įeina, jokia 
žmogaus galia nesugeba jo išvaryti. 

Markizas išvardijo šuns įkandimo medicininius poky- 
čius, bet vyskupas kaip paprastai rado sau palankų pa- 
aiškinimą. Paklausė to, ką, be abejo, puikiausiai žinojo: 

— Ar žinai, kas yra Abrenunsijas? 

— Pirmas gydytojas, apžiūrėjęs mergelę, - atsakė mar- 
kizas. 

— Norėjau tai išgirsti iš tavo lūpų, - tarė vyskupas. 

Paskambino varpeliu, laikomu prie rankos, ir lyg dži- 
nas, išleistas iš butelio, staiga išdygo gerų trijų dešimčių 
metų kunigas. Vyskupas pristatė jį stačiai kaip tėvą Ka- 
jetaną Delaurą ir paprašė sėsti. Tėvas Delaura vilkėjo 
kambarine sutana, kokia vilkima per karščius, ir avėjo 
tokiomis pat kaip vyskupo klumpėmis. Buvo ūmus, iš- 
blyškęs, judrių akių ir juodų plaukų su žila sruoga sker- 
sai kaktos. Iš trūkuojančio alsavimo ir karštligiškų ran- 
kų judesių neatrodė, jog tai laimingas žmogus. 

— Ką žinome apie Abrenunsiją? —- paklausė jį vyskupas. 

Tėvas Delaura ilgai negalvojo. 

— Abrenunsijas de Sa Pereira Kao, - prabilo, lyg pa- 
raidžiui tardamas vardą. Ir kreipėsi į markizą: - Ar 
esate pastebėję, pone markize, jog portugališkai cao 
reiškia šuo? 

Sakant gryną teisybę, toliau kalbėjo Delaura, niekas 
nežino, ar tai esąs tikras jo vardas. Pagal šventosios Ink- 
vizicijos dokumentus, esąs Portugalijos žydas, išguitas iš 
pusiasalio ir priglaustas dėkingo gubernatoriaus, kuriam 
kraują valančiaisiais Turbako vandenimis išgydęs dviejų 
svarų išvaržą. Paminėjo jo raganiškus receptus, puikybę, 
kurios akstinamas išpranašaująs pacientams mirtį, spė- 
jamą polinkį į pederastiją, laisvamaniškus skaitalus, gy- 
venimą be Dievo. Tačiau esąs vienintelis konkretus kalti- 
nimas: iš numirusių prikėlęs tokį siuvėjėlį iš Getsemanio. 
Remiantis rimtais liudijimais, tasai jau buvęs susuptas 
į drobulę ir paguldytas į karstą, kai Abrenunsijas palie- 
pęs jam keltis. Laimė, patsai prikeltasis, šventosios Ink- 
vizicijos kvočiamas, vėliau patvirtinęs, jog nė akimirkos 
nebuvęs praradęs sąmonės. „Taip jis išsigelbėjo nuo lau- 
žo“, — pridūrė Delaura. Galop priminė švento Lozoriaus 
kalvoje kritusį arklį, palaidotą šventintoje žemėje. 

— Mylėjo jį kaip žmogų, — užsistojo markizas. 

— Tai mūsų tikėjimo įžeidimas, pone markize, — tarė 
Delaura. - Šimtametis arklys negali būti Dievo kūrinys. 

Markizas sunerimo, jog privačiai paleistas pokštas at- 
sidūrė šventosios Inkvizicijos archyvuose. Bandė nedrą- 
siai ginti: „Kas be ko, Abrenunsijas nevaldo liežuvio, bet 
pilnas nusižeminimo galiu pasakyti, jog iki erezijos jam 
labai toli“. Pokalbis grėsė užsitęsti be galo be krašto ir 
įkarsti, bet vyskupas įsiterpęs užmezgė nutrūkusią giją. 

— Kad ir ką sakytų gydytojai, — tarė, — bet pasiutligė, 
apnikusi žmogų, dažniausiai esti vienas iš daugelio šėto- 
no vylių. 

Markizas nesuprato. Vyskupas leidosi į tokius dras- 
tiškus aiškinimus, kad susidarė įspūdis, jog tai pirmas 
žingsnis į pasmerkimą amžinoms kančioms. 

— Laimė, kad, nors tavo dukters kūno neįmanoma iš- 
gelbėti, Dievas teikia galimybių išganyti jos sielą. 

Pasaulį užgulė sambrėškos slogulys. Markizas paste- 
bėjo violetiniame danguje sužimbant pirmąją žvaigždę ir 
prisiminė dukrelę, vienišą gūdžiuose namuose, velkančią 
šundaktarių suniokotą koją. Su įgimtu kuklumu paklausė: 

— Ką man daryti? 

Vyskupas išaiškino papunkčiui. Leido remtis jo vardu 
kiekvienu atveju, o ypačiai šventos Klaros vienuolyne, 
kur turįs kaip galima greičiau nuvežti dukterį. 

— Patikėk ją mums, - baigė. - Dievas padarys visa 
kita. 

Markizas atsisveikino dar sunkesne širdimi, nei buvo 
atvykdamas. Pro karietos langą stebėjo apleistas gatves, 
valkose turškiančius nuogus vaikus, grifų apibjaurotą 
žemę. Už gatvės posūkio pamatė jūrą, kaip visada toje 
pačioje vietoje, ir jį persmelkė neryžtas. 

Grįžo į sambrėškius namus, skambinant Viešpaties 
angelą, ir pirmą kartą po donjos Olaljos mirties balsu 
sukalbėjo poterius: Viešpaties angelas apreiškė Merge- 
lei Marijai. Teorbos stygos dūzgė santėmyje nelyginant 
tvenkinio dugne. Markizas apgraibomis pasuko ten, iš 
kur skambėjo muzika, ir įėjo į dukrelės miegamąjį. Pa- 
matė ją balta tunika, lig aslos nudrykusiais plaukais sė- 
dint kėdėje prie tualetinio stalelio ir griežiant paprastutį 
pratimą, kurio buvo ją mokęs. Negalėjo patikėti, jog tai 
ta pati mergelė, kurią vidurdienį paliko priveiktą gydei- 
vų nuožmumo, — nebent būtų įvykęs stebuklas. Iliuzija 
išsisklaidė tą pačią akimirką. Pajutusi jį įeinant, Sierva 
Marija nustojo griežti ir vėl pasidavė į sielvartą. 


| 65 


Jis praleido su ja visą naktį. Negrabiomis proginio 
tėvo rankomis padėjo atlikti lovon žengimo ritualą. Ap- 
rengė išvirkščiais naktiniais marškiniais, ir ji gavo juos 
nusivilkti ir išversti. Pirmą sykį išvydo ją nuogą, ir jam 
persmelkė širdį pamačius išsišovusius šonkaulius, vos 
užsimezgusius krūtų pumpurėlius, švelnius pūkelius. 
Karščiuojanti kulkšnis degte degė. Guldoma į lovą, mer- 
gelė vos girdimai vaitojo iš skausmo, kurį kentė pati vie- 
na, ir jį sukrėtė įtaigi mintis, jog jis talkina dukrelę ga- 
luojančiai mirčiai. 

Pirmą sykį nuo to laiko, kai nustojo tikėjimo, pajuto 
įsakmią reikmę melstis. Nuėjo į koplyčią, iš paskutiniųjų 
stengdamasis susigrąžinti jį apleidusį Dievą, bet veltui 
darbas: netikėjimas daug atsparesnis už tikėjimą, nes jis 
jutimų ugdomas. Apyaušrio vėsai stojus, išgirdo mergelę 
keliskart kosint, ir pasuko atgal į jos miegamąjį. Eidamas 
pro šalį, pamatė praviras Bernardos duris. Stumtelėjo 
jas, spiriamas reikmės pasidalyti savo būgštavimais. Ji 
miegojo kniūbsčia ant aslos ir griausmingai knarkė. Mar- 
kizas pastovėjo, uždėjęs ranką ant klebeto, bet jos nepa- 
žadino. Tarė sau vienas: „Tavo gyvybė mainais į josios“. 
Ir tuoj pasitaisė: 

— Mudviejų sušiktos gyvybės mainais į josios, velniai 
rautų! 

Mergelė miegojo. Matydamas ją pasliką ir suvytusią, 
markizas pagalvojo, kokią norėtų verčiau ją išvysti: mi- 
rusią ar pasiutligės rykštės kertamą. Pataisė tinklą nuo 
uodų, kad šikšnosparniai neįlįstų čiulpti kraujo, apklos- 
tė, kad nebekosėtų, ir ėmė budėti prie lovos, smelkiamas 
dar niekad nepatirtos laimės, jog myli ją, kaip nieko šioje 
žemėje nebuvo mylėjęs. Tuomet, nesitardamas su Dievu 
nei su kuo kitu, apsisprendė. Ketvirtą ryto Sierva Marija 
atsimerkusi pamatė jį sėdint prie lovos. 

— Metas važiuoti, — tarė markizas. 

Mergelė atsikėlė nieko neklausinėdama. Ta proga 
markizas padėjo jai apsirengti. Skrynioje surado aksomi- 
nes kurpaites, kad kulkšnies nežeistų batelio kulnas, ir 
netyčiomis aptiko išeiginę suknelę, kurią vaikystėje vil- 
kėjo motina. Per ilga buvo sudilusi ir išblukusi, bet buvo 
matyti, jog dėvėta ne daugiau kaip vieną kartą. Beveik 
po šimtmečio markizas aprengė ja Siervą Mariją, pasi- 
kabinusią ant kaklo santerijos karolius drauge su krikš- 
to škaplieriais. Buvo ji ankštoka ir todėl atrodė dar se- 
noviškesnė. Skrynioje taipgi rado skrybėlaitę spalvotais 
kaspinais, nė iš tolo nederančią prie suknelės, ir uždėjo 
dukrelei ant galvos. Lyg tam tyčia jai buvo siūta. Galop 
sukrovė lagaminėlį, įdėjo naktinius marškinius, tankias 
šukas glindoms šukuoti ir mažytę močiutės maldaknygę 
auksinėmis sąsagomis ir perlamutriniais aptaisais. 

Buvo Verbų sekmadienis. Markizas vežė Siervą Ma- 
riją penktinių mišių, ir ji, nieko nesuvokdama, nuolan- 
kia širdimi paėmė šventintą palmės šakelę. Kai išėjo, iš 
karietos pamatė, kad jau aušta diena. Markizas sėdėjo 
pagrindinėje sėdynėje su lagaminėliu ant kelių, merge- 
lė ryžtingu veidu priešais jį, žiūrėdama pro langą į dvy- 
likametės gyvenime paskutinį kartą prošal slenkančias 
gatves. Ji nei domėjosi, nei klausinėjo kur vežama tokiu 
ankstyvu metu, aptaisyta Pamišėlės Chuanos apdaru ir 
su kekšės skrybėlaite ant galvos. Ilgai mąstęs, markizas 
ją paklausė: 

— Ar žinai, kas yra Dievas? 

Mergelė papurtė galvą. 

Dangus buvo rūškanas, jūra pasišiaušusi, o horizonte 
blykčiojo amalai ir tolumoje dundėjo perkūnija. Šventos 
Klaros vienuolynas išdygo už posūkio — baltas ir vieni- 
šas trijų aukštų pastatas melsvomis žaliuzėmis pakrašty 
dumblėto paplūdimio. Markizas parodė į jį smilium. „Štai 
jis, - tarė. Paskui dūrė į kairę: — Pro langus bet kuriuo 

metu matysi jūrą". Mergelė neatsiliepė, ir jis pirmą ir 
paskutinį kartą teikėsi prasitarti apie jos ateitį, kaip gy- 
vas apie ją neužsiminęs: 

— Kelias dienas pailsėsi pas klarietes. 

Verbų sekmadienio proga pavartėje elgetų stumdėsi 
daugiau nei paprastai. Kai kurie raupsuotieji, grūmęsi su 
jais dėl virtuvės atliekų, atkištomis rankomis puolė prie 
markizo. Jis išdalijo skurdžią išmaldą, kiekvienam po 
skatiką, kol pritrūko smulkių. Sesuo vartininkė išvydo jį 
gedulo drabužiais, o mergelę išpustytą kaip karalienę ir, 
skindamasi kelią per sangrūdį, žengė jų pasitikti. Marki- 
zas jai paaiškino, jog atvežęs Siervą Mariją vyskupo įsa- 
kymu. Iš tono vartininkė nesuabejojo jo žodžiais. Nužvel- 
gė mergelę nuo kojų iki galvos ir nukėlė jos skrybėlaitę. 

— Čia draudžiama dėvėti skrybėlaitę, - tarė. 

Ir ją pasiėmė. Markizas buvo jai beįduodąs lagaminėlį, 
bet ji atšlijo. 

— Jai nieko čia netrūks. 

Prastai prisegta kasa išsivyniojo beveik iki pat aslos. 
Vartininkė nepatikėjo, kad ji tikra. Markizas bandė ją su- 
sukti. Mergelė jį atstūmė ir pati viena, niekieno nepade- 
dama, susivyniojo ją taip mikliai, jog vartininkė nustebo. 

— Reikės nukirpti, — tarė. 

— Duotas įžadas Švenčiausiajai Mergelei nukirpti tik- 
tai vestuvių vakarą. 

Su tokiu pateisinimu vartininkė sutiko. Paėmė merge- 
lę už rankos ir, neleidusi atsisveikinti, įsivedė pro vartus. 
Siervai Marijai skaudėjo kulkšnį, ir ji nusiavė kairę kur- 
paitę. Markizas lydėjo ją žvilgsniu šlubčiojant basa koja, 
nešiną kurpaite rankoje. Veltui tikėjosi, kad ji atsisuks, 
užuojautos akimirkai nušvitus. Paskutinis prisiminimas 
išliko bežiūrint, kaip ji, vilkdama skaudamą koją, prieina 
sodo galerijos galą ir dingsta gyvų palaidotųjų trobesy. 

TREčČIAS 


ventos Klaros vienuo- 
lynas buvo triaukštis ketvirtainis pastatas jūros pakran- 
tėje su virtine vienodų langų ir skliautine galerija apries- 
tu išvešėjusiu ūksmingu sodu. Akmenimis grįstas takas 
raitėsi per bananmedžių sąvašyną ir laukinius paparčius, 
pro išlakią palmę, praaugusią saulę gožiančius stogus, ir 
milžiną medį nuo šakų nukarusiomis vanilės virvėmis ir 
orchidėjų pynėmis. Po medžiu telkšojo prišvinkęs tvenki- 
nys surūdijusios geležies apvadu, kur lyg cirko akrobatės 
kūliais vartėsi belaisvės papūgėlės. 

Sodas skyrė pastatą į du atskirus sparnus. Dešinėje 
pusėje buvo trys aukštai gyvų palaidotųjų, kurios var- 
giai girdėdavo bangų mūšą uolėtoje pakrantėje ir maldas 

bei giesmes apeigų metu. Tas sparnas siekėsi su koply- 
čia, idant pro vidujas duris vienuolės atsiskyrėlės galėtų, 
apeidamos didžiąją navą, patekti į chorą, klausyti mišių 
ir giedoti už grotinių žaliuzių, pro kurias, pačios neregi- 
mos, matydavo visus. Vienuolyno lubas prabangiais tau- 
rios medienos pakalais buvo ištisai aptaisęs meistras is- 
panas, atidavęs tam darbui pusę gyvenimo mainais į vie- 
tą vienoje iš didžiojo altoriaus nišų. Ten ir ilsėjosi šitaip 
įpirkęs teisę gulėti už marmuro plokščių, įspraustas tarp 
kone du šimtmečius laidojamų abačių, vyskupų ir kitokių 
dignitorių. 

Siervai Marijai atėjus į vienuolyną, atsiskyrėlių buvo 
aštuoniasdešimt dvi ispanės, kiekviena su savo tarnais, 
ir trisdešimt šešios kreolės, kilusios iš prakilnių viceka- 
ralystės šeimų. Davusios neturto, tylėjimo ir skaistybės 
įžadus, su pasauliu palaikydavo ryšį tik retkarčiais su- 
sitikdamos su artimaisiais vienuolyno priimamajame 
medinėmis žaliuzėmis, pralaidžiomis garsui, bet ne švie- 
sai. Priimamasis buvo šalia vartų turniketo, susitikimai 
griežtai reglamentuoti, apriboti ir leidžiami tik seseriai 
klausovei dalyvaujant. 

Sodo kairėje pusėje buvo mokymosi klasės ir įvairios 
dirbtuvės, vibždančios seserų naujokių ir meistrių, amato 
mokytojų. Buvo taipgi šeimyninė ir be galo erdvi virtuvė 
su malkomis kūrenamomis viryklėmis, mėsos dorojimo 
stalu ir dideliausia duonkepe krosnimi. Tolėliau, amžinai 
paplavų semiamoje vidinio kiemo makalynėje, gyveno 
kelios šeimynos vergų, o dar toliau buvo arklidės, ožkų 
aptvaras, kiaulidė, daržas ir bitynas, kur augo visa, kas 
reikalinga sočiai ir šiltai gyventi. 

Pačiame gale, kaip galima toliau, stovėjo vienišas, Die- 
vo valiai paliktas trobesys, kur Inkvizicija šešiasdešimt 
aštuonerius metus kalindavo tikėjimo priešus, o dabar 

savo kaltes išpirkdavo nuslydusios klarietės. To užmirš- 
ties užkaborio paskutinėje celėje ar veikiau kameroje at- 
sidūrė Sierva Marija, devyniasdešimt trims dienoms pra- 
slinkus nuo šuns įkandimo ir be menkiausio pasiutligės 
požymio. 

Vartininkė, Sierva Marija vedina, koridoriaus gale 
susitiko virtuvėn einančią naujokę ir paprašė nulydėti 
ją pas abatę. Naujokė pagalvojo, kad būtų neprotinga 
tokią geibią ir dailiai aprengtą mergelę temptis į triukš- 
mingą virtuvę, ir pasodino ją sode ant akmeninio suo- 
lo — tegu palaukia, nuvesianti vėliau. Bet grįždama vi- 
sai ją pamiršo. 

Netrukus pro šalį ėjo dvi naujokės ir, susižavėjusios 
jos karoliais ir žiedais, paklausė, kas ji tokia būsianti. Ji 
neatsakė. Jiedvi paklausė, ar ji mokanti ispaniškai, bet 
atrodė, kad jos kalbasi su negyvėle. 

— Ji kurčnebylė, - tarė jaunesnioji naujokė. 

— Arba vokietė, — pridūrė kita. 

Jaunesnioji ėmė elgtis su ja taip, lyg ji būtų netekusi 
visų penkių pojūčių. Nuvyniojo kasą, kurią Sierva Mari- 
ja buvo susisukusi, ir išmatavo pėdomis. „Beveik ketu- 
rios“, — tarė įsitikinusi, jog mergelė jos negirdi. Jau buvo 
beišpinanti kasą, bet Sierva Marija žvilgsniu ją sudrau- 
dė. Naujokė atrėmė žvilgsnį ir parodė jai liežuvį. 

— Tavo akys kaip velnio, - tarė jai. 

Nutraukė jai nuo piršto žiedą, ir mergelė nė neketino 
priešintis, bet kai kita bandė nuplėšti karolius, išsirietė 
kaip gyvatė ir žaibiškai ligi kraujų įkando jai į ranką. 
Naujokė nubėgo nusiplauti kraujo. 

Sierva Marija pasikėlė nuo suolo 17 pasuko prie tven- 
kinio atsigerti, bet tuo metu pasigirdo tercija. Išsigandusi 
vėl atsisėdo ant suolo, nenumalšinusi troškulio, bet pasi- 
kėlė iš naujo, kai susivokė, jog vienuolės gieda psalmes. 

Mikliu rankos mostu praskleidė papuvusių lapų sluoksnį 
ir sočiai atsigėrė iš rieškučių, nepaisydama, kad vande- 
ny knibždėte knibžda buožgalvių. Nusišlapino pritūpusi 
už medžio, su vėzdu rankoje pasirengusi gintis nuo pikta 
geidžiančių gyvulių ir plėšrių žmonių, kaip buvo išmokiu- 
si Dominga de Adviento. 

Neilgai trukus pro šalį ėjo dvi juodaodės vergės, pažino 
santerijos karolius ir kreipėsi į ją jorubiškai. Apsidžiau- 
gusi mergelė atsakė ta pačia kalba. Niekas nežinojo, ko 
ji atvažiavusi, tad vergės nusivedė ją į virtuvės erzely- 
nę, kur linksmai klykaudami pasitiko ją šeimynykščiai. 
Kažkas pastebėjo žaizdelę kulkšnyje 17 pasidomėjo, kas 
jai atsitikę. „Motina smeigė su peiliu“, - atsakė ji. Tiems, 
kas klausinėjo, kuo ji vardu, sakėsi savo afrikinį prievar- 
dį: Marija Mandinga. 

Akimoju ji pasijuto kaip namie. Padėjo papjauti ožį, 
nieku gyvu nenorintį mirti. Išplėšė jam akis 1r išskverbė 
kiaušiukus, savo mėgstamiausią skanėstą. Leido sukutį 
varžydamasi su suaugusiais virtuvėje ir su vaikais kieme 
1r nė sykio nepralaimėjo. Dainavo visomis kalbomis: joru- 
biškai, kongiškai, mandingiškai, ir netgi tie, kurie nieko 
nesuprato, klausėsi pakerėti. Per pietus ji sušveitė ožio 
akis ir kiaušelius, pakeptus ant kiaulės taukų ir sutaisy- 
tus su aštriais prieskoniais. 

Tuo metu visas vienuolynas jau žinojo, kad atvykusi 
mergelė, tik ne abatė Chosefa Miranda. Buvo tai sudžiūu- 
vusi ir sudiržusi moteriškė, kaip giminės palikimą pavel- 
dėjusi ribotą protą. Augo ir mokėsi Burgose, šventosios 
Inkvizicijos paunksnėje, tačiau valdžios geismas ir nepa- 
lenkiamas prietaringumas buvo įsišakniję ir nuo gimtos 
dienos jaugę į kraują. Turėjo ji dvi gabias vikares, bet jos 
nieko nedarė, nes ji viena, be kieno nors pagalbos, viską 
tvarkė ir rikiavo. 

Jos pagieža vietinei vyskupijai užsimezgė beveik šim- 
tas metų prieš jai gimstant. Kaip ir visose didžiosiose 
istorijos bylose pirmąją kibirkštį įskėlė menkas nesuta- 
rimas, kilęs tarp klariečių 17 vyskupo pranciškono dėl 
jurisdikcijos ir piniginių reikalų. Apšaukusios jį nesukal- 
bamu, klarietės gavo pasaulietinės valdžios paramą, ir 
taip prasidėjo karas, kuris neilgai trukus pavertė visus 
priešais. 

Kitų bendruomenių remiamas, vyskupas apgulė vie- 
nuolyną, tikėdamasis įveikti jį badu, ir paskelbė Cessatio 
a Divinis. Tai yra visame mieste atšaukė pamaldas iki 
naujo potvarkio. Gyventojai susiskirstė į dvi priešiškas 
stovyklas, o dvasinė ir pasaulietinė valdžia, vienų ar kitų 
remiama, stojo į grumtynes. Šiaip ar taip, po pusės metų 
apgulos klarietės buvo vis dar gyvos, sveikos ir pasiren- 
gusios grumtis iki galo, kol vieną gražią dieną paaiškėjo, 
kad jų šalininkai pristato joms maistą slaptu tuneliu. Šį 
kartą pranciškonai, naujo gubernatoriaus remiami, pa- 
žeidė šventos Klaros neliečiamybę ir išvaikė vienuoles. 

Prireikė dvidešimties metų, kol atvėso įkaitusios aist- 
ros ir klarietės atgavo nusiaubtą vienuolyną, tačiau ir 
visam šimtmečiui praslinkus, Chosefa Miranda vis dar 
degė pykčiu ir griežė dantį. Diegte diegė tą pyktį naujo- 
kėms, puoselėjo jį daugiau dvasios gilumoje negu širdyje 
ir visą kaltę vertė vienam vyskupui De Kaseres i Virtu- 
des ir visa kam, kas buvo su juo susiję. Tad buvo numa- 
nu, kaip ji elgsis gavusi žinią, jog markizas de Kasaldu- 
eras vyskupo įsakymu atvežęs vienuolynan dvylikametę 
dukterį su pražūutingais velnio apsėdimo požymiais. Ji tik 
paklausė: „Argi esama tokio markizo?“ Tas klausimas tu- 
rėjo dvigubą nuodų dozę: mat buvo įsipainiojęs vyskupas, 
ir, antra, ji niekada nepripažino kreolų kilmės teisėtumo, 
vadindama juos „patvorio aristokratais“. 

Per pietus ji negalėjo surasti Siervos Marijos. Sesuo 
vartininkė pasakė vikarei, jog auštant vyriškis gedulo 
drabužiais įdavęs jai šviesiaplaukę mergelę, išpustytą 
kaip karalienė, bet ji nieko jos neklausinėjusi, nes kaip 
tik tuo metu elgetos grumdęsi dėl Verbų sekmadienio 
manijokų troškinio. Savo žodžiams patvirtinti įteikė spal- 
votais kaspinais padabintą skrybėlaitę. Vikarė parodė ją 
abatei, kai jiedvi ieškojo mergelės, ir abatė iškart supra- 
to, kam ji priklauso. Paėmė ją pirštų galais ir apžiūrėjo 
ištiesusi ranką. 

— Tikra panelė markizaitė suskretėlės skrybėlaite, — 
tarė. - Šėtonas žino, ką daro. 

Devintą valandą ryto eidama į priimamąjį, ji stabte- 
lėjo sode pasiderėti su mūrininkais dėl vandentiekio kai- 
nos, bet nepastebėjo mergelės, sėdinčios ant akmeninio 
suolo. Taipgi nepamatė jos ir kitos vienuolės, ne kartą 
eidamos pro šalį. Abi naujokės, numovusios jai žiedą, die- 
važijosi jos nemačiusios grįždamos iš koplyčios po tercijos 
giesmių. 

Į pokaičio pabaigą abatė išgirdo giedant balsu, skam- 
bančiu visame vienuolyne. Timptelėjo lovos galvūgalyje 
kabaliojančią virvę, ir tą pačią akimirką kambario prie- 
blandoje pasirodė naujokė. Abatė paklausė, kas ten šitaip 
gražiai gieda. 

— Mergelė, - atsakė naujokė. 

Vis dar apsnūdusi abatė sumurmėjo: 

— Koks nuostabus balsas! 

Ir vienu matu atsisėdo lovoje: 

— Kokia mergelė? 

— Nežinau, - atsiliepė naujokė. - Ta pati, kuri nuo 
ankstaus ryto kelia erzelį diendaržyje. 

— Švenčiausiasis Sakramente! 

Šoko iš lovos. Vienu vėju perlėkė vienuolyną ir, orien- 
tuodamasi pagal balsą, nubėgo į tarnų kiemą. Atsisėdusi 
ant taburetės ligi žemės nudrykusiais plaukais, Sierva 
Marija dainavo vidury pakerėtų tarnų. Pastebėjusi aba- 
tę, staiga nutilo. Abatė pakėlė krucifiksą, kurį nešiojosi 
ant krūtinės. 

— Sveika, Marija, malonės pilnoji, - tarė ji. 

— Tu pagirta tarp moterų, — choru pritarė tarnai. 

Abatė pagrūmojo Siervai Marijai krucifiksu nelygi- 
nant kovos ginklu. „Vade retro!“ — suriko. Tarnai atšlijo 
ir paliko mergelę vieną ten, kur ji sėdėjo nejudriu žvilgs- 
niu, pasirengusi gintis. 

— Velnio sėkla! - sustaugė abatė. - Tu pasivertei ne- 
matoma, kad sumaišytum mums protą! 

Niekas nesugebėjo išpešti iš jos nė žodžio. Viena nau- 
jokė bandė paimti jai už rankos, bet abatė sulaikė ją pa- 
sibaisėjusi. 

— Neliesk jos! — suriko. Ir kreipdamasi į visus, pridū- 
rė: — Kad niekas nedrįstų jos liesti! 

Galiausiai jėga nuvedė ją į paskutinę kalėjimo sparno 
celę, ir tempiama ji spardėsi ir kaip šuo kaleno danti- 
mis. Bevesdamos staiga susizgribo, kad ji apsidirbusi, 
ir nuplovė ją arklidėje, kibirais šliūkščiodamos ant jos 
vandenį. 

— Mieste šitiek vienuolynų, o jo malonybė vyskupas 
siunčia mums mėšlą, — suniurzgė nepatenkinta abatė. 

Celė, ar veikiau kamera, buvo erdvi, šiurkščiomis sie- 
nomis, labai aukštomis lubomis termitų sukapotais ap- 
kalais. Prie vienintelių durų buvo didelis langas tekinto 
medžio grotomis ir geležiniu skersiniu sutvirtintomis 
sąvaromis. Galinėje sienoje buvo dar vienas aukštas lan- 
gas, žvelgiantis jūros pusėn, aklinai užkaltas lentiniais 
kryžiokais. Lova buvo iš kalkių skiedinio nudrėbtas pa- 

aukštinimas su grubios drobės per ilga įjuodusiu šiaudi- 
niu čiužiniu. Buvo akmeninis suolas, o po vienišų, vini- 
mis prie sienos prikaltu krucifiksu stovėjo darbastalis, 
atstojantis altorių ir sykiu tualetinį stalą. Ten abatė ir 
paliko Siervą Mariją, permirkusią iki siūlo galo ir tirtan- 
čią iš baimės, saugomą sargės, išmiklintos kiekvienąsyk 
laimėti tūkstantmetį karą su šėtonu. 

Ji atsisėdo ant čiužinio, įsmeigusi akis į šarvuotų durų 
geležines grotas, ir šitaip užtiko ją tarnaitė, penktą va- 
landą popiet atnešusi pavakarius. Mergelė nė nekruste- 
lėjo. Kai tarnaitė bandė nuimti jos karolius, griebė jai už 
riešo ir privertė juos palikti vietoje. Tą patį vakarą, kai 
buvo surašomi tos dienos vienuolyno įvykiai, tarnaitė pa- 
reiškė, jog ją parbloškusi ne šios žemės jėga. 

Mergelė liko sėdėti nejudėdama, kai durys užsitrenkė, 
sužvangėjo grandinė ir spynoje dusyk pasisuko raktas. 
vintos mėsos, manijokų apkepas ir puodelis kakavos. Pa- 
ragavo apkepo, pakramtė ir išspjovė. Atsigulė aukštiel- 
ninka. Išgirdo jūros alsavimą, vandenų vėją, vis arčiau 
griaudėjant pirmąją balandžio perkūniją. Auštant atne- 
šusi jai pusryčius, tarnaitė aptiko mergelę miegant šiau- 
duose — čiužinį buvo sudraskiusi nagais ir dantimis. 

Per pietus leidosi geruoju vedama į valgyklą, kur rink- 
davosi atsiskyrėlės, įžadų nedavusios vienuolės. Buvo 
tai erdvi salė aukštais skliautais ir dideliais langais, pro 
kuriuos plieskė žilpinanti jūros šviesa ir buvo girdėti čia 
pat grumant bangų mūšą uolėtoje pakrantėje. Dvidešimt 
naujokių, diduma jaunučių, sėdėjo prie dviem eilėmis 
išrikiuotų didelių neobliuotų lentų stalų. Apsirengusios 
paprastos saržos abitais, skustomis galvomis, linksmos ir 
kvailos, jos neslėpė jaudinimosi dorodamos savo kareiviš- 
ką davinį prie vieno stalo su apsėstąja. 

Sėdėdama netoli didžiųjų durų tarp dviejų išsiblaškiu- 
sių sargių, Sierva Marija vos prisilietė prie valgio. Buvo 
priversta apsivilkti tokį pat abitą kaip visos naujokės ir 
apsiauti vis dar neišdžiūvusias kurpaites. Valgant nie- 
kas į ją nežiūrėjo, bet po pietų ją apspito kelios naujokės, 
susižavėjusios jos karoliais. Viena bandė juos nutrauk- 
ti. Sierva Marija pasišiaušė. Smagiu niuksu nusikratė 
abiejų sargių, bandžiusių ją tramdyti. Užšoko ant stalo 
ir nubėgo iki kito galo, pasirengusi stoti į kovą ir klykda- 
ma kaip tikra apsėstoji. Sudaužė viską, kas pasitaikė ant 
kelio, iššoko pro langą ir išvartė kieme visas pavėsines, 
išbaidė bites iš avilių ir išgriovė arklidžių pertvaras ir 
diendaržių tvoras. Bitės išsilakstė, o gyvuliai, bliaudami 
1š siaubo, įsiveržė net į atsiskyrėlių miegamuosius. 

Nuo tos dienos visa, kas nutikdavo, būdavo priskiria- 
ma Siervos Marijos burtams. Surašant vienuolyno įvy- 
kius, kelios naujokės pareiškė, kad ji skridusi pasakiškai 
dūzgiančiais perregimais sparnais. Prireikė kelių dienų 
ir tunto vergų suginti diendaržin gyvulius ir parsivilioti 
bites į avilius, ir sutvarkyti namus. Pralėkė girdas, jog 
kiaulės apduotos nuodais, jog, atsigėrę vandens, žmonės 
paregį savo ateitį, jog viena iš pabaidytų vištų pakilusi 
aukščiau stogų ir dingusi vandenyno horizonte. Šiaip ar 
taip, klariečių baimė pasirodė besanti nepagrįsta, nes, 
nepaisant abatės vaipymosi ir kiekvienos vienuolės iš- 
gąsčio, į Siervos Marijos celę tolydžio krypo visų vienuo- 
lyno gyventojų žvilgsniai. 

Komendanto valanda vienuolyne prasidėdavo sugie- 
dojus mišparus, septintą valandą vakaro, ir baigdavosi 
prieš pirmąsias mišias, šeštą valandą ryto. Visos šviesos 
būdavo gesinamos, likdavo degti tik vienoje kitoje spe- 
cialų leidimą gavusioje celėje. Šiaip ar taip, vienuolyne 
niekad nebūta šitiek laisvės ir šurmulio. Koridoriuose 

šmėkščiodavo šešėliai, girdėdavosi kuždesių nuotrupos ir 
vargiai sutramdomi skubūs žingsniai. Mažiausią įtarimą 
keliančiose celėse lošta ispaniškomis kortomis arba švino 
pripiltais kauliukais, gerta vogčia įnešti vynai ir rūkyta 
slapčiomis susuktas tabakas, nes Chosefa Miranda viską 
draudė tarp vienuolyno sienų. Demonų apsėsta mergelė, 
atsiradusi vienuolyne, kurstė pagundą kaip niekada ne- 
patirtas nuotykis. 

Komendanto valandai išmušus, pačios asketiškiausios 
seserys, ir tos patyliais išsprūsdavo iš savo celių ir po dvi, 
po tris sėlindavo paplepėti su Sierva Marija. Iš pradžių 
ji pasitikdavo jas išleisdama nagus, bet netrukus išmo- 
ko jas prisijaukinti, nelygu vienuolės būdas ir nakties 
nuotaika. Dažniausiai jos norėdavo, kad ji tarpininkautų 
joms prašydama šėtoną neįmanomų malonių. Sierva Ma- 
rija mėgdžiodavo balsus iš ano pasaulio, papjautųjų bal- 
sus, velnio išperų balsus, ir daugelis patikėdavo jos apga- 
vystėmis ir duodavo parodymus, surašant tai, kas dedasi 
vienuolyne. Vieną nelabą naktį persirengusių vienuolių 
tuntas šturmu užėmė celę, užkimšo Siervai Marijai bur- 
ną ir atėmė jos šventuosius karolius. Tai buvo laikina 
pergalė. Joms beskubant iš antžygio, toji, kuri vadova- 
vo užpuolikėms, suklupo tamsiuose laiptuose ir mirtinai 
prasiskėlė kiaušą. Jos draugės neturėjo nė akimirkos ra- 
mybės, kol negrąžino mergelei pavogtų karolių. Niekas 
daugiau nebedrįso celėje drumsti nakties. 

Markizui de Kasalduerui tai buvo gedulo dienos. Jis 
sugaišo daugiau laiko veždamas mergelę į vienuolyną, 
nei krimsdamasis dėl savo skubotumo, ir gavo liūdesio 
priepuolį, nuo kurio niekad nepasitaisė. Valandų valan- 
das slankiojo aplink vienuolyną, klausdamas save, ku- 
riame iš tų nesuskaičiuojamų langų rymo Sierva Marija, 

apie jį gododama. Kai pargrįžo namo, kieme pamatė Ber- 
nardą vėsinantis vakaro gaivoje. Krūptelėjo pagalvojęs, 
kad ims teirautis apie Siervą Mariją, bet ji vos metė į jį 
žvilgsnį. 

Paleido sarginius šunis ir, nuėjęs į miegamąjį, atsigu- 
lė hamake vildamasis užmigti amžinu miegu. Veltui dar- 
bas. Pasibaigus pasatams, stojo šutrios naktys. Iš pelkių 
lėkė spiečiai visokiausių gyvių, apdujusių nuo tvankos, 
ir šuorai plėšrių uodų, ir miegamuosiuose reikėjo smil- 
kyti juos karvašūdžių dūmais. Dvasios skendėjo slogu- 
tyje. Pirmosios metų liūties buvo laukiama su tokiu ne- 
kantravimuų, su kokiu po šešių mėnesių bus meldžiama 
amžinos giedros. 

Auštant markizas nuvyko pas Abrenunsiją. Dar ne- 
spėjęs atsisėsti, iš anksto pajuto nepaprastą palengvėji- 
mą, galėdamas kam nors išlieti savo sielvartą. Be jokios 
įžangos prašneko apie tai, kas rūpėjo: 

— Nuvežiau mergelę pas klarietes. 

Abrenunsijas nesuprato, ir markizas, naudodamasis 
jo sutrikimu, kirto dar vieną smūgį. 

— Ten varys iš jos piktąsias dvasias, — tarė. 

Gydytojas giliai įkvėpė oro ir tarė su pavydėtina ra- 
mybe: 

— Papasakokite viską iš eilės. 

Tuomet markizas papasakojo apie apsilankymą pas 
vyskupą, troškimą melstis, aklą apsisprendimą, nemigos 
naktį. Kapituliavo kaip užkietėjęs krikščionis, kuris savo 
malonumui neišsaugo nė menkiausios paslapties. 

— Esu įsitikinęs, jog mane įkvėpė Dievas, — užbaigė. 

— Vadinasi, jūs atgavote tikėjimą, — atsiliepė Abrenun- 
sijas. 

— Jo niekad visiškai nenustoji, —- tarė markizas. — Vi- 
sada išlieka abejonė.. 

Abrenunsijas suprato. Visada taip manė, kad, nusto- 
jant tikėjimo, lieka nedylantis randas toje vietoje, kur 
būta tikėjimo, ir jis amžinai primena tai, ko netekta. Tik 
jo galvoje netilpo, kaip galima savo dukterį atiduoti to- 
kiai bausmei kaip piktųjų dvasių varymas. 

— Tas dalykas menkai skiriasi nuo juodukų raganavi- 
mų, — tarė. —- Po teisybei, jis dar baisesnis, nes juodukai 
tenkinasi tuo, jog savo dievams aukoja tiktai gaidžius, na 
o šventoji Inkvizicija mėgaujasi ant trinkos ketvirčiuoda- 
ma nekaltus arba surengia viešą reginį ir gyvus juos pa- 
čirškina. 

Monsinjoro Kajetano Delauros dalyvavimas susitiki- 
me su vyskupu jam atrodė negeras ženklas. „Tai bude- 
lis“, — tarė be užuolankų. Ir leidosi ilgai ir išmaningai 
vardyti visus ankstesniuosius autodafė, kuriuose pro- 
tiniai ligoniai buvo nubausti mirtimi kaip eretikai arba 
velnio apsėstieji. 

— Man regis, kur kas krikščioniškiau būtų buvę ją nu- 
žudyti negu gyvą palaidoti, — užbaigė jis. 

Markizas persižegnojo. Abrenunsijas pažvelgė į jį, 
drebantį ir pamėklišką gedulo apdaru, ir darsyk jo aky- 
se pamatė kartu su juo pasaulin atėjusius neryžtingumo 
žibukus. 

— Išvaduokite ją iš tenai, - tarė. 

— To tik ir trokštu nuo tos akimirkos, kai pamačiau ją 
einant gyvų palaidotųjų trobesio link, - atsakė marki- 
zas. — Bet nesijaučiu pakankamai tvirtas, kad galėčiau 
priešintis Dievo valiai. 

— Tai va, pasijuskite, - tarė Abrenunsijas. - Galbūt 
kada nors Dievas jums atsidėkos. 

Tą patį vakarą markizas pasiprašė vyskupą audien- 
cijos. Savo ranka vaikiška rašysena ir sujauktu stilium 

parašė laišką, kurį pats asmeniškai įteikė vartininkui, 
idant būtų tikras, jog tas tikrai pasieks adresatą. 


Pirmadienį vyskupas gavo 
žinią, jog Sierva Marija pasirengusi egzorcizmui. Tuo 
metu valgė pavakarius geltonųjų katilėlių terasoje ir ne- 
kreipė ypatingo dėmesio į tą žinią. Valgydavo jis nedaug, 
bet šitaip skrupulingai, jog ritualą galėdavo nutęsti tris 
valandas. Sėdėdamas priešais, tėvas Kajetanas Delau- 
ra skaitė dailiai nutaisytu balsu ir šiek tiek teatrališku 
tonu. Ir viena, ir kita tiko kūriniams, kuriuos jis pats pa- 
rinkdavo pagal savo skonį ir išmonę. 

Senieji rūmai buvo vyskupui pernelyg dideli, ir jis ten- 
kinosi nebent audiencijų sale, miegamuoju ir terasa po 
atviru dangumi, kur eidavo pogulio ir valgydavo, iki pra- 
sidėdavo liūčių periodas. Priešiniame sparne buvo vysku- 
pystės biblioteka. Kajetano Delauros įsteigta, nuolat pa- 
pildoma ir prižiūrima šeimininko akimi, kadaise garsė- 
jusi kaip viena geriausių Vest Indijoje. Dar pastate buvo 
vienuolika užantspauduotų kambarių, kuriuose riogsojo 
dviejų šimtmečių dūlėsiai. 

Išskyrus vienuolę šeimininkę, patarnaujančią prie sta- 
lo, Kajetanas Delaura vienintelis galėjo valgio metu įeiti į 
vyskupo rūmus, ir ne dėl kokių ypatingų privilegijų, kaip 
buvo kalbama, bet skaitovo teisėmis. Jis neturėjo nei ko- 
kių apibrėžtų įpareigojimų, nei pareigų, išskyrus biblio- 
tekininko, bet visi jį laikė tikruoju vikaru, nes buvo labai 
artimas vyskupui, ir niekam net į galvą neateidavo, kad 
šis pats vienas, nesitardamas su Kajetanu Delaura, ga- 
lėtų padaryti kokį svarbų sprendimą. Jis turėjo savo celę 

gretimame trobesyje, susisiekiančiame su rūmais vidine 
perėja, — buvo ten taipgi kabinetai, vyskupijos tarnautojų 
butai ir kambariai, kur gyveno vyskupą aptarnaujančios 
šešios vienuolės. Tačiau tikrieji jo namai buvo biblioteka, 
kur jis dirbdavo ir skaitydavo po keturiolika valandų per 
dieną ir kur laikė žygio lovelę, kad, miego pakirstas, ga- 
lėtų numigti. 

Tą istorinę popietę atsitiko negirdėtas dalykas: be- 
skaitydamas Delaura keliskart suklydo. Keisčiausia, jog 
netyčia peršoko vieną puslapį ir nepastebėjęs skaitė to- 
liau. Vyskupas stebėjo jį pro mažus alchemiko akinius, 
laukdamas, kol jis atvers kitą puslapį. Tuomet pertraukė 
Jį šypsodamas: 

— Apie ką galvoji? 

Delaura krūptelėjo. 

— Tikriausiai nuo karščio, — tarė. - Kodėl? 

Vyskupas nenuleido nuo jo akių. 

— Be abejo, čia ne vien karštis kaltas, - tarė. Ir pakar- 
tojo tuo pačiu tonu: — Apie ką galvojai? 

— Apie mergelę, - atsiliepė Delaura. 

Nieko daugiau nepaaiškino, nes nuo markizo apsilan- 
kymo jiems nebebuvo kitos mergelės pasaulyje. Jiedu 
daug apie ją kalbėjo. Drauge perskleidė šėtono apsėstų- 
jų kronikas ir šventųjų egzorcistų prisiminimus. Delaura 
atsiduso: 

— Aš ją sapnavau. 

— Kaip gali sapnuoti tą, kurios kaip gyvas nesi ma- 
tęs? —- paklausė vyskupas. 

— Tai buvo mažytė dvylikametė markizaitė kreolė, ku- 
rios plaukai plaikstėsi kaip karalienės apsiaustas, —- tarė 
jis. — Kas kitas ten galėjo būti? 

Vyskupas buvo iš tų, kurie netiki nei dangiškais regė- 
jimais, nei stebuklais, nei plakimusi. Jo karalystė buvo 

šios žemės. Tad nepatikliai palingavo galvą ir valgė to- 
liau. Delaura vėl ėmė skaityti, bet jau dėmesingiau. Kai 
vyskupas baigė valgyti, padėjo jam persėsti į supamąjį 
krėslą. Patogiai įsitaisęs, vyskupas tarė: 

— Na, o dabar papasakok sapną. 

Jis buvo labai paprastas. Delaura sapnavo, jog Sier- 
va Marija sėdėjusi prie lango priešais apsnigtą lauką, ant 
kelių pasidėjusi vynuogių kekę, skabiusi vieną uogą po 
kitos ir valgiusi. Kiekviena šitaip nurėkšta uoga kekėje 
beregint ataugdavusi. Sapne buvę numanu, jog mergelė 
jau daugel metų sėdinti prie to begalinio lango, stengda- 
masi pribaigti kekę, bet nėmaž neskubanti, nes žinanti, 
jog paskutinė vynuogė lemianti mirtį. 

— Keisčiausia, kad langas, pro kurį ji žiūrėjo į lauką, 
buvo toks pat, koks buvo Salamankoje aną žiemą, kai 
snigo tris paras ir ėriukai nugaišo uždusę po sniegu. 

Vyskupas susijaudino. Jis pernelyg gerai pažinojo 
ir labai mylėjo Kajetaną Delaurą, kad neimtų domėn jo 
sapnų mįslių. Savo gausybe talentų ir geru būdu šis buvo 
teisėtai pelnęs tą vietą, kurią užėmė tiek vyskupystėje, 
tiek jo širdyje. Vyskupas užsimerkė — nusnausiąs tris mi- 
nutes po pavakarių. 

Tuo tarpu Delaura atsisėdo prie to paties stalo paval- 
gyti, iki jiedu abu imsią kalbėti vakarines maldas. Jam 
vis dar bevalgant, vyskupas pasirąžė supamajame krėsle 
ir padarė svarbiausią gyvenime sprendimą. 

— Pats imkis to reikalo. 

Pasakė tai neatsimerkdamas ir užknarkė kaip liūtas. 
Baigęs valgyti, Delaura atsisėdo įprastinėn kėdėn žydin- 
čioje pavėnėje. Tuomet vyskupas atsimerkė. 

— Tu man neatsakei, - tarė. 

— Man pasirodė, jog pasakėte tai per miegus, - tarė 
Delaura. 

— O dabar kartoju atsibudęs, — tarė vyskupas. - Į tavo 
rankas įduodu mergelės išganymą. 

— Tai pats keisčiausias dalykas, koks man kada yra 
nutikęs, - tarė Delaura. 

— Atseit nesutinki? 

— Aš nesu egzorcistas, dvasiškasis tėve, —- tarė Delau- 
ra. — Neturiu nei tokio būdo, nei išsilavinimo, nei išma- 
nymo, kad galėčiau to imtis. Ir, be kita ko, mums puikiai 
žinoma, jog Dievas man yra numatęs kitą kelią. 

Tai buvo tiesa. Vyskupo žygių dėka Delaura tapo vie- 
nu iš trijų kandidatų į Vatikano bibliotekos sefardų ko- 
lekcijos vedėjo postą. Abu tai žinojo, bet tiktai pirmą sykį 
apie tai užsiminė. 

— Juo labiau, —- tarė vyskupas. — Gerai išspręsta mer- 
gelės byla gali duoti tą impulsą, kurio mums kaip tik ir 
trūksta. 

Delaurai buvo ne paslaptis, kad jam sunku bendrauti 
su moterimis. Jos atrodė jam apdovanotos nepermanomu 
protu, kuriuo vadovaudamosi jos sugebančios kuo gra- 
žiausiai apeiti tikrovės kliuvinius. Vien pagalvojus apie 
susitikimą netgi su tokia bejėge mergaite kaip Sierva 
Marija, delnus išmušdavo šaltas prakaitas. 

— Ne, pone, — apsisprendė jis. — Aš nesugebėsiu. 

— Ir dar kaip sugebėsi, —- atvertė vyskupas. — Juo la- 
biau kad turi pakankamai to, ko daugeliui trūksta: įkvė- 
pimo. 

Žodis buvo pernelyg skambus, kad juo būtų galima 
baigti pokalbį. Šiaip ar taip, vyskupas nespyrė jo sutik- 
ti nedelsiant ir leido jam kurį laiką pagalvoti — iki pasi- 
baigsiąs kaip sykis tą dieną prasidėjusios Didžiosios sa- 
vaitės gedulas. 

— Eik pasižiūrėti mergelės, — tarė. - Iš pagrindų išnag- 
rinėk jos bylą ir pranešk man. 

Šitaip trisdešimt šešerių metų Kajetanas Alsinas del 
Espiritu Santo Delaura i Eskuderas įėjo į Siervos Mari- 
jos gyvenimą ir miesto istoriją. Buvo vyskupo mokinys, 
studijavo jo garsiojoje Salamankos universiteto teologi- 
jos katedroje ir baigė mokslus su pačiu aukščiausiu pa- 
gyrimu. Įsitikinęs, kad jo tėvas esąs tiesioginis Garcilaso 
de la Vegos palikuonis, plačiai garsinosi savo giminys- 
te su įžymiuoju poetu, kurį kone fanatiškai garbino. Jo 
motina, kreolė iš Mompokso provincijos San Martino de 
Lobo miesto, emigravo Ispanijon kartu su tėvais. Delau- 
ra netikėjo iš motinos ką nors paveldėjęs, iki atvyko į 
Granados Naująją karalystę ir atpažino savo ilgesingų 
godų šaltinį. 

Nuo pat pirmojo pokalbio su Delaura Salamankoje 
vyskupas De Kaseres 1 Virtudes suvokė, jog tai vienas 
rečiausių perlų, puošiančių to meto krikščionybę. Buvo 
ledinis vasario rytas, ir pro langą matėsi apsnigti lau- 
kai, o tolumoje — tuopų virtinė palei upę. Tas žiemos 
kraštovaizdis tapo fonu periodiškai pasikartojančiam 
sapnui, kuris lydėjo jaunąjį teologą iki paskutinės gyve- 
nimo dienos. 

“Jiedu kalbėjo, suprantama, apie knygas, ir vyskupas 
negalėjo patikėti, jog Delaura šitiek perskaitęs savo am- 
žiuje. Jis prašneko apie Garcilasą. Mokytojas prisipažino, 
jog menkai apie jį žinąs, tik prisimenąs kaip stabmeldį 
poetą, vos porąsyk paminėjusį Dievą savo kūryboje. 

— Truputį daugiau, - tarė Delaura. — Tačiau renesan- 
so laikotarpiu tokie dalykai ne išimtis, jų pasitaiko net 
geriems katalikams. 

Pirmųjų šventimų dieną mokytojas pasiūlė jam drauge 
važiuoti į miglotą Jukatano karalystę, kur buvo ką tiktai 
paskirtas vyskupu. Delaurai, gyvenimą pažinojusiam iš 
knygų, platus motinos pasaulis atrodė kaip sapnas, nie- 

kada nepasidarysiąs savas. Bekasant iš po sniego sura- 
gėjusias avis, jam buvo sunku įsivaizduoti slogų karštį, 
amžiną dvėsenos tvaiką, garuojančius raistus. Vyskupui, 
kariavusiam Afrikoje, priešingai, buvo lengviau visa tai 
perprasti. 

— Esu girdėjęs, jog mūsų dvasininkai anuose kraštuo- 
se išprotėja iš laimės, - tarė Delaura. 

— Kai kurie pasikaria, — tarė vyskupas. - Tai karalys- 
tė, kuriai gresia sodomija, stabmeldystė ir antropofagija. 

Ir, nieko bloga negalvodamas, pridūrė: 

— Daugmaž kaip maurų žemė. 

Bet sau vienas tarė, jog tuo labiausiai jį masinanti. 
Trūko kareivių tiek krikščioniškosios civilizacijos gėriui 
diegti, tiek skelbti Dievo žodį tyruose. Bet dvidešimt tre- 
jų metų Delaura buvo įsitikinęs, kad jam skirtas kelias 
veda po dešinei nuo Šventosios Dvasios, kuriai jis buvo 
atsidavęs visa širdimi ir siela. 

— Visą gyvenimą svajojau būti vyriausiuoju biblioteki- 
ninku, - tarė. — Nieko kito aš nemoku daryti. 

Jis dalyvavo konkurse varžydamasis dėl vietos Tolede, 
kuri turėjo priartinti jo svajonę, 1r buvo tikras ją laimė- 
siąs. Bet mokytojas neatlyžo. 

— Šventuoju tapti daug lengviau esant bibliotekininku 
Jukatane nei kankiniu Tolede, - tarė. 

Delaura atsakė nusižeminimo pilna širdimi: 

— Jei Viešpats suteiktų malonę, norėčiau būti ne šven- 
tasis, bet angelas. 

Dar besvarstant mokytojo pasiūlymą, jis buvo paskir- 
tas į Toledą. Bet pasirinko Jukataną. Jiedu niekada jo 
nepamatė. Septyniasdešimt parų blaškomas šėlstančios 
jūros, jų laivas nuskendo Vėtrų sąsiauryje, kur juodu 
išžvejojo negandi vilkstinė ir pametė likimo valiai San- 
ta Marija la Antigva del Dariene. Ten jiedu prastūmė 

daugiau nei metus laukdami Galeonų laivyno su iliuzi- 
niu paštu, kol galiausiai vieną gražią dieną monsinjoras 
De Kaseres buvo laikinai paskirtas vyskupu į šitą kraš- 
tą, kur, staigiai mirus tituliniam vyskupui, liko laisva jo 
kėdė. Iš laivo, vežančio juodu naujo likimo link, stebeily- 
damas į neapžvelgiamas Urubos girias, Delaura perpra- 
to, kas motinai žadino skausmingą ilgesį gūdžiomis žie- 
momis Tolede. Haliucinuojančios žaros, košmarų paukš- 
čiai, įstabūs mangrovės puvėsiai kėlė širdį draskančius 
prisiminimus, lakinančius į nebūtą praeitį. 

— Tik Šventoji Dvasia galėjo taip gražiai viską suri- 
kiuoti, kad aš sugrįžčiau į motinos gimtinę, - kalbėjo jis. 

Po dvylikos metų vyskupas atsižadėjo savo svajonės 
nusigauti į Jukataną. Surentęs septyniasdešimt trejus 
metus, jis merdėjo dusulio smaugiamas ir puikiai žino- 
jo, kad niekada nebeparegės Salamankos. Tuo metu, kai 
Sierva Marija atsidūrė vienuolyne, buvo apsisprendęs at- 
sistatydinti, kai tik mokiniui praskinsiąs kelią į Romą. 


Kajetanas Delaura nuvyko 
šventos Klaros vienuolynan rytojaus dieną. Kad ir buvo 
karšta, vilkėjo kilto vilnono abitu, o rankoje nešėsi šlaks- 
tyklę su šventintu vandeniu ir indelį su šventaisiais alie- 
jais, pagrindinius ginklus grumiantis su šėtonu. Abatė 
niekada nebuvo jo mačiusi, bet girdai apie jo išmintį ir 
galias prasismelkė net pro vienuolyno mūrus. Šeštą va- 
landą ryto sutinkant jį priimamajame, ją apstulbino jo 
Jaunatviška išvaizda, kankinio blyškumas, metalinis 
balso tembras ir žilos sruogos mįslė. Šiaip ar taip, net ir 
didžiausios dorybės nebūtų galėjusios nustelbti minties, 

kad jisai —- vyskupo kareivis. Delauros dėmesį, priešin- 
gai, patraukė tik gaidžių giedojimas. 

— Jų tik šeši, o plyšauja kaip visas šimtas, — tarė aba- 
tė. —- Beje, žmogaus balsu prašneko kiaulė ir ožka atsi- 
vedė trynius. — Ir karštai pridūrė: — Taip darosi nuo tos 
dienos, kai jūsų vyskupas pagerbė mus, atsiųsdamas tą 
nuodų pritvinkusią dovaną. 

Lygiai tokį pat nerimą kėlė jai sodo žydėjimas, perne- 
lyg kuplus ir, jos akimis žiūrint, antgamtiškas. Jiems ei- 
nant per sodą, ji rodė Delaurai kai kurias gėles, neregėtų 
spalvų ir negirdėto didumo, o kai kurias nepakenčiamo 
kvapo. Tai, kas kasdieniška, jai rodės antgamtiška. De- 
laura jautė ją sulig kiekvienu žodžiu imant viršų ir pas- 
kubėjo galąsti savo ginklus. 

— Mes nesakėme, jog mergelė velnio apsėsta, - tarė 
jis, — tik sakėme, kad esama pagrindo taip manyti. 
 — Tai, ką matome, yra aišku savaime, - tarė abatė. 

— Būkite atsargesnė, — tarė Delaura. - Kartais mes 
priskiriame šėtonui tokius dalykus, kurių nesupranta- 
me, net nepagalvodami, jog tai, ko nesuprantame, duo- 
ta Dievo. 

— Šventas Tomas yra pasakęs: „Nevalia tikėti šėtonu 
netgi tada, kai jis sako tiesą“, ir aš laikausi jo žodžių, — 
tarė abatė. 

Trečiame aukšte viešpatavo ramybė. Vienoje pusė- 
je buvo tuščios celės, dieną rakinamos dviem sūkiais, o 
priešais — eilė langų į spinduliuojančią jūrą. Naujokės dė- 
josi įnikusios į darbą, bet iš tikrųjų nenutraukė akių nuo 
abatės ir svečio, einančių į kalėjimo sparną. 

Beveik pačiame koridoriaus gale, nepriėjus Siervos 
Marijos celės, buvo dar viena celė, kurioje kalėjo Martina 
Labordė, buvusi vienuolė, įkalinta iki gyvos galvos už tai, 
jog skrostuvu papjovė dvi koleges. Ji niekada neišpažino 

nusikaltimo paskatų. Sėdėjo jau vienuolika metų, labiau 
pagarsėjusi nepavykusiais mėginimais pabėgti nei savo 
piktadaryste. Niekada nesutiko su mintimi, jog kalėti iki 
gyvos galvos — tai lyg gyventi kaip vienuolei atsiskyrėlei, 
ir taip nuosekliai laikėsi tos nuomonės, jog pasisiūlė iš- 
pirkti kaltę apruošdama gyvų palaidotųjų sparną. Buvo 
apsėsta manijos, kurią lygiai taip fanatiškai puoselėjo 
kaip savo tikėjimą, jog žūtbūt turinti išsivaduoti kad ir 
dar vienos žmogžudystės kaina. 

Delaura neatsispyrė kiek vaikiškam norui žvilgtelėti į 
celę pro pinučiais apkaltą langutį. Martina buvo nusisu- 
kusi. Pajutusi įsmeigtą žvilgsnį, atsigręžė į duris 1r savo 
raganiškais burtais išsyk apkerėjo Delaurą. Abatė sune- 
rimusi atitraukė jį nuo langučio. 

— Saugokitės, - tarė jam. — Tas padaras gali viską. 

— Netgi šitaip? — paklausė Delaura. 

— Netgi šitaip, - atsiliepė abatė. - Jei būtų mano valia, 
jau seniai ji būtų buvusi laisva. Pernelyg didelę sumaištį 
ji kelia vienuolyne. 

Sargei atidarius duris, iš Siervos Marijos celės tvoks- 
telėjo puvėsių tvaikas. Mergelė gulėjo aukštielninka ant 
akmeninės lovos be čiužinio, odiniais diržais priveržto- 
mis rankomis ir kojomis. Atrodė negyva, bet akys spindė- 
jo jūros šviesa. Delaura pamatė ją tokią, kokią sapnavo, 
ir kūną nukrėtė šiurpas ir išmušė ledinis prakaitas. Jis 
užsimerkė ir, sukaupęs visas tikėjimo galias, tylomis su- 
kalbėjo maldą, o kai baigė melstis, vėl buvo atgavęs pasi- 
tikėjimą savimi. 

— Jeigu ši nelaimingoji nėra apsėsta šėtono, šičia tam 
yra visos sąlygos, — tarė jis. 

Abatė atsakė: 

— Tokios garbės dar nesame nusipelniusios. 

Mat jos darančios viską, kad celėje būtų švaru, bet 
Sierva Marija pavertusi ją išviete. 

— Mes kariaujame ne su ja, bet su demonais, ją apsė- 
dusiais, — tarė Delaura. 

Pirštų galais žengė vidun apeidamas nešvarumų kla- 
nus asloje ir, pusbalsiu tardamas ritualinius žodžius, ap- 
šlakstė celę šventintu vandeniu. Abatė pašiurpo išvydusi 
aptaškytas sienas. 

— Kraujas! - suspiegė. 

Delaura supeikė jos mąstymo nenuoseklumą. Argi 
raudonas vanduo turįs būti kraujas, o jeigu ir būtų krau- 
jas, argi tai reikštų, kad tai šėtono darbas? 

— Protingiau būtų manyti įvykus stebuklą, o stebuklus 
gali daryti tiktai Dievas, — tarė. 

Tačiau tai nebuvo nei viena, nei kita, nes, tinkui 1š- 
džiūvus, dėmės pasidarė nebe raudonos, o sodriai ža- 
lios. Abatė nukaito kaip ugnis. Nors bet koks klasikinis 
švietimas klarietėms kaip ir visoms to meto moterims 
buvo draudžiamas, užaugusi garsingų teologų ir didžių 
eretikų šeimoje, iš jaunumės buvo išmokusi scholastikos 
pratybų. 

— Bent jau neginčykime šėtonui menkutės galios pa- 
keisti kraujo spalvą, —- atsikirto ji. 

— Nėra nieko naudingesnio nei laiku kilusi abejonė, — 
vienu matu atvertė Delaura ir, žvelgdamas jai tiesiai į 
akis, pridūrė: — Pasiskaitykite šventą Augustiną. 

— Esu skaičiusi, ir labai atidžiai, — tarė abatė. 

— Ką gi, paskaitykite dar kartą, — tarė Delaura. 

Prieš žengdamas prie mergelės, labai maloniu balsu 
paprašė sargę išeiti iš celės. Paskum jau kitokiu tonu 
kreipėsi į abatę: 

— Jūs taip pat teikitės 1šeiti. 

— Prisiimate visą atsakomybę, — tarė ji. 

— Vyskupas čia aukščiausia valdžia, — atrėmė Delaura. 

— Nereikia man to priminti, —- gana sarkastiškai tarė 
abatė. — Mes puikiai žinome, jog Dievas jūsų rankose. 

Delaura suteikė jai malonumą tarti paskutinį žodį. At- 
sisėdo ant lovos krašto ir apžiūrėjo mergelę su gydytojo 
atidumu. Vis dar drebėjo, bet jau nebeprakaitavo. 

Iš arti apžiūrėjęs, pamatė, jog Siervos Marijos kū- 
nas perdėm subraižytas ir vienų mėlynių, o oda kruvi- 
nai diržų nubruožta. Tačiau šiurpiausiai atrodė žaizda 
kulkšnyje, karščiuojanti ir pūliuojanti nuo nemokšų gy- 
deivų rankų. 

Apžiūrinėdamas Delaura jai aiškino, jog ne kankinti 
ji čionai atvežta, — stačiai kilęs įtarimas, kad jos kūnan 
įsismelkęs šėtonas, kėsindamasis pagrobti jos sielą. Ji 
turinti padėti jam nustatyti tiesą. Bet jis negalėjo su- 
vokti, ar mergelė klauso, ar supranta, jog prašymas eina 
iš širdies. 

Baigęs apžiūrėti, Delaura paprašė atnešti pirmosios 
pagalbos vaistinėlę, bet seseriai vaistininkei neleido įei- 
ti į celę. Balzamais patepė žaizdas, švelniai pūsdamas 
nugremžtą odą, kad ne taip peršėtų, ir žavėdamasis 
mergelės atsparumu skausmui. Sierva Marija neatsakė 
nė į vieną klausimą, nei domėjosi jo pamokslais, nei kuo 
skundėsi. 

Ta beviltiška pradžia nuginė Delaurą ieškoti paguodos 
bibliotekos priebėgoje. Buvo tai didžiausia menė vyskupo 
rūmuose, be langų, su gausybe dailiai surikiuotų knygų 
įstiklintose raudonmedžio spintose, viena šalia kitos su- 
statytose pasieniais. Vidury, ant didelio stalo, kūpsojo 
jūrų žemėlapiai, astroliabija, kitokie jūreivystės prietai- 
sai ir gaublys, pasauliui plečiantis, viena po kitos einan- 
čių kartografų kartų tolydžio marginamas papildymais ir 
pataisomis. Gale stovėjo grubaus darbo rašomasis stalas 

su rašaline, peiliuku plunksnoms smailinti, kreolų povų 
plunksnomis, smėliu rašalui nusausinti ir suvytusiu 
gvazdiku vazoje. Prieblandos gožiama patalpa atsidavė 
susigulėjusiu popierium ir girios gaiva bei rimtimi. 

Pačiame gale, ankštoje kertėje, stovėjo užrakinta spin- 
ta neobliuotų lentų durelėmis. Ten kalėjo uždraustos 
knygos, pasmerktos šventosios Inkvizicijos sprendimu, 
nes jose dėstoma „pasaulietiniai ir protą klaidinantys da- 
lykai, taipgi pramanytos istorijos“. Niekas neturėjo tei- 
sės jų sklaidyti, išskyrus Kajetaną Delaurą, paties popie- 
žiaus raštu įgaliotą tirti iš tiesos kelio išklydusios raštijos 
pragarmes. 

Nuo tos dienos, kai jis pažino Siervą Mariją, ši priebė- 
ga tapo jam pragaru. Jis nustojo lankytis pas draugus, 
dvasininkus ir pasauliečius, su kuriais mėgaudamasis 
dalydavosi grynomis idėjomis ir rengdavo scholastikos 
turnyrus, literatūros konkursus, muzikos vakarus. Jo 
aistra susitelkė vien į šėtono pinklių pažinimą, ir, prieš 
grįždamas į vienuolyną, penkias dienas ir penkias naktis 
jis paskyrė skaitymui ir apmąstymams. Pirmadienį vys- 
kupas pamatė jį išeinant tvirtais žingsniais ir pasiteira- 
vo, kaip jis jaučiąsis. 

— Kaip Šventosios Dvasios sparnus įgavęs, - atsakė 
Delaura. 

Vilkėjo įprasta medvilnine sutana, įkvepiančia med- 
kirčio spėkų, ir buvo apsišarvavęs dvasią prieš neviltį. To 
jam labiausiai stigo. Palabinta sargė atsakė niurzgimu, 
Sierva Marija sutiko jį rūgščia mina, o celėje, prišvin- 
kusioje nuo maisto atliekų ir asloje išdrabstytų išmatų, 
trūko oro. Ant altoriaus šalia Švenčiausiojo Sakramento 
lempelės aušo neliesti pietūs. Delaura paėmė dubenį ir 
pasiūlė Siervai Marijai šaukštą apkartusiu sviestu pa- 
gardintų juodųjų pupų. Ji nusisuko. Jis neatlyžo, bet ir 

ji nenusileido. Tuomet Delaura įsidėjo burnon šaukštą 
pupų, pajuto jų skonį ir, nuoširdžiai išsiviepęs iš pasi- 
šlykštėjimo, nurijo nekramtydamas. 

— Tavo tiesa, - tarė jai. - Atgrasu. 

Mergelė nekreipė į jį nė menkiausio dėmesio. Kai jis 
gydė jos karščiuojančią kulkšnį, jos oda pašiurpo, o akys 
sudrėko. Manydamas, kad ji nugalėta, ėmė guosti gerojo 
ganytojo kuždesiais ir galiausiai įsidrąsinęs nusegė dir- 
žus, kad gautų bent kiek atilsio nuengtas kūnas. Mergelė 
keliskart sugniaužė kumštukus, lyg tikrindamasi, ar vis 
dar klauso jos pirštai, ir ištiesė sustingusias nuo diržų 
kojas. Tuomet pirmąsyk pažvelgė į Delaurą, įvertino, 1š- 
matavo ir puolė ant jo tiksliai apskaičiuotu plėšraus žvė- 
ries šuoliu. Sargė padėjo ją sutramdyti ir pririšti. Prieš 
išeidamas Delaura išsiėmė iš kišenės sandalmedžio ka- 
roliukų rožinį 17 užkabino Siervai Marijai ant kaklo prie 
santerijos karolių. 

Vyskupas sunerimo pamatęs jį įeinant subraižytu 
veidu ir įkąsta ranka, į kurią vien bežiūrint vėrė širdį. 
Bet dar didesnį nerimą sukėlė Delauros elgesys - jis di- 
džiavosi savo žaizdomis kaip karo trofėjais ir juokėsi iš 
pavojaus apsikrėsti pasiutlige. Šiaip ar taip, vyskupo gy- 
dytojas priskyrė jam drastišką gydymą, nes buvo iš tų, 
kurie bijojo, kad saulės užtemimas ateinantį pirmadienį 
ženklinąs didelių negandų pradžią. 

Prieš žudikę Martiną Labordę, priešingai, Sierva Ma- 
rija nė neketino šiauštis. Martina lyg atsitiktinai įsėlino 
celėn pirštų galais ir pamatė ją gulint lovoje surištomis 
rankomis ir kojomis. Mergelė pasirengė gintis ir nenulei- 
do nuo jos budraus žvilgsnio, kol ši nenusišypsojo. Tuo- 
met ji nusišypsojo savo ruožtu ir besąlygiškai pasidavė. 
Atsitiko taip, lyg Domingos de Adviento dvasia staiga 
būtų nušvietusi visą celę. 


|9a 


Martina pasisakė, kas tokia esanti ir kodėl turėsianti 
čia kalėti iki paskutinės dienos, nors ir užkimtų berėk- 
dama, kad ji nekalta. Paklausta, kodėl toji čia laikoma 
uždaryta, Sierva Marija pasakė tik tai, ką buvo girdėjusi 
iš savo egzorcisto: 

— Manyje tūno velnias. 

Martina davė jai ramybę, manydama, kad ji meluoja 
ar kad jai būsią primelavę, - ji net neįtarė, jog yra vie- 
na tų kelių baltųjų, kurioms Sierva Marija sakė tiesą. 
Parodė jai, kaip reikia siuvinėti, ir mergelė paprašė ją 
atrišti — norinti pati pamėginti. Martina įkišo ranką 
chalato kišenėn, kur nešiojosi žirkles ir kitus siuvinėji- 
mo įrankius. 

— Nori, kad tave atriščiau, — tarė. - Gerai. Tik perspė- 
ju, kad nudėsiu tave, jei bandysi man ką bloga padaryti. 

Sierva Marija nėmaž neabejojo jos žodžiais. Martina 
ją atrišo, ir mergelė išmoko pamoką lygiai taip lengvai ir 
klusniai, kaip kadaise išmoko griežti teorba. Prieš išei- 
dama Martina jai pažadėjo išprašyti leidimą artimiausią 
pirmadienį drauge žiūrėti saulės užtemimą. 

Penktadieniui auštant, riesdamos platų lanką padan- 
gėje atsisveikino kregždės, ir miesto gatves ir stogus už- 
griuvo smardi anilino pūga. Buvo neįmanoma nei miego- 
ti, nei valgyti, iki vidurdienio saulė išdžiovino užkietėju- 
sias išmatas ir nakties brizai išgairino smarvę. Tačiau 
vis dar tvyrojo siaubas. Niekada nematyta, kad kregždės 
būtų teršusios skraidydamos, ir nemanyta, kad jų bjau- 
rasties tvaikas galėtų drumsti kasdienį gyvenimą. 

Vienuolyne, savaime suprantama, niekas neabejo- 
jo, kad Sierva Marija turi pakankamai galių pakeisti 
paukščių kelionių dėsnius. Delaura tai pajuto net iš oro 
atšiaurumo, kai po sekmadienio mišių ėjo per sodą, neši- 
nas prie Pirklių vartų pirkta pintinėle skanėstų. Sierva 

Marija viskam abejinga vis dar turėjo škaplierių ant kak- 
lo, bet nei atsakė palabinta, nei teikėsi į jį pažvelgti. Jis 
atsisėdo šalia, paėmė iš pintinėlės spurgą ir atsikandęs 
tarė pilna burna: 

— Gali liežuvį nuryti. 

Prikišo Siervai Marijai prie burnos kitą pusę spurgos. 
Ji nusisuko, bet, užuot nusigręžusi sienon kaip kitais 
kartais, parodė Delaurai į sekančią juodu sargę. Ryžtin- 
gai mostelėjęs durų link, jis įsakė: 

— Išeikit. 

Sargei pasišalinus, mergelė ketino spurgos pusele nu- 
marinti užsitęsusį alkį, bet vos atsikandusi išspjovė. 

— Dvokia kregždžių išmatomis, - tarė. 

Šiaip ar taip, jos nuotaika buvo pasikeitusi. Ji mielai 
sutiko, kad Delaura gydytų nugaroje atsivėrusias peršias 
pragulas, ir pirmąsyk skyrė jam truputį dėmesio, paste- 
bėjusi sutvarstytą ranką. Nekalta mina, anaiptol neapsi- 
mestine, paklausė, kas jam atsitiko. 

— Man įkando pasiutęs šunytis metrine uodega, - at- 
sakė Delaura. 

Sierva Marija panoro apžiūrėti žaizdą. Delaura nusi- 
vyniojo tvarstį, ji atsargiai palietė smilium violetinį už- 
degimo apvadą, lyg tai būtų buvusi žarija, ir pirmąsyk 
susijuokė. 

— Esu tikra bjaurybė, - tarė. 

Delaura atsakė jai ne Evangelijos žodžiais, bet Garci- 
laso eilute: 

— Tam kančią užduoki, kam pakelti ją lengva. 

Jis išėjo apreiškimo uždegta širdimi, suvokusia, kad 
jo gyvenime ką tik įvyko nepataisomas ir nenusakomas 
dalykas. Prie vartų sargė perspėjo jį abatės vardu, jog 
draudžiama įnešti maistą iš miesto, nes esama pavojaus, 
kad kas nors galįs atsiųsti apnuodytų produktų, kaip at- 

sitikę apsiausties metu. Delaura sumelavo, jog pintinė- 
lę atnešęs vyskupui leidus, ir pareiškė oficialų protestą 
prieš prastą maitinimą puikia virtuve garsėjančiame 
vienuolyne. 

Per vakarienę jis skaitė vyskupui su neregėtu užsi- 
degimu. Kaip paprastai drauge su juo atliko vakarines 
apeigas ir klūpojo užsimerkęs, kad melsdamasis galėtų 
visa širdimi mąstyti apie Siervą Mariją. Į biblioteką nu- 
ėjo anksčiau nei paprastai, irgi apie ją mąstydamas, ir 
kuo daugiau apie ją galvojo, tuo karščiau troško vien apie 
ją galvoti. Balsu deklamavo Garcilaso meilės sonetus, 
baimindamasis įtarios minties, jog kiekviena eilutė - tai 
užslėpta pranašystė, vienaip ar kitaip nusakanti jo atei- 
tį. Negalėjo sumerkti akių. Auštant sukniubo ant stalo, 
kakta įsirėmęs į knygą, kurios neskaitė. Iš miego gilumos 
išgirdo gretimoje koplyčioje tris naujos dienos Aušrinių 
noktiurnus. „Tesaugo tave Viešpats, Marija de Todos los 
Ancheles“, —- tarė per miegus. Savo balso pažadintas, iš- 
vydo Siervą Mariją kalinės chalatu ir skaisčia ugnimi 
liepsnojančiais plaukais ant pečių imant iš vazos nuvy- 
tusį gvazdiką ir vietoj jo ant rašomojo stalo merkiant ką 
tik pražydusias gardenijas. Delaura drauge su Garcilasu 
tarė jai aistringu balsu: „Dėl tavęs esu gimęs, dėl tavęs gy- 
venu, dėl tavęs lemta man mirti ir mirštu dėl tavęs“. Sier- 
va Marija nusišypsojo nežiūrėdama į jį. Jis užsimerkė 
norėdamas įsitikinti, jog tai ne tamsos pinklės. Kai atsi- 
merkė, regėjimas buvo išnykęs, bet bibliotekoje svaigiai 
kvepėjo gardenijomis. 


KETVIRTAS 


vyskupas pakvietė tėvą 
Kajetaną Delaurą laukti saulės užtemimo geltonųjų ka- 
tilėlių pavėnėje, vienintelėje rūmų vietoje, iš kur vėrėsi 
vaizdas į jūrą ir dangų. Pelikanai, plačiai išskėstais spar- 
nais pakibę padangėje, atrodė lyg būtų sustingę skrisda- 
mi. Ką tik pakirdęs iš pogulio, vyskupas palengva vėda- 
vosi gulėdamas hamake, laivo kabestanais ištemptame 
tarp dviejų stulpų. Delaura lingavo greta pintame su- 
pamajame krėsle. Abudu buvo malonės pilni, gurkšnojo 
tamarindų sultis, stebeilydami viršum stogų į giedrą be- 
kraštį dangų. Šiek tiek po antros ėmė temti, vištos sutūpė 
ant laktų, ir susyk sužibo visos žvaigždės. Žemę sukrėtė 
antgamtinis virpėjimas. Vyskupas išgirdo sparnais plaz- 

dant suvėlavusius balandžius, aklai ieškančius tamsoje 
balandinių. 

— Neišmatuojama Dievo didybė, - atsiduso jis. - Gy- 
vial, ir tie ją jaučia. 

Budinti vienuolė atnešė žvakę ir kelias aprūkyto stik- 
lo šukes saulei stebėti. Vyskupas atsisėdo hamake ir pro 
stiklą ėmė stebėti užtemimą. 

— Reikia žiūrėti tik viena akimi, - tarė stengdamasis 
prislopinti savo dusulingą švokštimą. — Priešingu atveju 
gresia pavojus netekti abiejų. 

Delaura sėdėjo su šuke rankoje, bet nežiūrėjo užtemi- 
mo. Ilgokai patylėjęs, vyskupas nužvelgė jį prieblandoje 
ir pamatė jo žiburiuojančias akis, visiškai abejingas ne- 
tikros nakties kerams. 

— Apie ką galvoji? — paklausė. 

Delaura neatsakė. Pažvelgė į saulę ir pamatė lyg mė- 
nulio pjautuvą, pro aprūkytą stiklą nudeginusį jam tin- 
klainę. Bet jis nenukreipė akies. 

— Vis dar galvoji apie mergelę, - tarė vyskupas. 

Kajetanas krūptelėjo, nors vyskupas įmindavo mintis 
kur kas dažniau, negu tai būtų atrodę natūralu. 

— Galvojau apie paprastus žmones, dėl savo nelaimių 
kaltinančius šį užtemimą, - tarė. 

Vyskupas palingavo galvą nenukreipdamas akių nuo 
dangaus. 

— Kas gali žinoti, ar ne jų teisybė? — atsiliepė. —- Vieš- 
paties kortų neatskleisi. 

— Tas reiškinys buvo asirų astronomų apskaičiuotas 
jau prieš tūkstančius metų, - tarė Delaura. 

— Jėzuito vertas atsakymas, —- pagyrė vyskupas. 

Kajetanas stebėjo saulę plika akimi stačiai per neati- 
dumą. Dvylika minučių po antros saulė atrodė kaip tobu- 
los formos juodas diskas, ir vieną akimirką vidury dienos 

stojo vidurnaktis. Paskum užtemimas vėl atgavo žemišką 
prigimtį, ir pragydo gaidžiai, skelbdami auštant rytą. Kai 
Delaura nustojo žiūrėti, tinklainėje vis dar degė ugninis 
skritulys. 

— Tebematau užtemimą, - linksmai tarė jis. - Kad ir 
kur žiūrėčiau, jis tebėra čia. 

Vyskupas tarė reginį pasibaigus. 

— Po kelių valandų nieko nebejausi, - pasakė. 

Paskui pasirąžė sėdėdamas hamake, nusižiovavo ir 
padėkojo Dievui už naują dieną. 

Delaura grįžo prie nutrūkusio pokalbio. 

— Didžiai jus gerbdamas, dvasiškasis tėve, prisipažįs- 
tu, jog netikiu, kad ta mergaitė apsėsta, — tarė. 

Šįkart vyskupas ne juokais sunerimo. 

— Kodėl taip sakai? 

— Esu įsitikinęs, kad ji stačiai užpjudyta, - tarė De- 
laura. 

— Turime pakankamai įrodymų, - tarė vyskupas. — 
O gal neskaitei protokolų? 

Skaitė, kur nebus skaitęs. Delaura išgvildeno juos iš 
pagrindų ir sužinojo daugiau apie abatės mąstyseną negu 
apie Siervos Marijos būklę. Atlikusios egzorcizmus visose 
tose vietose, kur buvusi mergelė pirmąjį rytą, ir pašven- 
tinusios visa tai, ko ji prisilietusi. Tos, kurios vienaip ar 
kitaip su ja susidūrusios, buvusios priverstos pasninkau- 
ti ir atlikti apsivalymo apeigas. Naujokė, pirmąją dieną 
pavogusi iš jos žiedą, buvo nuteista sunkiesiems darbams 
darže. Pasak liudytojų, mergelė džiūgaudama išdarinė- 
jusi ožį, kuriam savo rankomis perpjovusi gerklę, ir su- 
valgiusi jo akis ir kiaušelius, sutaisiusi juos su deginan- 
čiais kaip ugnis prieskoniais. Puikavusis savo gabumais 
kalboms, kurių dėka susišnekanti su bet kurios tautelės 
afrikiečiais lengviau, negu jie susišneką vieni su kitais, 

ir su visokio plauko gyviais. Jai atvykus, rytojaus dieną 
nei iš šio, nei iš to išgaišusios visos vienuolika belaisvių 
papūgėlių, dvidešimt metų dabinusių sodą. Apkerėjusi 
šeimynykščius šėtoniškomis giesmėmis, kurias giedanti 
visais balsais, tik ne savu. Kai sužinojusi, jog abatė jos 
ieškanti, pasivertusi vien jai nematoma. 

— Esu tikras, jog visa tai, kas mums atrodo šėtoniška, 
tėra tik juodukų papročiai, kuriais mergelė persiėmė, 
tėvų palikta likimo valiai, —- tarė Delaura. 

— Būk atsargus! - perspėjo vyskupas. — Šėtonui paran- 
kiau naudotis mūsų protu nei suklydimais. 

— Tačiau pačią didžiausią dovaną jam duotume vary- 
dami šėtoną iš sveiko vaiko, — tarė Delaura. 

Vyskupas pasišiaušė. 

— Turėčiau suprasti, jog tu maištauji? 

— Turėtumėte suprasti, jog mane kankina abejonės, 
dvasiškasis tėve, - atsakė Delaura. — Šiaip ar taip, kuo 
nuolankiausiai jums paklustu. 

Tad jis grįžo vienuolynan, nesugebėjęs įtikinti vysku- 
po. Kairę akį buvo apsirišęs juodu neregio raiščiu, kurį 
gydytojas buvo pataręs nešioti, iki išdilsiąs tinklainėje 
įsispaudęs saulės diskas. Jautė į jį įsmeigtus žvilgsnius 
beeidamas per sodą ir ilgais koridoriais kalėjimo sparno 
link, bet niekas nepasakė jam nė žodžio. Buvo toks įspu- 
dis, jog visas vienuolynas palengva gaunasi po saulės už- 
temimo. 

Sargei atidarius Siervos Marijos celę, Delaura pajuto 
pašėlusiai plakant širdį ir vos išsilaikė ant kojų. Papras- 
čiausiai norėdamas pažiūrėti, kaip mergelė nusiteikusi tą 
rytą, paklausė, ar ji mačiusi saulės užtemimą. Taip, ma- 
čiusi nuo terasos. Nesuprato, kodėl jis apsirišęs akį, - juk 
ji taipgi žiūrėjusi į saulę plika akimi ir esanti sveikutė- 
lė. Papasakojo jam, jog vienuolės klūpsčiomis stebėjusios 

užtemimą ir jog visas vienuolynas buvęs lyg išmiręs ligi 
pirmųjų gaidžių. Bet ji nieko antgamtiška nemačiusi. 

— Mačiau tai, ką matau kiekvieną naktį, - tarė. 

Ji atrodė pasikeitusi, bet Delaura negalėjo suvokti, 
kas jai atsitikę, — vienintelis regimas požymis buvo leng- 
vas liūdesio šešėlis. Jis neklydo. Vos tik jis ėmė gydyti jai 
žaizdas, mergelė įsmeigė į jį nerimo sudrumstą žvilgsnį 
ir tarė virpančiu balsu: 

— Aš greit mirsiu. 

Delaura krūptelėjo. 

— Kas tau sakė? 

— Martina, - tarė mergelė. 

— Tu ją matei? 

Mergelė papasakojo, kad Martina buvo dusyk atėjusi į 
jos celę, mokiusi ją siuvinėti, ir jiedvi drauge stebėjusios 
saulės užtemimą. Pasakė, jog ji esanti gera ir švelni 1r jog 
abatė leidusi siuvinėjimo mokytis terasoje, kad ji galėtų 
matyti jūron leidžiantis saulę. 

— Aha, - atsiliepė jis nė nemirktelėjęs. - Ir ji tau pasa- 
kė, kada mirsi? 

Mergelė linktelėjo kietai sučiaupusi lūpas, kad nepra- 
virktų. 

— Po užtemimo, - tarė. 

— Po užtemimo gali praeiti dar šimtas metų, - tarė De- 
laura. 

Tačiau gavo sutelkti visą dėmesį į žaizdų tvarstymą, 
kad ji nepastebėtų, jog gerklę jam veržia ašaros. Sierva 
Marija nepasakė daugiau nė žodžio. Jos tylėjimo nuste- 
bintas, Delaura pažvelgė į ją 17 pamatė, kad jos akys pa- 
drėkusios. 

— Man baisu, - tarė ji. 

Griuvo į lovą ir pratrūko ilgai 1r graudžiai raudoti. Jis 
atsisėdo šalia ir bandė palengvinti skausmą nuodėm- 

klausio raminamaisiais. Tik tada Sierva Marija suprato, 
kad jisai jos egzorcistas, bet ne gydytojas. 

— Tai kam jūs mane gydot? —- paklausė ji. 

Delauros balsas drebėjo iš susijaudinimo. 

— Nes labai tave myliu. 

Ji liko abejinga jo drąsai. 

Jau išeidamas Delaura kyštelėjo galvą Martinos celėn. 
Pirmąsyk matydamas ją iš arti, pastebėjo, kad jos vei- 
das rauplėtas, pakaušis nuplikęs, nosis pernelyg didelė, 
o dantys kaip žiurkės. Tačiau jos kerų galia buvo stačiai 
apčiuopiamas fluidas, kurį Delaura nedelsiant pajuto. 
Tad tarė sau būsiant protingiausia kalbėti nuo slenksčio. 

— Ta vargšė mergelė ir šiaip jau nežino kur dėtis iš bai- 
mės, — kreipėsi jis. —- Prašyčiau daugiau jos negąsdinti. 

Martina sutriko. Jai niekad į galvą nebuvo atėję nusa- 
kyti kam nors mirties dieną, ir juo labiau tokiai žavingai 
ir beginklei mergelei. Tik klausinėjusi, kaip ji čia pakliu- 
vusi, ir iš kelių atsakymų supratusi, kad ji meluojanti 
pramogos dėlei. Iš Martinos rimto tono Delaura suvokė, 
jog Sierva Marija ir jam meluojanti. Jis atsiprašė dėl 
savo staigumo ir paprašė nieko daugiau nebeklausinėti 
mergelės. 

— Aš vienas žinau, ką reikia daryti, — baigė jis šiais žo- 
džiais. 

Martina apkerėjo jį savo burtais. „Pažįstu jūsų malo- 
nybę ir žinau, kad jūs visada puikiai žinojote, ką daro- 
te“, - tarė ji. Tačiau Delaura jautėsi palūžęs, nes tik da- 
bar suprato, jog vienutėje mirties baimės kamuojamai 
Siervai Marijai nereikia niekieno pagalbos. 

Tą savaitę motinėlė Chosefa Miranda nusiuntė vys- 
kupui savo ranka rašytą oficialų protestą. Pareikalavo 
atleisti klarietes nuo prievolės prižiūrėti Siervą Mariją, 
laikydama ją pavėluota bausme už pernelyg brangiai 

išpirktas nuodėmes. Pateikė naują sąrašą nepaprastų 
nutikimų, užprotokoluotų ir paaiškinamų tik begėdiška 
mergelės bendryste su šėtonu. Baigė laišką rūsčiai pliek- 
dama Kajetaną Delaurą, jo išpuikimą, laisvamanybę, 
priešiškumą jai, abatei, ir tyčinį nusižengimą vienuoly- 
no vidaus taisyklėms, draudžiančioms iš miesto atnešti 
maistą. 

Vyskupas parodė laišką Delaurai, kai tik tas grįžo iš 
vienuolyno. Delaura perskaitė jį stovėdamas, ir nė rau- 
menėlis nevirptelėjo jo veide. Paskui pratrūko pykčiu. 

— Kas jau kas, o Chosefa Miranda kaip kažin ką apsės- 
ta visų šėtonų, — sušuko. — Pagiežos, nepakantumo, kvai- 
lybės šėtonų! Ji nepakenčiama! 

Vyskupą apstulbino jo tulžingumas. Delaura tai pa- 
stebėjo ir bandė pasiaiškinti ramiu tonu: 

— Turiu galvoje, kad blogio jėgoms ji priskiria tiek ga- 
lios, jog atrodo tikra šėtono garbintoja. 

— Mano pareigos draudžia tau pritarti, - atsiliepė vys- 
kupas. — Bet aš labai to norėčiau. 

Pagraudeno jį dėl kokio prasižengimo, kurį gal būsiąs 
padaręs, ir paprašė sutelkti visą kantrybę, kad sugebėtų 
ištverti nelemtą abatės charakterį. „Evangelijose knibž- 
dėte knibžda tokių moterų kaip ji, netgi dar bjauresnio 
būdo, — tarė. - Ir vis dėlto Jėzus Kristus jas išaukštino“. 
Daugiau kalbėti nebegalėjo, nes staiga sugriaudėjo pir- 
moji perkūnija ir nusirito jūros link, ir biblinė liūtis at- 
skyrė juodu nuo viso pasaulio. Vyskupas išsitiesė supa- 
majame krėsle ir nugrimzdo ilgesin. 

— Kaip toli esame! - atsiduso. 

— Toli nuo ko? 

— Nuo mūsų pačių, — atsakė vyskupas. — Ar tau atrodo 
teisinga, jog reikia laukti ištisus metus, kad susivoktum 
esąs našlaitis? - Ir, nesulaukęs atsakymo, išliejo širdgė- 

14: — Mane siaubas apima vien pagalvojus, jog Ispanijoje 
žmonės jau keliasi iš miego. 

— Mes negalime sustabdyti žemės sukimosi, - tarė De- 
laura. 

— Bet galėtume jį pamiršti, kad nebūtų taip skaudu, — 
atsiliepė vyskupas. — Ne tikėjimo neturėjo Galilėjus, bet 
širdies. 

Delaurai buvo ne paslaptis tos krizės, sielvartingų 
liūčių naktimis kamuojančios vyskupą nuo tada, kai iš 
visų pusių jį apgulė senatvė. Ką galėjo padaryti? Nebent 
šiek tiek išblaškyti blogą nuotaiką, kol vyskupą įveiks 
miegas. 


Balandžio pabaigoje atėjo 
žinia, jog netrukus atvyksta naujasis vicekaralius donas 
Rodrigas de Buen Losanas, keliaujantis į savo rūmus 
Santa Fė mieste. Drauge su juo važiavo auditoriai ir pa- 
reigūnai, tarnai ir asmeniniai gydytojai, taipgi styginis 
kvartetas, žmonos padovanotas Vest Indijos nuoboduliui 
praskaidrinti. Vicekaralienė, tolima abatės giminaitė, 
pasiprašė laikinai apgyvendinama vienuolyne. 

Šnypščiant negesintoms kalkėms, garuojant gudronui, 
ausis užtrenkiant plaktukams ir skardint keiksmams, ne 
tik gyvenamąjį pastatą, bet ir vienuolyną užplūdus viso- 
kio plauko žmonėms, Sierva Marija niekam neberūpėjo. 
Pašėlusiai bildėdami sugriuvo pastoliai, žuvo vienas mū- 
rininkas ir susižeidė septyni darbininkai. Abatė priskyrė 
tą negandą pragaištingiems Siervos Marijos burtams ir, 
naudodamasi nelaukta proga, dar sykį pareikalavo ligi 
iškilmių pabaigos ją išsiųsti į kitą vienuolyną. Šį kartą 

pagrindinis jos argumentas buvo tas, jog esą nepatarti- 
na vicekaralienės kaimynystėje laikyti šėtono apsėstąją. 
Vyskupas neatsakė. 

Donas Rodrigas de Buen Losanas, išvaizdus brandaus 
amžiaus astūras, baskų kamuolio žaidimo ir putpelių 
medžioklės čempionas, savo talentais stengėsi išlyginti 
tuos dvidešimt dvejus metus, kuriuos nugyveno ilgiau už 
žmoną. Kvatodavo pilvą susiėmęs netgi pats iš savęs ir 
nepraleisdavo progos tam duoti dingstį. Kai tik papūtė 
pirmieji Karibų brizai, nešdami naktinį būgnų dundesį 
ir nunokusių guajavų kvapą, nusimetė pavasarinius pa- 
švitus ir atlapa krūtine ėmė vaikščioti nuo vieno damų 
būrelio prie kito. Į miestą atvyko vienmarškinis, be iš- 
kilmingų kalbų ir bombardų salvių. Jį pagerbiant buvo 
leista šokti vyskupo uždraustus fandangą, bundę ir kum- 
biambą ir atviruose laukuose ruošti bulių kovas ir gai- 
džių peštynes. 

Vicekaralienė, agni ir truputį padykusi jauniklė, ką 
tik peršokusi paauglystės slenkstį, įsisuko į vienuolyną 
kaip gaivus viesulas. Nebuvo užkaborio, kurio ji nebūtų 
apšniukštinėjusi, rūpesčio, kuriuo nebūtų pasidomėjusi, 
nei kokio gero dalyko, kurio nebūtų norėjusi pagerinti. 
Apibėgdama vienuolyną, troško viską nuodugniai apžiū- 
rėti, pilna pirmakartės užsidegimo. Tokio kaitraus, jog 
abatė tarė sau būsiant protingiausia ją apsaugoti nuo nu- 
sivylimo kalėjimu. 

— Neverta ten eiti, —- tarė. — Yra tik dvi kalinės, ir vie- 
na jų apsėsta šėtono. 

To pakako, kad jai sukiltų dar didesnis noras. Jai ne- 
rūpėjo, kad celės neapruoštos ir kalinės neperspėtos. Kai 
tik atsidarė durys, Martina Labordė puolė jai į kojas, 
melsdama malonės. 

Atrodė ne taip paprasta jos išmelsti po vieno nepavy- 
kusio mėginimo pabėgti ir kito pavykusio. Pirmąsyk ji 
bandė pabėgti terasa jūros pusėn prieš šešerius metus 
drauge su kitomis trimis vienuolėmis, įvairiam laikui 
nuteistomis už įvairius nusižengimus. Vienai pasisekė. 
Tuomet langai buvo užkalti, o kiemas po terasa įtvirtin- 
tas. Kitais metais kitos trys surišo sargę, tuomet miego- 
jusią kalėjimo sparne, ir paspruko pro tarnybinius var- 
tus. Sekdami savo nuodėmklausio patarimu, Martinos 
tėvai grąžino dukterį į vienuolyną. Ketverius ilgus metus 
ji buvo vienintelė kalinė ir neturėjo teisės nei susitikti su 
kuo nors vienuolyno priimamajame, nei sekmadieniais 
klausyti mišių koplyčioje. Žodžiu, malonės prašymas at- 
rodė beviltiškas. Šiaip ar taip, vicekaralienė pažadėjo už- 
tarti ją prieš vyrą. 

Siervos Marijos celė vis dar aitriai atsidavė gesintomis 
kalkėmis ir deguto tvaiku, bet joje viešpatavo nauja tvar- 
ka. Vos tik sargė atidarė duris, vicekaralienė pasijuto le- 
dinio dvelksmo apkerėta. Apsivilkusi sudilusia tunika ir 
įsispyrusi į purvinas kurpaites, Sierva Marija palengva 
siuvinėjo kamputyje, spindinti vidine šviesa. Kilstelė- 
jo akis tik vicekaralienės palabinta. Mergelės žvilgsnyje 
pastebėjusi neatremiamą apreiškimo galią, ji sukuždėjo: 
„Viešpatie aukščiausiasis“ ir žengė celėn. 

— Bukite atsargi, — sukuždėjo jai ausin abatė. - Ji sta- 
čiai kaip tigrė. 

Ir nutvėrė jai už rankos. Vicekaralienė sustojo prie 
slenksčio, bet, vien pažvelgusi į Siervą Mariją, pasižadėjo 
visomis išgalėmis gelbėti jos sielą. 

Miesto gubernatorius, plevėsa senbernis, surengė vi- 
cekaraliui pietus vyrų draugijoje. Griežė ispanų styginis 
kvartetas, akompanuojant švento Jackaus dūdmaišių 
1r būgnų ansambliui, o gatvėse vyko šokiai ir juodukų 

maskaradai, baltaodžių balių nešvankios parodijos. Be- 
valgant desertą, atsiskleidė uždanga, ir salės gale pasi- 
rodė vergė abisinė, už kurią gubernatorius buvo atsei- 
kėjęs tiek aukso, kiek ji pati sveria. Vilkėjo beveik per- 
regima tunika, dar labiau išryškinančia jos pražūtingą 
nuogybę. Iš arti pasirodžiusi įprastiniams žiūrovams, ji 
sustojo priešais vicekaralių, ir tunika nusliuogė kūnu 
prie jos kojų. 

Jos tobulybė baugino. Petys nebuvo išniekintas verg- 
pirklio sidabrinio yldeginio, o nugara — pirmojo šeiminin- 
ko inicialų, ir visa ji atsidavė suartėjimo kaitra. Viceka- 
ralius perblyško, giliai atsiduso ir rankos mostu ištrynė 
iš atminties nepakenčiamą regėjimą. 

— Išveskite ją, dėl Dievo meilės, - įsakė. - Lig paskuti- 
nės gyvenimo dienos nenoriu jos matyti. 

Gal atsikeršydama už gubernatoriaus lengvabūdiš- 
kumą, vicekaralienė pakvietė Siervą Mariją į vakarienę, 
abatės surengtą jos asmeniniame valgomajame. Martina 
Labordė buvo jas perspėjusi: „Leiskite jai būti su visais 
karoliais ir apyrankėmis ir pamatysite, kad ji kuo gra- 
žiausiai elgsis“. Taip ir buvo. Ją aprengė močiutės suk- 
nia, su kuria ji atvyko vienuolynan, nuprausė ir sušuka- 
vo palaidus plaukus, idant pleventų kaip šleifas, ir vice- 
karalienė pati nuvedė ją už rankos prie vyro stalo. Visus 
svečius, net abatę, apstulbino jos elegancija, grožio spin- 
desys ir plaukų stebuklingumas. Vicekaralienė pakuždė- 
jo vyrui į ausį: 

— Ji šėtono apsėsta. 

Vicekaralius atsisakė tuo patikėti. Burgose buvo ma- 
tęs velnio apsėstą moterį, kuri trėkė kiaurą naktį, iki ak- 
linai pridirbo pilną kambarį. Idant Siervos Marijos neiš- 
tiktų toks pats likimas, jis patikėjo ją savo gydytojams. 
Tie patvirtino, jog ji neturinti nė menkiausio pasiutligės 

požymio, ir sutiko su Abrenunsiju, kad vargiai įtikėtina, 
ar buvo ja užsikrėtusi. Tačiau niekas neleido sau suabe- 
joti, kad ji šėtono apsėsta. 

Naudodamasis iškilmėmis, vyskupas apmąstė abatės 
paskutinį raštą ir Siervos Marijos dalią. Kajetanas De- 
laura savo ruožtu bandė pradėti apsivalymo apeigas, pri- 
valomas prieš egzorcizmo skaitymą, ir užsidarė bibliote- 
koje, gyvas vien manijokų duona ir vandeniu. Nesugebė- 
jo. Naktimis klejojo, dienomis būdravo rašinėdamas ne- 
žabotus eilėraščius, kurie buvo vienintelis vaistas kūno 
geismams maldyti. 

Daugmaž po šimto metų, kraustant biblioteką, kai ku- 
rie eilėraščiai buvo aptikti sunkiai įskaitomų popierių ry- 
šulyje. Pirmame ir vieninteliame ištisai įskaitomame ei- 
lėraštyje Delaura prisiminė save dvylikos metų, pavasa- 
rio lietučiui dulkiant sėdintį ant mokinio skrynios Avilos 
seminarijos grįstame kieme. Po kelių dienų kelionės ant 
mulo nugaros buvo atvykęs iš Toledo tam tyčia persiūtais 
tėvo drabužiais, vežinas dusyk už jį patį sunkesne skry- 
nia, kur motina buvo sukrovusi viską, kad galėtų nieko 
nestokodamas garbingai išgyventi iki noviciato pabaigos. 
Vartininkas padėjo įnešti skrynią į kiemo vidurį ir, įky- 
riai purškiant dulksnai, paliko jį likimo valiai. 

— Užsikelk ją į trečią aukštą, - tarė. — Ten tau nurodys 
vietą miegamajame. 

Vienu akimoju visa seminarija išgriuvo į kiemo bal- 
konus, žiopsodama, ką jis darysiąs su savo skrynia, lyg 
jis būtų buvęs vienintelis pjesės veikėjas, tik jis vienas 
nesusipažinęs su jos turiniu. Supratęs, jog pagalbos ne- 
sulauksiąs, iš skrynios išėmė tiek daiktų, kiek galėjo 
panešti plikomis rankomis, ir stačiais, iš gryno akmens 
iškirstais laiptais užkopė į trečią aukštą. Budintysis nu- 

rodė jam vieną iš dviem eilėmis naujokų miegamajame 
išrikiuotų lovų. Kajetanas sudėjo daiktus ant lovos, nu- 
sileido į kiemą ir per keturis kartus sunešė visą mantą. 
Galiausiai sučiupo tuščią skrynią už rankenos ir vilkte 
užvilko laiptais į viršų. 

Mokytojai ir mokiniai, stebintys jį nuo balkonų, nė 
sykio neatsigręžė, kai jis prilipdavo jų aukštą. Tik tėvas 
rektorius pasitiko jį belipantį su skrynia, plodamas ka- 
tučių trečio aukšto aikštelėje. Visi pasekė jo pavyzdžiu ir 
sukėlė ovacijas. Tuomet Kajetanas suprato, jog kuo pui- 
kiausiai išlaikė pirmą seminaristo įšventinimo egzaminą, 
reikalaujantį nieko neklausinėjant ir niekam nepadedant 
užsinešti skrynią į miegamąjį. Jo proto buklumas, geros 
manieros ir tvirtas būdas buvo paskelbti naujokams sek- 
tinu pavyzdžiu. 

Vis dėlto didžiausią įspūdį jam padarė to vakaro po- 
kalbis rektoriaus kabinete. Rektorius pasikvietė jį pasi- 
kalbėti apie vienintelę knygą, rastą jo skrynioje, suiru- 
sią, be titulinio puslapio ir aptaisų, tokią, kokią jis atsi- 
tiktinai užtiko tėvo stalčiuje. Skaitė ją kiek įmanydamas 
kelionės naktimis, nekantraudamas kaip galima greičiau 
sužinoti, kuo viskas baigėsi. Tėvas rektorius norėjo atsi- 
klausti jo nuomonės. 

— Pasakysiu, kai perskaitysiu, — tarė jis. 

Rektorius nusišypsojo palengvėjusia širdimi ir padėjo 
knygą po užraktu. 

— Niekada jos neperskaitysi, —- tarė. — Ši knyga už- 
drausta. 

Po dvidešimt šešerių metų ūksmingoje vyskupijos bib- 
liotekoje jis susivokė skaitęs visas knygas, pakliuvusias 
jam į rankas, tiek draudžiamas, tiek leidžiamas, išskyrus 
tą vieną. Suvirpėjo suvokęs, jog tą dieną pasibaigė vienas 
gyvenimas. Ir prasidėjo kitas, nenuspėjamas. 

Aštuntą pasninkavimo dieną, vos pradėjęs vakarines 
maldas, jis gavo žinią, jog salėje jo laukiąs vyskupas, pa- 
sirengęs priimti vicekaralių. Vizitas buvo netikėtas netgi 
pačiam vicekaraliui, kuriam pirmąsyk išvažiavus pasi- 
žvalgyti po miestą, staiga šovė mintis atsilankyti vysku- 
pijoje. Vicekaralius turėjo palūkėti, nuo žydinčios terasos 
spoksodamas į stogus, kol bus sušaukti artimiausi parei- 
gūnai ir šiek tiek sutvarkyta salė. 

Vyskupas jį priėmė drauge su šešiais savo generalinio 
štabo dvasininkais. Iš dešinės pasisodino Kajetaną De- 
laurą, kurį pristatė neminėdamas titulo, bet nepraleisda- 
mas nė vieno vardo. Prieš tardamas žodį, vicekaralius su 
užuojauta apžvelgė apsilaupiusias sienas, sudriskusias 
užuolaidas, pigučius amatininkų darbo baldus, suprakai- 
tavusius dvasininkus varganais abitais. Gelbėdamas savo 
orumą, vyskupas įsižeidęs tarė: „Mes — dailidės Juozapo 
vaikai“. Vicekaralius mostu parodė, jog viską supranta, 
ir leidosi posmuoti savo pirmosios savaitės įspūdžius. 
Rentė savo iliuzinius planus plėsti prekybą su anglų An- 
tilų salomis, kai tik surietėsiančios karo žaizdos, porin- 
gavo, kiek naudos gausiąs švietimas valstybei prisidėjus 
prie jo programų, sakėsi esąs pasirengęs skatinti menus 
ir raštiją, idant šie kolonijiniai pakraščiai priartėtų prie 
pasaulinio lygio. 

— Ateina nauji laikai, — vingravo jis. 

Vyskupas eilinį kartą įsitikino, kokia lengva šios že- 
mės viešpačių duona. Virpančiu smilium parodė į Delau- 
rą ir, nežiūrėdamas į vicekaralių, tarė: 

— Vienintelis žmogus, šičia sekantis visas naujoves, 
yra tėvas Kajetanas. 

Vicekaralius nukreipė žvilgsnį smilium rodomon pu- 
sėn ir pamatė tolimą veidą ir apdujusias akis, kurios žiū- 

rėjo į jį nemirksėdamos. Su gyvu susidomėjimu paklausė 
Delaurą: 

— Ar esate skaitęs Leibnicą? 

— Taip, jūsų šviesybe, - atsakė Delaura ir patikslino: — 
Kaip to reikalauja mano pareigos. 

Į vizito pabaigą paaiškėjo, kad vicekaraliui labiausiai 
rūpi Siervos Marijos likimas. Dėlei jos pačios labo ir aba- 
tės ramybės, paaiškino jis, nes jį labai sugraudinęs jos 
sielojimasis. 

— Mums dar trūksta galutinių įrodymų, bet vienuoly- 
no protokolai aiškiai sako, jog vargšė mergaitė šėtono ap- 
sėsta, — tarė vyskupas. — Abatei tai žinoma geriau negu 
mums. 

— Ji įsitikinusi, kad jūs pakliuvę į šėtono pinkles, — 
tarė vicekaralius. 

— Ne mes vieni, bet ir visa Ispanija, - atvertė vysku- 
pas. — Mes perplaukėme jūrą vandenyną diegti Kristaus 
žodžio, ir jis gyvas per mišias, procesijas, atlaidus. Bet 
mes nesugebėjome jo įskiepyti į sielas. 

Jis prabilo apie Jukataną, kur prašmatniomis kated- 
romis stengiamasi užgožti stabmeldžių piramides, nesu- 
vokiant, jog čiabuviai sugužą į mišias, nes po sidabriniais 
altoriais tebesančios gyvos jų šventovės. Prabilo apie be- 
protišką kraujomaišą, vykstančią nuo pat Amerikos atra- 
dimo: ispanų kraujas miešiasi su indėnų krauju, 0 vienų 
ir kitų kraujas — su visokiausio plauko juodukų krauju ir 
netgi su mandingų musulmonų krauju, ir klausiąs pats 
save, ar tokia jovalynė įmanoma Dievo karalystėje. Kad 
17 dusdamas ir senatviškai kosčiodamas, jis baigė nelei- 
dęs vicekaraliui įsiterpti: 

— Kas yra visa tai, jeigu ne šėtono pinklės? 

Vicekaraliaus veidas persimainė. 

— Jūsų malonybės nusivylimas kelia patį didžiausią 
susirūpinimą, - tarė. 

— Tegu jūsų šviesybė taip negalvoja, - be galo galan- 
tiškai atsakė vyskupas. — Aš tik bandžiau iškelti aikštėn, 
kokios tikėjimo galios mums reikia, idant čionykštės tau- 
tos būtų vertos mūsų aukojimosi. 

Vicekaralius grįžo prie nutraukto pokalbio. 

— Kiek suprantu, abatės pastabos yra praktinio pobū- 
džio, —- tarė. — Jos nuomone, kituose vienuolynuose gal 
būtų geresnės sąlygos tokiam sunkiam atvejui. 

— Teesie žinoma jūsų šviesybei, jog mes nesvyruoda- 
mi pasirinkome šventos Klaros vienuolyną kliaudamiesi 
Chosefos Mirandos teisingumu, veiksmingumu ir autori- 
tetu, - tarė vyskupas. - Ir Dievas mato, jog neklydome. 

— Aš leisiu sau perduoti jai tuos žodžius, - tarė viceka- 
ralius. 

— Ji tai žino kuo puikiausiai, - atsakė vyskupas. —- Bet 
man kelia nerimą tai, kad ji nesiryžta tuo patikėti. 

Sulig tais žodžiais jis pajuto padvelkiant neišvengia- 
mo astmos priepuolio grėsmę ir pasiskubino kaip galima 
greičiau baigti vizitą. Pasakė, jog turi ant stalo abatės 
protesto laišką, ir pažadėjo atsakyti, ganytojiškos meilės 
vedamas, kai tik leisianti sveikata. Vicekaralius padėko- 
jo ir baigė vizitą pranokdamas pats save galantiškumu. 
Jis taipgi sergąs neatlyžtančiu dusuliu ir siūląs vyskupo 
dispozicijon savo gydytojus. Pastarasis pareiškė nema- 
nąs, jog tai būtina. 

— Mano dienos Dievo rankose, —- tarė. - Esu tokio am- 
žiaus, kokio pasimirė Švenčiausioji Mergelė. 

Priešingai nei pasisveikinimas, atsisveikinimas buvo 
ilgas ir ceremoningas. Trys dvasininkai, tarp jų Delaura, 
tylėdami lydėjo vicekaralių gūdžiais koridoriais iki para- 
dinių durų. Vicekaraliaus gvardija laikė elgetas atstu už 

sukryžiuotų alebardų aptvaro. Prieš lipdamas į karietą, 
vicekaralius atsigręžė į Delaurą, ryžtingai dūrė į jį smi- 
lium ir tarė: 

— Neleisk man savęs pamiršti. 

Žodžiai buvo tokie nelaukti ir mįslingi, jog Delaura su- 
gebėjo į juos atsakyti nebent nusilenkimu. 

Vicekaralius nuvažiavo į vienuolyną pranešti abatei 
vizito rezultatus. Po kelių valandų, jau būdamas viena 
koja balne, kad ir labai vicekaralienės spiriamas, atsisa- 
kė patenkinti Martinos Labordės malonės prašymą, nes 
tatai jam pasirodė esąs blogas precedentas, turint galvoje 
gausybę kalėjimuose matytų valstybinių nusikaltėlių. 

Iki sugrįžo Delaura, vyskupas sėdėjo palinkęs į priekį 
ir užsimerkęs stengėsi numaldyti švankštimą krūtinėje. 
Dvasininkai pasišalino pirštų galiukais, ir salėje tvyrojo 
prieblanda. Vyskupas apsižvalgė, pamatė pasieniais išri- 
kiuotas kėdes ir Kajetaną vidury salės. Labai tyliu balsu 
paklausė: 

— Ar esame kada matę tokio gerumo žmogų? 

Delaura atsakė dviprasmišku mostu. Vyskupas sun- 
kiai pasikėlė 1r kurį laiką pastovėjo remdamasis į krės- 
lo alkūnramstį, kol sutramdė savo kvėpavimą. Vakarie- 
niauti nenorėjo. Delaura pasiskubino uždegti žvakę ir pa- 
šviesti jam kelią į miegamąjį. 

— Mes labai blogai elgėmės su vicekaraliumi, - tarė 
vyskupas. 

— Ar būta pagrindo gerai elgtis? - paklausė Delau- 
ra. — Į vyskupo duris nesibeldžiama, oficialiai iš anksto 
nepranešus. 

Vyskupas su tuo nesutiko ir labai tvirtai išreiškė savo 
nuomonę. „Mano durys - tai Bažnyčios durys, ir jis pasi- 
elgė kaip senų laikų krikščionis, — tarė jis. — Aš nusidė- 
jau nepagarba dėl plaučių ligos, ir dabar turėsiu vienaip 

ar kitaip tą nuodėmę išpirkti“. Prie miegamojo durų jis 
pakeitė toną ir temą ir atsisveikino su Delaura, draugiš- 
kai paplekšnodamas per petį. 

— Melskis už mane šią naktį, - tarė. - Bijau, kad ji ne- 
būtų begalinė. 

Tiesą pasakius, jis tarėsi mirštąs nuo astmos prie- 
puolio, kurį nujautė netrukus prasidėsiant vicekara- 
liaus vizito metu. Nė kiek nepadėjo nei vimdomoji drus- 
ka, nei kiti dusulį lengvinantys vaistai, tad reikėjo kaip 
galima greičiau nuleisti kraujo. Paryčiais jis atgavo 
gerą nuotaiką. 

Kajetanas, būdravęs greta bibliotekoje, nieko nepaste- 
bėjo. Buvo ką tik pradėjęs rytmetines maldas, bet gavo 
žinią, Jog vyskupas jo laukiąs savo miegamajame. Rado 
jį bevalgantį pusryčius — duoną su sūriu užgeriantį puo- 
deliu kakavos, pakilios dvasios, lyg naujomis dumplėmis 
pučiantį orą. Vos jį pamatęs, Kajetanas iš pirmo žvilgsnio 
suprato, kad vyskupas jau padaręs visus sprendimus. 

Taip ir buvo. Priešingai nei abatės reikalauta, Sierva 
Marija liekanti šventos Klaros vienuolyne, ir tėvas Kaje- 
tanas Delaura toliau gelbėsiąs jos sielą, vyskupui visiškai 
pritariant ir pasitikint. Ji nebūsianti laikoma kalėjime 
kaip ligi šiolei 17 galėsianti naudotis visomis vienuolyno 
gyventojų privilegijomis. Vyskupas peržiūrėjęs protoko- 
lus, tačiau jų nenuoseklumas niekais pavertęs surengtą 
apklausą, tad egzorcistui duodama valia elgtis savo nuo- 
žiūra. Galiausiai jisai įsakė Delaurai jo vardu aplankyti 
markizą ir įgaliojo spręsti visus klausimus, iki vyskupo 
darbotvarkė ir sveikata leisianti suteikti jam audienciją. 

— Daugiau nebus jokių nurodymų, - baigdamas tarė 
vyskupas. — Telaimina tave Dievas. 

Tvaskančia širdimi Kajetanas nudūmė į vienuolyną, 
bet celėje Siervos Marijos nerado. Papuošta tikromis 

brangenybėmis, ji stovėjo iškilmių salėje ligi kojų nudry- 
kusiais plaukais ir su nepakartojamu juodukės orumu 
pozavo garsiam portretų meistrui iš vicekaraliaus aplin- 
kos. Klausė dailininko su nuovoka, tokia pat žavia kaip 
jos grožis. Kajetaną pagavo ekstazė. Atsisėdęs tamsiame 
kampe, stebėjo ją pats būdamas nepastebimas ir turėda- 
mas pakankamai laiko išguiti iš širdies visas abejones. 

Prieš pavakarius portretas buvo baigtas. Dailininkas 
įdėmiai jį apžiūrėjo iš šalies, pridėjo dar kelis potėpius ir 
prieš pasirašydamas paprašė Siervą Mariją jį įvertinti. 
Kaip gyva ji stovėjo ant debesies, vidury sutramdytos šė- 
tonų svitos. Ji neskubėdama įsistebeilijo į drobę ir pažino 
save pačiame amžiaus žydėjime. Galiausiai tarė: 

— Kaip veidrody. 

— Ir šėtonai? — paklausė dailininkas. 

— Jie tokie ir yra, — patvirtino ji. 

Pertraukai pasibaigus, Kajetanas nulydėjo ją į celę. 
Niekad nebuvo matęs jos vaikščiojant, o ji ėjo lyg šokda- 
ma — grakščiai ir lengvai. Niekad nebuvo matęs jos kitu 
drabužiu nei kalinės chalatas, ir šitaip išsipusčiusi kaip 
karalienė ji atrodė tokio brandumo ir elegantiškumo, ku- 
ris jam sakyte sakė ją esant jau kone tikrą moterį. Jiedu 
niekad nebuvo vaikščioję drauge, ir jį pakerėjo jų bendra- 
vimo tyrumas. 

Vicekaralių įtaigos dėka celė pasidarė nebeatpažįs- 
tama — per paskutinį apsilankymą, atvykę atsisveikinti 
su abate, jie sugebėjo įtikinti ją vyskupo sprendimų pa- 
grįstumu. Atsirado naujas čiužinys, lininės paklodės ir 
plunksninės pagalvės, taipgi kūno priežiūros ir kasdienio 
tualeto reikmenys. Grotos buvo nuimtos, ir pro langą tvi- 
no jūros spindesys, užliedamas šviežiai kalkėmis nubal- 
tintas sienas. Dabar Sierva Marija maitinosi kaip ir visos 
vienuolės, tad nebereikėjo nieko tempti iš miesto, bet De- 

laura visad įsimiklindavo slapčia atnešti kokių gardumy- 
nų nuo Pirklių vartų. 

Sierva Marija pasiūlė drauge pasivaišinti jos pava- 
kariais, 17 Delaura pasitenkino vienu tešlainiu, kuriais 
garsėjo klarietės. Jiems bevalgant, jai netyčia išsprūdo 
žodžiai: 

— Aš mačiau sniegą. 

Kajetanas nesutriko. Sklido kalbos, jog kadaise vienas 
vicekaralius ketinęs iš Pirėnų atgabenti sniego čiabu- 
viams parodyti, nes nežinojo, kad jo turime beveik prie 
pat jūros, Santa Martos Siera Nevadoje. Gal tą žygdarbį 
būsiąs atlikęs donas Rodrigas de Buen Losanas, pasine- 
šęs į naujybes. 

— Ne, — tarė mergelė. - Aš sapnavau. 

Ir papasakojo: rymodama prie lango, stebėjusi, kaip 
sninga dideliais kąsniais, ir vieną po kitos valgiusi vyn- 
uoges, ant kelių pasidėjusi kekę. Delaura pajuto suspur- 
dant baimę. Drebėdamas, kad gali neišvengiamai išgirsti 
lemtingą atsakymą, išdrįso paklausti: 

— Kaip baigėsi? 

— Bijau jums sakyti, — tarė Sierva Marija. 

Delaurai nieko daugiau nebereikėjo. Užsimerkė ir su- 
kalbėjo už ją maldą. Kai baigė, buvo jau kitas žmogus. 

— Nesijaudink, — tarė jai. - Pažadu, jog labai veikiai 
Šventosios Dvasios malone būsi laisva ir laiminga. 


Bernarda vis dar nenutuo- 
kė, jog Sierva Marija vienuolyne. Sužinojo beveik nety- 
čia, kai vieną vakarą užėjo Dulsę Oliviją šluojant ir tvar- 
kant namus ir palaikė ją vienu iš kasdienių savo vaidalų. 

Ieškodama kokio racionalaus paaiškinimo, ėmė tikrinti 
pagret visus kambarius ir bevaikščiodama susizgribo, 
jog jau kuris laikas nebematanti Siervos Marijos. Karida 
del Kobrė pasakė jai, ką žinojo: „Ponas markizas mums 
pranešė, jog mergelė išvykusi labai toli ir niekad jos ne- 
bematysime“. Kadangi vyro miegamajame degė šviesa, 
Bernarda įėjo nepasibeldusi. 

Jis gulėjo hamake atviromis akimis, apsiaustas 
smilkstančių karvašūdžių dūmų, kad nepultų uodai. Iš- 
vydo keistą moteriškę, nebeatpažįstamą šilkiniu chalatu, 
ir taipgi pasidingojo, jog vaidenasi, nes buvo blyški ir su- 
vytusi ir atrodė grįžtanti iš tolių toliausių. Bernarda pa- 
klausė apie Siervą Mariją. 

— Jau daugel dienų, kaip jos nebėra, - tarė. 

Jai dingtelėjo pati blogiausia mintis, ir ji, sunkiai gau- 
dydama kvapą, gavo atsisėsti į pirmą pasitaikiusį krėslą. 

— Atseit Abrenunsijas padarė tai, ką turėjo padaryti, — 
tarė. 

Markizas persižegnojo: 

— Apsaugok, Dieve! 

Ir papasakojo teisybę. Pasistengė nuodugniai paaiš- 
kinti, jog tuo tarpu nieko jai nesakęs, nes norėjęs - kaip 
ji to pageidavusi — elgtis taip, lyg mergelė būtų mirusi. 
Bernarda jo klausėsi nemirksėdama su tokia atida, ko- 
kios nesiteikė nė karto parodyti per dvylika nelabo ben- 
dro gyvenimo metų. 

— Žinojau, jog tai kainuos man gyvybę, bet mainais iš- 
saugosiu josios, — tarė markizas. 

Bernarda atsiduso: 

— Vadinasi, dabar mūsų gėda išeis viešumon. 

Pamatė vyro blakstienose sužimbant ašarą, 17 per vi- 
durius perbėgo virpulys. Šį kartą tai buvo dar ne mirtis, 
bet nepermaldaujamas lemties balsas, skelbiantis, jog 

anksčiau ar vėliau turi įvykti tai, kas skirta. Ji neklydo. 
Sutelkęs paskutines jėgas, markizas pasikėlė iš hamako, 
sukniubo po jos kojomis ir pratrūko bergždžio senio gai- 
žia rauda. Bernarda kapituliavo, trenkus papliūpai vyro 
ašarų, pro šilką nutvilkiusių kirkšnis. Prisipažino, jog 
nors ir kaip nekentusi Siervos Marijos, akmuo nuo šir- 
dies nusiritęs, sužinojus, kad ji gyva. 

— Visko jai esu linkėjusi, tik ne mirties, - tarė ji. 

Ji vėl užsirąkino savo miegamajame, o kai pasirodė po 
dviejų savaičių, pritvinkusi melasos ir kakavos, buvo gy- 
vas lavonas. Iš pat ankstaus ryto markizas pastebėjo ruo- 
šimosi kelionėn bruzdesį, bet nekreipė dėmesio. Saulei dar 
neįkaitus, pamatė Bernardą raitą ant romaus balnojamo 
mulo išjojant pro kiemo vartus, o įdurmu sekant manta 
apkrautą nešulinį. Jau daugel metų šitaip išvykdavo vie- 
na be varovų ir vergų, nei atsisveikinusi, nei pasisakiusi. 
Tačiau markizas žinojo, kad šįsyk ji iškeliauja nebegrįžta- 
mai, nes, be įprastinės skrynios, vežėsi du ąsočius gryno 
aukso, kuriuos metų metus laikė pakasusi po lova. 

Išsidrėbęs hamake, markizas vėl pastiro iš baimės, 
bijodamas mirti nuo vergų peilio, ir uždraudė jiems net- 
gi dieną įeiti į namus. Tad vyskupo įsakymu atvykęs jo 
aplankyti, Kajetanas Delaura gavo pats atstumti vartus 
ir nekviečiamas žengti vidun, nes į beldimą niekas neat- 
siliepė. Sarginiai šunys pašėlo skalyti narvuose, bet jis 
nieko nepaisė. Apsivilkęs saracėnų dželiaba, su tolediš- 
ke šlike ant pakaušio, markizas tysojo pokaičio hamake, 
nuo kojų iki galvos storai apsnigtas apelsinmedžių žie- 
dais. Delaura žiūrėjo jo nežadindamas, ir rodės jam, kad 
mato nukaršusią, vienatvės suknežintą Siervą Mariją. 
Markizas pasibudo ir neveikiai jį pažino dėl raiščio ant 
akies. Delaura pakėlė ranką ištiestais pirštais, linkėda- 
mas ramybės. 

— Tesaugo jus Dievas, pone markize, - tarė. - Kaip lai- 
kotės? 

— Kaip matote, —- atsakė markizas. - Gyvas lendu žemėn. 

Ilgesinga ranka nusibraukė pokaičio voratinklius ir 
atsisėdo hamake. Kajetanas atsiprašė, kad įėjo nekvie- 
čiamas. Markizas paaiškino, jog, nupratus nuo vizitų, 
niekas nebepaisąs beldimo į vartus. Delaura prabilo iš- 
kilmingu balsu: „Dėl didelio darbų krūvio ir astmos ne- 
galėdamas pats jūsų aplankyti, monsinjoras vyskupas 
įgaliojo mane jį pavaduoti“. Baigęs įprastinį įžangos ce- 
remonialą, atsisėdo šalia hamako ir, ilgai nedelsdamas, 
prabilo apie tai, kas kalnu stovėjo. 

— Noriu pranešti, jog man patikėta rūpintis jūsų duk- 
ters dvasios išganymu. 

Markizas padėkojo ir pasiteiravo, kaip ji jaučiasi. 

— Gerai, — atsakė Delaura, - bet aš trokštu jai padėti, 
kad jaustųsi dar geriau. 

Jis išaiškino egzorcizmo prasmę ir metodiką. Papasa- 
kojo, kad Jėzus savo mokiniams suteikęs galią išvaryti iš 
kūno nelabas dvasias ir gydyti ligas bei negalias. Išdėstė 
Evangelijos pamoką apie Legioną ir du tūkstančius šėto- 
no apsėstų kiaulių. Šiaip ar taip, svarbiausia esą nusta- 
tyti, ar Sierva Marija iš tikrųjų esanti apsėsta. Jis tuo ne- 
tikįs 17 prašąs markizą padėti išsklaidyti visas abejones. 
Bet, pridūrė, pirmiausia jis norįs sužinoti, kokia buvusi 
mergelė prieš atvykdama į vienuolyną. 

— Nežinau, - atsakė markizas. - Man toks jausmas, 
jog kuo geriau ją pažįstu, tuo menkiau pažįstu. 

Jis graužiąsis jausdamasis kaltas, jog pametęs ją liki- 
mo valiai vergų kieme. Jo manymu, kaip tik dėl to ji tylė- 
davusi, kartais ištisus mėnesius, pratrūkdama protu ne- 
suvokiamu nežabotu pykčiu, erzindavusi motiną, grieb- 
damasi buklysčių ir katėms kabindama varpelį, parištą 

jai ant riešo. Bet labiausiai trukdęs ją pažinti jos ydingas 
įprotis meluoti malonumo dėlei. 

— Taip daro juodukai, - įsiterpė Delaura. 

— Juodukai meluoja mums, bet ne saviškiams, — tarė 
markizas. 

Miegamajame Delaura iš pirmo žvilgsnio atskyrė mo- 
čiutės rakandus nuo Siervos Marijos naujų daiktų, gyvų 
lėlių, prisukamų šokėjų, muzikinių dėželių. Ant lovos 
gulėjo lagaminėlis — toks, kokį markizas sukrovė vežda- 
mas ją vienuolynan. Kampe mėtėsi dulkių nugulta teor- 
ba. Markizas paaiškino, jog tai esąs seniai nebenaudo- 
jamas italų muzikos instrumentas, ir suskato liaupsinti 
Siervos Marijos klausą ir talentą. Atsainia ranka ėmė jį 
derinti ir galiausiai ne tik atliko iš atminties vieną daly- 
kėlį, bet ir paniūniavo dainelę, kurią mėgdavo dainuoti 
Sierva Marija. 

Delaurai lyg akys atsivėrė. Muzika jam atskleidė 
tai, ko markizas nesugebėjo pasakyti apie savo dukterį. 
O markizas tuo tarpu taip susijaudino, jog nebeišgalėjo 
baigti dainos. 

— Jūs tikriausiai neįsivaizduojate, kaip jai tiko skrybė- 
laitė, —- atsiduso jis. 

Delaura užsikrėtė jo jauduliu. 

— Matau, kad labai ją mylėjote, - tarė. 

— Jūs negalite įsivaizduoti, kaip ją myliu, - tarė mar- 
kizas. — Širdį atiduočiau, kad galėčiau ją pamatyti. 

Delaura galutinai įsitikino, jog Šventoji Dvasia nepra- 
žiūri nieko, nė menkiausios smulkmenos. 

— Nieko nėra lengvesnio, - atsakė, - jei tik galėtume 
įrodyti, kad ji neapsėsta. 

— Pasikalbėkite su Abrenunsiju, - tarė markizas. - Iš 
pat pradžių jis sakė, jog Sierva Marija sveika, bet tik jis 
vienas gali viską paaiškinti. 

Delaura suvokė, kokia jam iškyla dilema. Abrenunsi- 
jas gal ir įžvalgaus proto, bet pasikalbėjimas su juo ga- 
lįs turėti nepageidaujamų pasekmių. Markizas tarytum 
perskaitė jo mintis. 

— Tai didis žmogus, - tarė jis. 

Delaura pritariamai linktelėjo galvą. 

— Aš esu žiūrėjęs šventosios Inkvizicijos bylas. 

— Jokia auka nebūtų per didelė, kad tik galėčiau ją at- 
gauti, — neatlyžo markizas. O kadangi Delaura neatsilie- 
pė, jis pridūrė: — Meldžiu jus, dėl Dievo meilės. 

Delaura plyštančia širdimi atsakė: 

— Aš jus maldauju: neužduokite man daugiau skausmo. 

Markizas atlyžo. Paėmė nuo lovos lagaminėlį ir papra- 
šė Delaurą perduoti jį dukteriai. 

— Tegu bent jau žino, kad apie ją galvoju, - tarė. 

Delaura spruko neatsisveikinęs. Pasikišo lagaminė- 
lį po apsiaustu ir įsisupo į jį, nes lijo kaip iš kibiro. Tik 
po kurio laiko susizgribo vidiniu balsu kartojąs paskirus 
posmus tos dainos, kurią dainavo markizas pritardamas 
teorba. Lietaus plakamas, ėmė dainuoti balsu ir padai- 
navo iš atminties nuo pradžios iki galo. Amatininkų prie- 
miestyje, vis dar tebedainuodamas, pasuko į kairę nuo 
koplytėlės ir pasibeldė į Abrenunsijo duris. 

Po ilgos tylos išgirdo raišo žmogaus žingsnius ir mie- 
guistą balsą: 

— Kas ten? 

— Įstatymas, — atsakė Delaura. 

Tai buvo vienintelis žodis, dingtelėjęs į galvą, kad ne- 
reiktų šaukti savo vardo. Abrenunsijas atidarė duris, 
manydamas, jog iš tikrųjų beldžiasi valdžios žmonės, ir 
jo nepažino. „Esu vyskupijos bibliotekininkas“, - tarė 
Delaura. Gydytojas pasitraukė į šalį, praleisdamas jį į 

tamsų prieangį, 1r padėjo nusivilkti kiaurai permerktą 
apsiaustą. Labai saviška lotynų kalba paklausė: 

— Kokiame mūšyje netekote akies? 

Klasikine lotynų kalba Delaura papasakojo per užte- 
mimą nutikusią bėdą ir įsileido smulkmeniškai postrin- 
gauti apie tai, jog būklė nė kiek negerėjanti, nors vysku- 
po gydytojas tikinęs, kad raištis tikrai padėsiąs. Tačiau 
Abrenunsijas vien grožėjosi kalbos švarumu. 

— Absoliučiai tobula, — tarė apstulbęs. - Iš kur ji? 

— Iš Avilos, - atsakė Delaura. 

— Juo didesnės pagarbos esate vertas, — tarė Abrenun- 
sijas. 

Pasiūlė nusivilkti sutaną ir nusispirti sandalus, pa- 
džiovė juos 17 padavė savąjį paleistinio vergo apsiaustą 
suskretusioms kojinėms prisidengti. Paskui nurišo raiš- 
tį ir išmetė jį šiukšlių dėžėn. „Vienintelis šios akies trū- 
kumas yra tas, jog ji mato geriau, nei pridera“, — tarė. 
Delaura stebėjosi matydamas tokią gausybę knygų, vos 
telpančių gana erdviame kambaryje. Abrenunsijas tai 
pastebėjo ir nuvedė jį vaistinėn, kur jų buvo ligi pat lubų 
prikrauta į lentynas. 

— Šventoji Dvasia! - sušuko Delaura. - Čiagi Petrar- 
kos biblioteka. 

— Ir dar du šimtai veikalų viršaus, - pataisė Abrenun- 
sijas. 

Leido jam naršyti kiek širdis geidžia. Buvo ten uni- 
kalių knygų, Ispanijoje galinčių kainuoti kalėjimą. De- 
laurai jos buvo žinomos, jis sklaidė jas rydamas seilę ir 
skaudama širdimi statė atgal į lentynas. Išskirtinėje 
vietoje, šalia amžinojo Fray Gerundio, jis aptiko Voltero 
rinktinius raštus prancūzų kalba ir Filosofinių laiškų lo- 
tynišką vertimą. 

— Volteras lotyniškai — tai beveik erezija, — tarė juokais. 

Abrenunsijas jam papasakojo, kad išvertęs jį vienas 
Koimbros vienuolis, leidęs sau prabangą spausdinti retas 
knygas maldininkų malonumui. Delaurai ją besklaidant, 
gydytojas jį paklausė, ar jis moka prancūziškai. 

— Nekalbu, bet skaitau, — lotyniškai atsakė Delaura. 
Ir, apsimestinai nesikuklindamas, pridūrė: - Taip pat 
graikiškai, angliškai, itališkai, portugališkai ir truputį 
vokiškai. 

— Klausiu atsiliepdamas į jūsų pastabą apie Volterą, — 
tarė Abrenunsijas. — Tai tobula proza. 

— Ir tai mums skaudžiausia, — tarė Delaura. —- Gaila, 
kad ji rašyta prancūzo ranka. 

— Taip sakote todėl, kad esate ispanas, —- tarė Abre- 
nunsijas. 

— Kai giminėje permaišyta tiek kraujo, sulaukęs tokio 
amžiaus, jau tikrai nebežinau savo kilmės, - tarė Delau- 
ra. — Nei kas esu. 

— Šiose karalystėse niekas to nežino, — tarė Abrenun- 
sijas. — Ir, man regis, prireiks šimtmečių tam sužinoti. 

Delaura šnekėjo nenustodamas naršyti bibliotekos. 
Staiga, kaip tai dažnai atsitikdavo, jis prisiminė knygą, 
kurią konfiskavo seminarijos rektorius, kai jam buvo 
dvylika metų, - atmintyje išliko vienas vienintelis epizo- 
das, kurį visą gyvenimą jis pasakojo visiems, kas galėjo 
jam padėti. 

— Ar prisimenate pavadinimą? — paklausė Abrenunsijas. 

— Niekada jo nežinojau, —- atsakė Delaura. - Dievaižin 
ką duočiau, kad galėčiau sužinoti pabaigą. 

Netardamas daugiau nė žodžio, gydytojas jam padavė 
knygą, kurią jis pažino iš pirmo žvilgsnio. Tai buvo senas 
Galijos Amadžio keturtomio Sevilijos leidimas. Delaura 
perskleidė ją virpėdamas ir susivokė, jog buvo per plauką 
nuo prakeikimo. Galiausiai išdrįso paklausti: 

— Ar žinote, jog šita knyga uždrausta? 

— Kaip ir visi geriausieji paskutiniųjų šimtmečių ro- 
manai, - atsakė Abrenunsijas. — Vietoj jų spausdinami 
traktatai mokslo vyrams. Ką šiandien skaitytų vargšai, 
jei slapčiomis neskaitytų riterių romanų? 

— Esama ir kitokių, - tarė Delaura. — Šičia skaityta 
šimtas egzempliorių Don Kichoto pirmojo leidimo tais pa- 
čiais metais, kai jis buvo išspausdintas. 

— Šičia niekas jų neskaitė, — tarė Abrenunsijas. - Per- 
ėję muitinę, jie nukeliavo į kitas karalystes. 

Delaura jo nebesiklausė, nes pagaliau atpažino neįkai- 
nojamąjį Galijos Amadžio egzempliorių. 

— Ta knyga dingo iš mūsų bibliotekos slaptojo skyriaus 
prieš devynerius metus, ir mes niekada nesugebėjome jos 
aptikti, — tarė jis. 

— Būčiau turėjęs susivokti, - tarė Abrenunsijas. - Bet 
ir kitokiais sumetimais ją galima laikyti istoriniu egzem- 
plioriumi: daugiau nei metus ji ėjo iš rankų į rankas ma- 
žiausiai vienuolikai Žmonių, ir mažiausiai trys jų pasimi- 
rė. Esu įsitikinęs, jog visi jie buvo kokio mįslingo spindu- 
liavimo aukos. 

— Man priklausytų įduoti jus šventajai Inkvizicijai, — 
tarė Delaura. 

Abrenunsijas pavertė jo žodžius juokais: 

— Gal būsiu pasakęs kokią ereziją? 

— Sakau todėl, jog jūs šičia laikėte draudžiamą ir jums 
nepriklausančią knygą ir niekam nepranešėte. 

— Šitą ir daugelį kitų, - tarė Abrenunsijas ir plačiu 
smiliaus mostu parodė į lūžtančias nuo knygų lenty- 
nas. - Bet jeigu toks būtų buvęs jūsų vizito tikslas, jau 
seniai būtumėte čionai atėjęs, ir aš nebūčiau atidaręs 
jums durų. — Jis atsigręžė į Delaurą ir nuotaikingai už- 

baigė: — Priešingai, džiaugiuosi, jog atėjote dabar, ir man 
malonu jus matyti savo namuose. 

— Man patarė pas jus apsilankyti markizas, labai su- 
nerimęs dėl savo dukters likimo, - tarė Delaura. 

Abrenunsijas pasodino jį priešais, ir jiedu atsidavė 
ydingam plepėjimo įpročiui, kai tuo tarpu, šėlstant apo- 
kaliptinei audrai, riaumojo traukulių tampoma jūra. 
Gydytojas padarė protingą ir kompetentingą apžvalgą: 
išdėstė pasiutligės istoriją nuo žmonijos atsiradimo, nu- 
siskundė jos nebaudžiamu siautėjimu ir medicinos moks- 
lo nepajėgumu ją sutramdyti. Pateikė apverktinų pavyz- 
džių, teigdamas, jog pasiutligė, beje, kaip ir tam tikros 
pamišimo formos bei proto sutrikimai, nuo seno maišoma 
su velnio apsėdimu. Esą neįmanoma, kad Sierva Marija, 
nuo įkandimo praėjus šimtui penkiasdešimt dienų, būtų 
galėjusi susirgti ta liga. Dabar jai gresiąs vienintelis pa- 
vojus, baigdamas tarė Abrenunsijas, kaip ir daugeliui 
kitų žūti nuo egzorcizmo kankynės. 

Paskutiniai žodžiai Delaurai pasirodė viduramžių me- 
dicinos vertu nusikalbėjimu, bet nesileido į ginčus, nes 
jie atitiko jo teologinę diagnozę, skelbiančią, jog mergelė 
nėra apsėsta. Pasakė, kad trys afrikiečių kalbos, kurias 
mokanti Sierva Marija, tokios skirtingos nuo ispanų ir 
portugalų, neturinčios nieko šėtoniška, kaip tvirtinama 
vienuolyne. Daug liudytojų parodę, jog ji esanti nepa- 
prastos fizinės jėgos, bet nė vienas negalįs pasakyti, kad 
ji turinti antgamtinės galios. Taipgi niekas nematęs jos 
pakylant viršum žemės nei spėjant ateitį — dviejų dalykų, 
laikomų, be kita ko, papildomais šventumo įrodymais. 
Nors ir kaip Delaura stengęsis, kad jį paremtų garsingi 
konfratrai ir netgi kitos bendruomenės, niekas nedrįsęs 
tarti žodžio prieš vienuolyno protokolus nei stoti prieš vi- 
suomenės patiklumą. Tačiau jisai suvokiąs, jog nei jo, nei 

Abrenunsijo argumentai nieko neįjtikinsią, ir juo labiau, 
jeigu jiedu eisią išvien. 

— Mudu abu būtume vieni prieš visus, — tarė jis. 

— Todėl ir nustebau, pamatęs jus ateinant, - tarė Ab- 
renunsijas. — Juk aš esu tik grobis, medžiojamas švento- 
sios Inkvizicijos draustinyje. 

— Tiesą pasakius, nė pats nežinau, ko atėjau, - tarė 
Delaura. - Nebent Šventoji Dvasia man pakišo tą mer- 
gaitę, bandydama mano tikėjimo stiprumą. 

Tų žodžių pakako, kad atsileistų gerklę veržiąs maz- 
gas ir jis galėtų atsikvėpti visa krūtine. Abrenunsijas pa- 
žvelgė jam į akis, tiesiai į širdies gelmę ir susivokė, jog jis 
vos tvardosi neverkęs. 

— Be reikalo taip kankinatės, —- tarė jam raminančiu 
balsu. — Gal atėjote todėl, kad jums stačiai reikia apie ją 
pakalbėti. 

Delaura pasijuto lyg nuogas. Pasikėlė, pasidairė durų, 
bet nesileido į kojas, nes buvo pusiau apsirengęs. Abre- 
nunsijas padėjo jam apsivilkti vis dar drėgnus drabu- 
žius, drauge stengdamasis jį sulaikyti ir pratęsti pokalbį. 
„Su jumis galėčiau plepėti iki pasaulio pabaigos“, - tarė 
gydytojas. Bandė jį suturėti siūlydamas buteliuką vais- 
kaus skysčio nuo akyje įsispaudusio užtemimo. Pašaukė 
jį nuo durų primindamas, jog kažkur namuose palikęs 
lagaminėlį. Tačiau Delaura atrodė kiaurai prasmegęs į 
mirtiną sielvartą. Padėkojo už malonią popietę, medici- 
ninę pagalbą, akių lašus, bet Abrenunsijas nieko dau- 
giau nesugebėjo išpešti, kaip tik pažadą ateiti kitą dieną 
ir pabūti ilgiau. 

Delaura nebegalėjo atsispirti geismui pamatyti Sier- 
vą Mariją. Jau žengdamas pro duris, vargiai susiprotėjo, 
kad lauke tamsi naktis. Dangus buvo išsiblaivęs, bet nuo 
liūties patvino kanalizacija, 17 Delaura nuskubėjo gatve, 

iki kulkšnių brisdamas per vandenį. Sesuo vartininkė 
bandė neįleisti jo į vienuolyną, nes čia pat jau buvo ramy- 
bės valanda. Jis nustūmė ją į šalį: 

— Pono vyskupo įsakymu. 

Sierva Marija pabudo išsigandusi ir tamsoje jo nepa- 
žino. Jis nebesusivokė, kaip turėtų jai paaiškinti, kodėl 
atėjo tokiu neįprastu metu, ir nusigriebė pirmo pasitai- 
kiusio preteksto: 

— Tave nori tėvas aplankyti. 

Mergelė pažino lagaminėlį, ir jos veidą nutvieskė pyktis. 

— Bet aš nenoriu, - tarė. 

Sutrikęs jis paklausė kodėl. 

— Todėl, - atsakė ji. — Geriau mirsiu. 

Norėdamas jai įsiteikti, Delaura buvo beatsegąs diržą, 
kuriuo buvo suveržta sveikoji kulkšnis. 

— Atstokite, — tarė ji. — Nelieskite manęs. 

Jis nekreipė dėmesio į jos žodžius, ir mergelė palei- 
do jam veidan trykšlę seilių. Jis neatlyžo ir atkišo kitą 
žandą. Sierva Marija nesiliovė spjaudytis. Jis vėl atsuko 
aną žandą, apsvaigęs nuo užginto malonumo šuoro, pa- 
šokusio iš esybės gelmių. Užsimerkė ir ėmė melstis visa 
širdimi, o Sierva Marija tuo tarpu spjaudė į jį, ir juo pa- 
siučiau spjaudė, juo labiau jis tuo mėgavosi, kol pagaliau 
ji susivokė, koks bevaisis yra jos pyktis. Tuomet Delau- 
ra pamatė siaubingą tikrai velnio apsėstosios paveikslą. 
Siervos Marijos plaukai pasišiaušė patys savaime, rai- 
tydamiesi kaip Medūzos gyvatės, ir iš burnos pliūptelė- 
jo žalios seilės ir virtinė keiksmų stabmeldžių kalbomis. 
Delaura iškėlė krucifiksą, prikišo jį prie Siervos Marijos 
veido ir, siaubo perimtas, suriko: 

— Išeik, nors ir kas tu būtum, pragaro išpera! 

Jo riksmai dar labiau įkiršino mergelę, kuri vos nenu- 
traukė diržų sagčių. Atbėgo persigandusi sargė ir bandė 

ją sutramdyti, bet tik viena Martina sugebėjo ją numal- 
dyti savo dangišku romumu. Delaura pabėgo. 

Vyskupas sunerimo, per vakarienę jam neatėjus skai- 
tyti. Delaura susivokė, jog pats vienas sklando ant savo 
debesies, kur nerūpi jam nei šis, nei anas pasaulis, tik 
nenyksta kraupus velnio išniekintos Siervos Marijos pa- 
veikslas. Pabėgo į biblioteką, bet negalėjo skaityti. Įni- 
ko melstis pakurstęs tikėjimo ugnį, padainavo teorbos 
dainą ir pravirko kaitriomis lyg įkaitęs aliejus ašaromis, 
širdyje sukėlusiomis gaisrą. Atvožė Siervos Marijos la- 
gaminėlį ir vieną po kito iškrovė visus daiktus ant stalo. 
Nuodugniai apžiūrėjo kiekvieną, apuostė, kūno godžiu 
geismu kvėpdamas jų kvapą, pamilo juos ir prabilo į juos 
nešvankiais hegzametrais, iki išseko jėgos. Tuomet apsi- 
nuogino iki pusiaujo, ištraukė iš rašomojo stalo stalčiaus 
geležinę rykštę, kurios niekados nedrįso paliesti, ir pa- 
šėlo plaktis, pilnas nepasotinamos neapykantos, kuri tol 
neatlėgo, kol iš esybės gelmių išdildė paskutinį Siervos 
Marijos pėdsaką. Ilgai jo laukęs, vyskupas surado jį ty- 
santį kraujo ir ašarų klane. 

— Tai šėtonas, dvasiškasis tėve, - tarė Delaura. - Visų 
baisiausias. 

yskupas iškvietė jį į sa- 
vo kabinetą ir be jokių ceremonijų išklausė nuodugnios 
ir nepagražintos išpažinties, suvokdamas, jog ne atgailą 
turi suteikti, bet paskelbti nuosprendį. Vienintelę nuolai- 
dą padarė sutikdamas saugoti paslaptyje jo tikrąją nuo- 
dėmę, bet, niekam nieko neaiškindamas, pašalino iš pa- 
reigų, atėmė visas privilegijas ir nusiuntė dirbti sanitaru 
į Dievo meilės ligoninę — slaugyti raupsuotųjų. Delaura 
meldė suteikti jam vienintelę paguodą — leisti raupsuo- 
tiesiems laikyti ankstyvąsias mišias, ir vyskupas sutiko. 
Jis atsiklaupė jausdamas begalinį palengvėjimą, ir jiedu 
drauge sukalbėjo Tėve mūsų. Vyskupas jį palaimino ir 
padėjo pasikelti. 


— Tepasigaili tavęs Dievas, - tarė. 

Ir išrovė jį 1š savo širdies. 

Kajetanui jau pradėjus išpirkti savo kaltę, jį bandė už- 
tarti vyskupystės dignitoriai, bet vyskupas buvo nepalen- 
kiamas. Atmetė teiginį, jog egzorcistus galop apsėdą šėto- 
nai, kuriuos jie varą iš kūno. Galiausiai pateikė paskutinį 
argumentą, jog Delaura nesugebėjęs stoti prieš demonus 
su nepaneigiama Kristaus galia, bet nusmukęs ligi tokio 
nederamo elgesio, kad įsivėlęs su jais į ginčus tikėjimo 
klausimais. Kaip tik tai ir pražudę jo sielą, pareiškė vys- 
kupas, ir nustūmę jį prie erezijos bedugnės. Šiaip ar taip, 
labiausiai stebino tai, jog vyskupas šitaip rūsčiai nubau- 
dė savo patikėtinį už tokią nuodėmę, kuriai išpirkti būtų 
pakakę daugių daugiausia žaliųjų žvakių atgailos. 

Sierva Marija su nepaprastu atsidavimu ėmė rūpintis 
Martina Labordė. Ji taipgi krimtosi, jog nebuvo paten- 
kintas jos malonės prašymas, bet mergelė tai pastebėjo 
tik vieną popietę, kai jiedvi siuvinėjo terasoje 1r ji, kilste- 
lėjusi akis, pamatė Martiną skendinčią ašarose. Martina 
neslėpė savo nevilties: 

— Verčiau iš karto numirti, nei merdėti šitame kalė- 
jime. 

Vienintelė viltis, jos žodžiais tariant, esanti Siervos 
Marijos bendrystė su demonais. Ji norinti sužinoti, kas 
jie tokie esą, kokie jie esą ir kaip geriausia su jais derėtis. 
Mergelė išvardijo šešis, ir Martina pažino vieną, afrikinį 
demoną, kadaise nedavusį ramybės jos tėvų namams. At- 
gimusi viltis jai suteikė naujų jėgų. 

— Norėčiau su juo pasikalbėti, — tarė. Ir patikslino de- 
rybų objektą: — Mainais į mano sielą. 

Sierva Marija davė valią savo šelmiškai vaizduotei. 

— Jam užėmė žadą, — tarė. —- Reikia žiūrėti jam tiesiai į 
akis ir įminti, ką jis nori pasakyti. 

Visiškai rimtai ji prižadėjo Martinai pasakyti, kada jis 
apsilankysiąs kitą kartą, kad ji galėtų su juo pasimatyti. 

Kajetanas tuo tarpu su didžiausiu nusižeminimu prisi- 
derino prie atgrasių ligoninės gyvenimo sąlygų. Raupsuo- 
tieji, pripažinti pilietiškai mirę, miegojo palmių lūšnelėse 
tiesiai ant plūktos aslos. Diduma ropinėjo kaip įmanyda- 
mi. Antradieniais, visuotinio gydymo dienomis, būdavo 
sunkiausia. Kajetanas prisiėmė apsivalymo auką - maz- 
goti labiausiai išsekusius kūnus arklidžių loviuose. Kai, 
dvasininko rangą išmainęs į kiltą sanitaro chalatą, jis ši- 
taip darbavosi pirmąjį atgailos antradienį, pamatė Abre- 
nunsiją, raitą ant markizo dovanoto sarčio. 

— Kaip akis? — paklausė gydytojas. 

Kajetanas nenorėjo duoti jam dingsties užjausti jo ne- 
dalią ar jo gailėtis. Padėkojo už vaistus, kurie tikrai išdil- 
dę iš tinklainės saulės užtemimo vaizdą. 

— Nėra ko man dėkoti, - atsakė jam Abrenunsijas. — 
Daviau jums tai, kas mums žinoma kaip geriausia nuo 
apžilpimo: lietaus vandens lašų. 

Pakvietė jį į svečius. Kajetanas paaiškino, jog be lei- 
dimo negalįs išeiti iš ligoninės. Abrenunsijas nekreipė 
dėmesio į jo žodžius. „Jūs gerai žinote, kokia palaida 
bala viešpatauja šiose karalystėse, tad juo geriau su- 
prantate, jog šičia įstatymo laikomasi ne ilgiau kaip tris 
dienas“, — tarė. 

Jis pasiūlė naudotis savo biblioteka, idant Delaura 
galėtų tęsti studijas, kol pasibaigsiąs bausmės laikas. 
Kajetanas klausėsi jo susidomėjęs, bet neturėdamas jo- 
kių vilčių. 

— Palieku jus minti tą mįslę, - baigė Abrenunsijas 1r 
pentinais paragino arklį. —- Joks dievas, sukūręs tokį ta- 
lentą kaip jūsų, neleistų jo pražudyti gremžiant palie- 
gėlius. 

Kitą antradienį jis padovanojo Delaurai Filosofinius 
laiškus lotynų kalba. Kajetanas pasklaidė knygą, išuostė 
visus puslapius, apskaičiavo jos vertę. Juo labiau jis kėlė 
kainą, juo mažiau suprato Abrenunsiją. 

— Norėčiau sužinoti, kodėl jūs man toks malonus, — 
tarė. 

— Mat mes, ateistai, negalime apsieiti be kunigų, - at- 
sakė Abrenunsijas. — Pacientai mums patiki kūną, bet ne 
sielą, ir mes verčiamės velniais stengdamiesi ją paveržti 
iš Dievo. 

— Tai nesiderina su jūsų tikėjimu, - tarė Kajetanas. 

— Nė pats nebežinau, kuo aš tikiu, - tarė Abrenunsijas. 

— Žino šventoji Inkvizicija, — tarė Kajetanas. 

Priešingai nei Delaura būtų galėjęs tikėtis, Abre- 
nunsijas susižavėjo dygia pastaba. „Ateikite pas mane, 
ir mudu ramiai pasikalbėsime, - tarė. - Miegu ne dau- 
giau kaip dvi valandas per naktį, ir visada priešokiais, 
tad tiktų bet kuris metas“. Jis paragino arklį pentinais ir 
nujojo šalin. 

Kajetanas veikiai sužinojo, kad didelė galia niekad ne- 
prarandama iš dalies. Tie patys žmonės, kurie anksčiau 
įtaikaudavo dėl jo padėties, dabar vengė jo kaip raup- 
suotojo. Bičiuliai, su kuriais jis šnekėdavo apie pasau- 
lietinius menus ir raštus, bėgo nuo jo, kad neužsitrauk- 
tų šventosios Inkvizicijos rūstybės. Kajetanui buvo vis 
viena. Jo širdis priklausė Siervai Marijai, bet ir to jam 
buvo negana. Jis buvo įsitikinęs, jog nei vandenynai, nei 
kalnai, nei šios žemės ar dangaus įstatymai, nei pragaro 
galybės — niekas negalėtų jųdviejų išskirti. 

Vieną vėlų vakarą, nežaboto įkvėpimo pagautas, jis 
paspruko iš ligoninės, pasiryžęs vienaip ar kitaip pra- 
sismelkti į vienuolyną. Buvo ten ketveri vartai. Didieji, 
įrengti su turniketu, kiti tokio pat didumo vartai į jūros 

pusę ir dveji tarnybiniai varteliai. Dveji pirmieji buvo ge- 
rai saugomi. Nuo paplūdimio Kajetanas lengvai pažino 
Siervos Marijos langą kalėjimo sparne, nes jis vienintelis 
buvo be grotų. Iš gatvės sprindis po sprindžio apžiūrėjo 
pastatą, veltui stengdamasis aptikti bent menkutį plyše- 
lį, kad galėtų patekti į vidų. 

Buvo jau beatsižadąs savo ketinimo, bet staiga prisi- 
minė tunelį, kuriuo vienuolynui tiekta maistas per Ces- 
satio a Divinis. Tuo metu tuneliai po kareivinėmis ar vie- 
nuolynais buvo įprastas dalykas. Mieste žinota mažiau- 
siai šeši, o ilgainiui atrasta ir kiti, gaubiami romantiškų 
padavimų. Vienas raupsuotasis, kadaise dirbęs duobka- 
siu, nurodė Kajetanui reikiamą: nebenaudojamą kanali- 
zacijos kanalą, iš vienuolyno išeinantį į gretimą dykvietę, 
kur praeitame šimtmetyje laidota pirmosios klarietės. Jo 
anga vėrėsi po kalėjimo sparnu, prie aukštos ir gruoblė- 
tos, pažiūrėti neįveikiamos sienos. Šiaip ar taip, po kelių 
nevykusių bandymų Kajetanui, įsitikinusiam, jog maldos 
galia viskas įmanoma, pasisekė ją perkopti. 

Ankstyvu rytmečiu sparnas atrodė ramybės prieglobs- 
tis. Būdamas tikras, jog sargė miega, jis baiminosi tik 
Martinos Labordės, knarkiančios už pravirų durų. Žygio 
pavojingumas ligi tol vert. jį laikytis atsargumo, bet kai 
atsidūrė prieš celės duris ir pamatė tik įkabintą grandi- 
nėn spyną, širdis ko neiššoko jam iš krūtinės. Pirštų ga- 
lais stumtelėjo duris, neteko žado, sugirgždėjus vyriams, 
ir pamatė, jog Sierva Marija miega, šviečiant Švenčiau- 
siojo Sakramento lempelei. Ji staiga atsimerkė, ne iškart 
jį pažino, išvydusi su kiltu raupsuotųjų sanitaro chalatu. 
Jis parodė jai kruvinus nagus. 

— Lipau per sieną, — tarė veik be balso. 

Sierva Marija nesusijaudino. 

— Ko? —- paklausė. 

— Tave norėjau pamatyti, - atsakė jis. 

Drebančiomis rankomis ir jaudulio gniaužiama gerkle, 
apkvaitęs nebežinojo, ką daugiau sakyti. 

— Išeikite, — tarė Sierva Marija. 

Jis keliskart papurtė galvą, bijodamas, kad vėl gali 
netekti balso. „Išeikite, - pakartojo ji. —- Nes rėksiu“. Jis 
stovėjo taip arti Siervos Marijos, kad jautė jos skaistų al- 
savimą. 

— Tegu jie mane nužudo, bet aš niekur neisiu, - tarė. 
Staiga pasijuto kitapus siaubo ribos ir tvirtu balsu pridū- 
rė: — Tai va, jei nori rėkti, rėk. 

Ji sukando lūpas. Kajetanas atsisėdo ant lovos krašto 
ir kuo smulkiausiai papasakojo, kaip esąs nubaustas, bet 
nepasisakė už ką. Sierva Marija suprato daugiau, negu 
jis sugebėjo pasakyti. Pažvelgė į jį be lašelio baimės ir pa- 
klausė, kodėl nebeturi raiščio ant akies. 

— Man jo nebereikia, — atsakė padrąsėjęs. - Dabar, kai 
užsimerkiu, matau plaukus srūvant lyg aukso upę. 

Jis išėjo po dviejų valandų, netverdamas iš laimės, nes 
Sierva Marija leido jam grįžti, jei nuo Pirklių vartų atne- 
šiąs jos mėgstamų saldumynų. Rytojaus vakarą jis atėjo 
taip anksti, jog vienuolynas dar nemiegojo, o Sierva Ma- 
rija žibino lempelę, norėdama su Martina baigti siuvinį. 
Trečią vakarą jis atnešė dagčių ir aliejaus, kad ilgai ne- 
gestų šviesa. Ketvirtą vakarą, šeštadienį, praleido kelias 
valandas, padėdamas jai naikinti utėles, kurių celėje vėl 
priviso devynios galybės. Kai plaukai buvo švarūs ir iššu- 
kuoti, jį vėl išpylė ledinis pagundos prakaitas. Vos gau- 
dydamas kvapą, jis atsigulė šalia Siervos Marijos ir per 
sprindį nuo savęs pamatė jos vaiskias akis. Abu jautėsi 
apkvaišę. Iš baimės melsdamasis, jis atlaikė jos žvilgsnį. 
Įsidrąsinusi ji paklausė: 

— Kiek jums metų? 

— Kovo mėnesį suėjo trisdešimt šešeri. 

Įdėmiai jį nužvelgė. 

— Seneliukas, — tarė truputį pašaipiai. Įsistebeilijo į 
raukšles kaktoje ir pridūrė su jos amžiui būdingu negai- 
lestingumu: — Susiraukšlėjęs seneliukas. 

Delaura neužsigavo. Sierva Marija paklausė, kodėl jis 
turi žilą sruogą. 

— Ten apgamas, - atsakė jis. 

— Netikras, — tarė ji. 

— Tikras, - paprieštaravo jis. - Mama irgi tokį turėjo. 

Jis nenutraukė žvilgsnio nuo jos akių, bet ji nė neketi- 
no pasiduoti. Jis giliai atsiduso ir padeklamavo: 

— O lobi saldusai, nedalią man lėmęs. 

Ji nesuprato. 

— Tai mano prosenelės senelio eilės, — paaiškino jis. — 
Jis parašė tris ekloges, dvi elegijas, penkias giesmes ir 
keturiasdešimt sonetų. Ir didumą paskyrė ne kažin kokio 
grožio portugalei, niekada jam nepriklausiusiai, - mat, 
visų pirma, jis buvo vedęs, o antra, ji ištekėjo už kito ir 
mirė anksčiau už jį. 

— Jis irgi buvo kunigas? 

— Kareivis, - atsakė jis. 

Kažkas krustelėjo Siervos Marijos širdyje, nes ji pano- 
ro dar sykį išgirsti eiles. Jis pakartojo ir deklamavo toliau 
įtaigiu ir melodingu balsu visus keturiasdešimt sonetų, 
parašytų meilės ir kovos lauko riterio dono Garcilaso de 
la Vegos, akmensvaidžių krušos nukauto pačiame am- 
žiaus žydėjime. 

Baigęs deklamuoti, Kajetanas paėmė Siervos Mari- 
jos ranką ir uždėjo sau ant širdies. Ji pajuto jo krūtinėje 
šėlstant audrą. 

— Taip visad būna, - tarė jis. 

Ir, neduodamas valios baimei, vienu matu išliejo vi- 
sas drumzles, nuodijančias gyvenimą. Išklojo kaip per 
išpažintį, jog nė akimirkos negalįs jos pamiršti, jog ir 
valgydamas, ir gerdamas jos geidžiąs, jog ji esanti jo gy- 
venimas bet kur ir bet kuriuo metu, kaip kad tik Die- 
vas turįs tokią teisę ir galią, ir jog karščiausias jo širdies 
troškimas esąs mirti drauge su ja. Jis kalbėjo su tokiu 
pat įkarščiu ir sklandumu, kaip ir deklamavo, nežiūrė- 
damas į Siervą Mariją, kol galiausiai jam pasidingojo, 
kad ji užsnūdo. Bet ji nemiegojo, žiūrėjo į jį baikščios 
stirnaitės akimis. 

— O dabar? — pagaliau išdrįso paklausti. 

— Dabar nieko, - atsakė jis. — Tik noriu, kad tu žinotum. 

Daugiau kalbėti nebeturėjo jėgų. Be žado verkdamas, 
pakišo jai po galva ranką vietoj priegalvio, ir ji susirie- 
tė šalia į kamuoliuką. Taip jiedu gulėjo nemiegodami nei 
kalbėdami, iki pragydo pirmieji gaidžiai, 17 Kajetanas 
gavo skubėti, kad suspėtų į penktines mišias. Prieš išei- 
nant, Sierva Marija jam padovanojo nuostabų Oddua vė- 
rinį: dviejų sprindžių perlamutro ir perlų karolių. 

Baimė virto širdies nerimu. Delaura nestygo vietoje, 
viską darė kaip pakliūva, stačiai stūmė laiką, laukdamas 
tos palaimingos valandos, kai galėdavo sprukti iš ligoni- 
nės pas Siervą Mariją. Atbėgdavo į jos celę uždusęs, am- 
žinų liūčių kiaurai permerktas, o ji laukdavo pilna tokio 
ilgesio, jog vieno jo šypsnio pakakdavo gyvybei įkvėpti. 
Vieną naktį ji ėmėsi iniciatyvos ir pirma pradėjo dekla- 
muoti eiles, kurias išmoko mintinai, tiek kartų klausiusi. 
Susimąstęs stebiu savo dvasios kelionę ir pėdomis seku, 
tavęsp atvedusiomis mane. Ir šelmiškai paklausė: 

— O toliau? 

— Man žūti skirta, nes tyra širdim atsidaviau nulėmu- 
siai man pragaištį ir žūtį, - baigė jis. 

Ji pakartojo eilutes žodis žodin su tuo pačiu švelnumu, 
ir šitaip jiedu deklamavo iki knygos pabaigos, praleisda- 
mi kai kurias eilutes, darkydami ir perdarydami sonetus, 
kad jie atitiktų jųdviejų gyvenimą, meistriškai žaisdami 
jais, jausdami tikrą poetinį įkvėpimą. Galop nuvargę už- 
snūdo. Penktą valandą, per patį gaidžių giedojimą, sar- 
gė atnešė pusryčius, ir jiedu pabudo persigandę. Manėsi 
žuvę. Sargė padėjo pusryčius ant stalo, kaip paprastai su 
žibintu rankoje apžvelgė celę ir išėjo lovoje nepastebėjusi 
Kajetano. 

— Liuciferis — suktas velnias, — pajuokavo jis, atgavęs 
žadą. — Mane irgi pavertė nematomu. 

Siervai Marijai teko griebtis įvairiausių gudrybių, kad 
tą dieną sargė nebeitų celėn. Vėlai naktį, prisidūkę ištisą 
dieną, jiedu suprato, jog visą gyvenimą myli vienas kitą. 
Kajetanas išdrįso pusiau juokais, pusiau rimtai atmegz- 
ti Siervai Marijai korsažo raištelį. Ji prisidengė krūtinę 
abiem rankomis, jos akys tvykstelėjo pykčiu, o veidą nu- 
plieskė gėdos raudonis. Kajetanas paėmė jos rankas smi- 
lium ir nykščiu, lyg jos degintų kaip žarijos, ir atitraukė 
nuo krūtinės. Ji bandė priešintis, ir jis gavo švelniai, bet 
ryžtingai pavartoti jėgą. 

— Kartok su manimi, - tarė. - Jr pagaliau puolu į tavo 
glėbį. 

Ji pakluso. Žinau, jog ten lemties man skirta mirti, — 
deklamavo jis, lediniais pirštais atvarstydamas jos kor- 
sažą. Ji kartojo beveik negirdimu balsu, visa virpėdama 
iš baimės: Kad mano pavyzdžiu pasaulis pamatytų, kaip 
kauna pralaimėjusįjį kalavijas. Ir tuomet jis pirmą kar- 
tą pabučiavo ją į lūpas. Siervos Marijos kūnas krūptelėjo 
vaitodamas, padvelkė gaiviu jūros vėju ir atsidavė savo 
likimui. Pirštų galais jis perbraukė jos odą, vos vos ją lies- 
damas, ir pirmą kartą patyrė stebuklą, leidusį persikelti 

į kitą kūną. Vidinis balsas sakė jam, kaip toli buvęs nuo 
velnio lotynų ir graikų kalbų nemigos naktimis, tikėjimo 
ekstazėse, skaistybės tyruose, kai tuo tarpu, pritvinkusi 
laisvos meilės galių, ji gyveno vergų barake. Jis leidosi 
jos vedamas, apgraibomis ieškodamas kelio tamsoje, bet 
paskutinę akimirką griebėsi atgailos ir stačia galva puolė 
dorovės kataklizman. Atvirto aukštielninkas užmerkto- 
mis akimis. Išsigandusi jo tylėjimo ir mirusiojo ramybės, 
Sierva Marija palietė jį pirštu. 

— Kas jums atsitiko? — paklausė. 

— Dabar palik mane, - sukuždėjo jis. —- Aš meldžiuosi. 

Kitomis dienomis, būdami drauge, jie turėjo tik aki- 
mirkas ramybės. Jiems nepabosdavo kalbėti apie meilės 
sielvartus. Nuilsdavo bučiuodamiesi, verkdami graudžio- 
mis ašaromis deklamuodavo įsimylėjėlių eiles, dainuoda- 
vo jas vienas kitam į ausį, murdydavosi aistros akivaruo- 
se, kol pristigdavo jėgų: išsekę, bet skaistūs. Mat jis buvo 
nutaręs laikytis duoto įžado iki sakramento dienos, ir ji 
pritarė jo pasiryžimui. 

Per geismo atoslūgius jiedu duodavo vienas kitam be- 
protiškiausius meilės įrodymus. Jis pasakė galįs dėl jos 
padaryti viską. Vaikiško žiaurumo vedama, Sierva Ma- 
rija pareikalavo, kad jis suvalgytų tarakoną. Jis pagavo 
vieną, Jai nespėjus jo sulaikyti, ir prarijo gyvą. Taip jiems 
bešėlstant, jis paklausė, ar dėl jo ji nusikirptų kasą, ir ji 
atsakė, jog nusikirptų, ir lyg juokais, lyg rimtai pridūrė, 
kad tuo atveju jis turėtų ją vesti, idant įvykdytų įžado są- 
lygas. Jis atsinešė celėn virtuvinį peilį ir tarė: „Pažiūrė- 
sime, ar sakai tiesą“. Ji nusisuko, kad jis galėtų nurėžti 
prie pat šaknų. Paerzino jį: „Ar išdrįsite?“ Jis neišdrįso. 
Po kelių dienų ji paklausė, ar jis leistųsi papjaunamas 
kaip ožiukas. Jis tvirtai pasakė, kad taip. Ji ištraukė pei- 
lį ir pasirengė jį išbandyti. Jis atšoko persigandęs, krečia- 

mas mirties drebulio. „Ne tu, - tarė. — Tik ne tu“. Leipda- 
ma iš juoko, ji paklausė kodėl, ir jis pasakė tiesą; 

— Todėl, kad tu išdrįstum. 

Aistrai nuslūgus, jie taipgi išmoko mėgautis meilės 
nuobodžia kasdienybe. Ji tvarkydavo ir valydavo celę, 
kad būtų švaru ir jauku, kai jis pasirodys lygiai taip pa- 
prastai, kaip namo pareina vyras. O Kajetanas, laukda- 
mas tos palaimingos dienos, kai jiedu bus laisvi ir vedę, 
mokė ją rašyti ir skaityti, ugdė jos jausmus, kad sugebė- 
tų mylėti poeziją ir garbinti Šventąją Dvasią. 


Auštant balandžio dvide- 
šimt septintajai, kai, Kajetanui išėjus iš celės, Sierva 
Marija ramiai užsnūdo, be jokio perspėjimo įsiveržė vie- 
nuolės ir išvedė ją. Tai buvo pasmerktojo mirti ritua- 
las. Vilkte nuvilko ją prie girdyklos, numazgojo kibirais 
šliukščiodamos ant jos vandenį, nuplėšė jai karolius ir 
aprengė šiurkščiais eretikų marškiniais. Sesuo daržinin- 
kė keturiais savo žirklių kirpiais nuengė plaukus palei 
kaklą 1r sviedė juos į kieme užkurtą laužą. Sesuo kirpėja 
baigė karpyti spaiglius, kad plaukai liktų ne ilgesni kaip 
pusės sprindžio, kokie leidžiami įšventintoms klarietėms, 
vis karpė ir mėtė į ugnį. Sierva Marija pamatė auksinį 
tvyksnį, išgirdo spragant skaistų medį, užuodė deginamo 
rago gailų tvaiką, bet nė raumenėlis nevirptelėjo jos su- 
akmenėjusiame veide. Galiausiai ją apvilko tramdomai- 
siais marškiniais, apdengė gedulo marška, ir du vergai 
nunešė ją koplyčion, paguldytą ant kareiviškų neštuvų. 

Vyskupas buvo sušaukęs bažnyčios tarybą, sudarytą iš 
labiausiai išprususių sinekūrininkų, ir ji išrinko keturis 

mas aukščiausiąją valią, vyskupas perveikė kūno nega- 
lias. Parikiavo, kad ceremonija vyktų ne katedroje kaip 
kitais atmintinais kartais, bet šventos Klaros vienuolyno 
koplyčioje, ir pats apsiėmė atlikti egzorcizmą. 

Klarietės su abate priešaky įsitaisė chore dar gerokai 
prieš Aušrinę, kurią giedojo, vargonams pritariant, su- 
jaudintos auštančios dienos iškilmingumo. Neilgai trukus 
suėjo Bažnyčios tarybos prelatai, trijų ordinų vyresnieji 
ir šventosios Inkvizicijos dignitoriai. Pastarieji, kaip ir 
derėjo, buvo vieninteliai pasaulietinės valdžios atstovai. 

Vyskupas pasirodė paskutinis iškilmių apdaru, neštu- 
vais keturių vergų nešamas, su nepaguodžiamo sielvarto 
išraiška veide. Atsisėdo priešais didįjį altorių šalia mar- 
murinio katafalko, skirto itin didingoms laidotuvėms, su- 
kamajame krėsle, idant lengviau būtų judėti visu kūnu. 
Lygiai šeštą valandą du vergai įnešė ant neštuvų Siervą 
Mariją, aprengtą tramdomaisiais marškiniais ir uždeng- 
tą violetine marška. 

Per giedotines mišias pasidarė nepakenčiamai karšta. 
Vargonų bosai, atsimušdami nuo apkalais puoštų lubų, 
beveik ištisai gožė prėskus balsus, kuriais giedojo nema- 
tomos už choro žaliuzių klarietės. Du pusnuogiai vergai, 
įnešę neštuvus su Sierva Marija, dabar šalia jos ėjo sar- 
gybą. Mišioms pasibaigus, jie nutraukė nuo jos maršką 
ir paguldė ant marmurinio katafalko nelyginant miru- 
sią princesę. Vyskupo vergai pristūmė artyn šeimininko 
krėslą ir paliko vienus du priešais didįjį altorių. 

Stojo nepakeliama įtampa ir absoliuti tyla, sakytum 
skelbianti netrukus įvyksiant kokį dangaus stebuklą. Mi- 
šių tarnas pastatė vyskupui po ranka indą su šventintu 
vandeniu. Vyskupas nutvėrė šlakstyklę nelyginant karo 
vėzdą, palinko prie Siervos Marijos ir, pakuždomis kalbė- 

damas maldą, apšlakstė ją nuo galvos iki kojų. Ir staiga 
metė užkeikimą, sudrebinusį koplyčios pamatus. 

— Nors ir kas tu būtum, - suriko jis, - vardan Kris- 
taus, mūsų Dievo ir Viešpaties, visa to, kas regima ir ne- 
regima, visa to, kas yra, buvo ir bus, įsakau palikti šitą 
kūną, kuriam krikšto malone atleista gimtoji nuodėmė, 
1r grįžti į tamsybes! 

Sierva Marija, nesitverdama iš baimės, irgi pratrūko 
rėkti. Tildydamas ją, vyskupas pakėlė balsą, bet ji ėmė 
rėkti dar garsiau. Vyskupas giliai atsikvėpė ir išsižiojo 
toliau tarti užkeikimą, bet krūtinėje užgeso oras, 1r jis 
nebegalėjo iškvėpti. Griuvo kniūbsčias, žiopčiodamas 
kaip žuvis ant kranto, ir ceremonija pasibaigė kurtinan- 
čiu lalesiu. 

Vakare Kajetanas rado Siervą Mariją karščiuojančią, 
vis dar aprengtą tramdomaisiais marškiniais. Labiausiai 
jį papiktino plikai nukirpta ir išniekinta galva. „Viešpa- 
tie aukščiausiasis, — aklo pykčio apimtas, sumurmėjo jis, 
atraišiodamas diržus. - Kaip Tu gali leisti tokį nusikal- 
timą!“ Vos pasijutusi laisva, Sierva Marija puolė jam ant 
kaklo, jiedu apsikabino netardami nė žodžio, ir ji pratrū- 
ko raudoti. Jis leido jai išsiverkti. Paskui pakėlė galvą ir 
tarė: „Nereikia ašarų“. Ir, cituodamas Garcilasą, pridūrė: 

— Gana tr tų, kurias aš dėl tavęs išliejau. 

Sierva Marija papasakojo, kokį siaubą patyrė koply- 
čioje. Kalbėjo apie perkūniškus chorus, tarytum griau- 
džiančius mūšio lauke, apie vyskupo beprotišką rėksmą, 
apie jo karščiu tvoskiantį alsavimą, apie jo gražias žalias 
akis, liepsnojančias akimirkos įtūžiu. 

— Sakytum velnias, - tarė. 

Kajetanas bandė ją raminti. Stengėsi ją įtikinti, jog, 
nepaisant galiūno sudėjimo, trenksmingo balso ir karin- 
gų metodų, vyskupas esąs išmintingas ir geras žmogus. 

Tad jam suprantama Siervos Marijos baimė, bet jai ne- 
gresiąs joks pavojus. 

— Nieko daugiau nenoriu, tik numirti, — tarė ji. 

— Tu jauties nugalėta ir pritvinkusi pykčio kaip ir aš, 
nes negaliu tau padėti, —- tarė jis. — Tačiau Dievas su kau- 
pu mums atlygins prisikėlimo dieną. 

Jis nusiėmė Oddua vėrinį, kurį Sierva Marija buvo 
jam padovanojusi, ir pakabino jai ant kaklo vietoj atimtų. 
Jiedu atsigulė lovoje šalia vienas kito, išliedami vienas 
kitam savo širdgėlą, o pasaulis geso aplink, ir tik buvo 
girdėti, kaip apkaluose krebžda termitai. Karštis nuslū- 
go. Kajetanas prašneko tamsoje. 

— Apreiškime yra pasakyta, jog vieną dieną nebe- 
patekės saulė, - tarė. — Duok Dieve, kad tai atsitiktų 
šiandien. 

Sierva Marija numigo valandą, Kajetanui išėjus, ir 
staiga ją prižadino neįprastas šnaresys. Prieš ją, abatės 
lydimas, stovėjo įspūdingo ūgio senas kunigas rudu, sū- 
rių vėjų nugairintu veidu, pasišiaušusiais karčiais, veš- 
liai sužėlusiais antakiais, valstiečio rankomis ir pasitikė- 
jimą žadinančiomis akimis. Siervai Marijai dar nenusi- 
vaikius miegų, kunigas prabilo jorubų kalba: 

— Atnešiau tavo vėrinius. 

Išsitraukė juos iš kišenės, kur buvo įsidėjęs, kai jo 
reikalavimu juos grąžino vienuolyno ekonomė. Kabinda- 
mas juos vieną po kito Siervai Marijai ant kaklo, vardijo 
1r būdino kiekvieną afrikiečių kalbomis: baltas ir raudo- 
nas - Čango meilė ir kraujas, raudonas ir juodas - Eleg- 
gud gyvenimas ir mirtis, melsvi ir vaiskūs septyni Yema- 
vd karoliukai. Subtiliai ir taktiškai ėjo nuo jorubų kalbos 
prie kongų, nuo kongų prie mandingų, ir Sierva Marija 
atsakinėjo sklandžiai ir grakščiai. Galop jis prašneko is- 

paniškai, reikšdamas pagarbą abatei, kuri negalėjo pati- 
kėti, kad Sierva Marija gali būti tokia maloni. 

Buvo tai tėvas Tomas de Akinas de Narvaesas, buvęs 
šventosios Inkvizicijos prokuroras Sevilijoje ir dabar- 
tinis vergų kvartalo klebonas, kurį vyskupas, sveikatai 
sušlubavus, vietoj savęs paskyrė jo vardu atlikti egzor- 
cizmą. Jo praeitis, paženklinta žiaurumu, nekėlė abe- 
jonių. Buvo nuteisęs sudeginti vienuolika eretikų, žydų 
ir musulmonų, bet, svarbiausia, pelnė gerą vardą, gau- 
sybę sielų išplėšdamas iš pačių gudriausių Andalūzijos 
demonų. Buvo jis rafinuoto skonio ir gražių manierų ir 
kalbėjo švelnia kanariečių tartimi. Karaliaus prokuroro 
1r vergės kvarteronės sūnus, jis gimė šičia ir, keturiomis 
baltųjų protėvių kartomis įrodęs giminės grynumą, vie- 
tinėje seminarijoje praleido noviciato metus. Didelių ga- 
bumų dėka gavo daktaro laipsnį Sevilijoje ir ten gyveno 
1r pamokslavo, iki sulaukė penkiasdešimt metų. Grįžęs 
į gimtąjį kraštą, pasiprašė skiriamas į pačią kukliausią 
parapiją, atsidėjo afrikiečių kalboms ir tikėjimams ir gy- 
veno kaip vergas tarp vergų. Atrodo, nebuvo žmogaus, 
kuris būtų gebėjęs geriau suprasti Siervą Mariją ir išma- 
ningiau grumtis su demonais. 

Sierva Marija iškart jį pripažino savo angelu sargu 
ir neapsiriko. Jai girdint, jis sumalė į miltus visus pro- 
tokoluose išdėstytus argumentus ir įrodė abatei, jog nė 
vienas jų neturįs galios. Nurodė, kad tiek Amerikoje, tiek 
Europoje esą tie patys demonai, tik skiriasi jų patronai ir 
elgesys. Išaiškino jai keturias įprastines taisykles, kurio- 
mis remiantis nustatomas apsėdimas, ir pademonstravo, 
kaip demonui lengva jomis pasinaudoti ir įteigti prie- 
šingą mintį. Jis atsisveikino su Sierva Marija, švelniai 
įžnybdamas jai į skruostą. 

— Miegok ramiai, — tarė jai. —- Esu matęs ir baisesnių 
priešų. 

Abatė buvo tokios geros nuotaikos, jog pakvietė jį pa- 
skanauti garsiojo klariečių kvapaus šokolado, anyžių 
sausainiukų ir vien rinktiniams svečiams tiekiamų kon- 
diterijos stebuklų. Jiems besivaišinant jos privačiame 
valgomajame, kunigas davė nurodymus, kokių priemonių 
reikėsią imtis vėliau. Abatė įteikliai pritarė kiekvienam 
jo žodžiui. 

— Man visiškai nerūpi, koks likimas laukia tos nelai- 
mėlės, blogas ar geras, — tarė ji. - Vien meldžiu Dievą, 
kad ji kaip galima greičiau dingtų iš šito vienuolyno. 

Kunigas klebonas prižadėjo dėti visas pastangas, kad 
ta byla neužsitęstų ilgiau kaip kelias dienas ar - duok 
Dieve! - kelias valandas. Atsisveikindami valgomajame, 
abu patenkinti ir laimingi, net neįsivaizdavo, jog daugiau 
niekada nebesusitiks. 

Tačiau taip atsitiko. Tėvas Akinas, kaip vadino jį pa- 
rapijiečiai, pasuko pėsčias į savo bažnyčią, nes jau kuris 
laikas mažai meldėsi ir stengėsi atsiteisti Dievui, kas 
dieną aitrindamas savo ilgesio kančias. Padūlinėjo prie 
Pirklių vartų viskuo prekiaujančių rėksnių prekeivių už- 
trenktomis ausimis, laukdamas, kol nusileis saulė ir jis 
galės perbristi uosto purvynę. Nusipirko pigiausių saldu- 
mynų ir vargšų loterijos bilietą, puoselėdamas nepagydo- 
mą viltį išlošti stambiausią sumą, kad galėtų suremon- 
tuoti griūvančią parapijos bažnyčią. Pasižmonėjo pusva- 
landį šnekučiuodamas su juodukėmis matronomis, nely- 
ginant didingi stabai sėdinčiomis ant plikos žemės prie 
savo namudės niekniekių, išdėliotų ant džiuto demblių. 
Apie penkias perėjo Getsemanio pakeliamuoju tiltu, kur 
buvo ką tiktai pakarta grasaus didelio šuns maita, kad 

visi žinotų, jog jis padvėsė nuo pasiutligės. Oras kvepėjo 
pirmosiomis gegužės rožėmis, o dangus buvo pats vais- 
kiausias pasaulyje. 

Vergų kvartalas, išsidėstęs prie pat užliejamo kranto, 
šiurpino savo skurdu. Žmonės gyveno drėbtinėse lūšnose 
palmių lapų stogais drauge su grifais ir kiaulėmis, o vai- 
kai gėrė vandenį stačiai iš klanų gatvėse. Tačiau tai buvo 
pats linksmiausias kvartalas, margaspalvis ir skambia- 
balsis, ypačiai vakarop, kai žmonės išsinešdavo kėdes į 
vidurį gatvės, kad galėtų pasimėgauti gaiviu oru. Kle- 
bonas išdalijo saldumynus užlajos vaikams, sau pasiliko 
tris vakarienei. 

Bažnyčia buvo drėbtinėje meldų lūšnoje kartėlių pal- 
mių stogu su mediniu kryžiumi ant kraigo. Buvo ten 
klauptai, sukalti iš neobliuotų lentų, vienas altorius su 
vieninteliu šventuoju ir lentinė sakykla, iš kurios klebo- 
nas kas sekmadienį sakydavo pamokslus afrikiečių kal- 
bomis. Klebonija buvo tame pat trobesyje už altoriaus, 
nedideliame kambarėlyje, kur, tenkindamasis mažu, 
žygio lovele ir taburete, gyveno klebonas. Pačiame gale 
buvo akmenuotas vidinis kiemelis, pavėsinė, apaugusi 
vynuogienojais su sunykusiomis kekėmis, ir dygliuotų 
krūmų gyvatvorė, skirianti bažnyčią nuo užliejamo kran- 
to. Vienintelis geriamas vanduo telkšojo cementiniame 
baseine, sumūrytame kiemo kampe. 

Bažnyčioje ir klebonijoje padėdavo tvarkytis senis 
zakristijonas ir keturiolikos metų našlaitė, abu atsiver- 
tę mandingai, bet po rožinio išeidavo. Prieš uždarydamas 
duris, klebonas suvalgė tris paskutinius sausainiukus, 
užgerdamas stiklu vandens, ir įprastiniu posakiu ispa- 
niškai palinkėjo labos nakties gatvėje tebesėdintiems 
kaimynams: 

— Dieve, duok jums visiems labą ir šventą naktį. 

Ketvirtą valandą ryto zakristijonas, gyvenantis už ke- 
lių žingsnių nuo bažnyčios, paskambino varpu, kviesda- 
mas į vienintelės tos dienos mišias. Apie penkias, maty- 
damas, jog tėvas Akinas nesirodo, nuėjo į kleboniją. Ten 
jo nerado. Nerado jo ir kiemelyje. Puolė ieškoti aplink, nes 
kartais klebonas mėgdavo ankstų rytą nueiti paplepėti su 
kaimynais. Irgi niekur nerado. Keliems suėjusiems para- 
pijiečiams pasakė, jog mišių nebūsią, nes nerandąs kle- 
bono. Aštuntą valandą, jau užkaitinus saulei, pusmergė 
nuėjo vandens ir baseine pamatė plūduriuojant tėvą Aki- 
ną, aukštielninką, trumpomis kelnėmis, kurias paprastai 
apsimaudavo eidamas gulti. Buvo tai liūdna, visuotinai 
apverkta mirtis ir sykiu niekados neįminta mįslė, abatės 
paskelbta kaip neginčijamas šėtono neapykantos jos vie- 
nuolynui įrodymas. 

Naujiena nepasiekė Siervos Marijos celės, ir ji tyros 
vilties pilna širdimi vis dar laukė tėvo Akino. Ji nesu- 
gebėjo Kajetanui paaiškinti, kas jis per žmogus, bet iš- 
sipasakojo, kiek džiaugsmo turėjusi, kai jis grąžinęs jai 
vėrinius ir pažadėjęs ją išgelbėti. Ligi tol juodviem at- 
rodė, kad jie laimingi vien mylėdami vienas kitą. Tėvas 
Akinas atvėrė akis Siervai Marijai, ir ji pirmoji susivokė, 
jog laisvė priklauso tik nuo jų pačių valios. Vieną rytą po 
ilgų bučiavimosi valandų ji ėmė maldauti Delaurą niekur 
neiti. Jis pažiūrėjo pro pirštus į jos prašymą, ir pabučia- 
vęs ją dar kartą, atsisveikino. Ji šoko iš lovos ir, išskėtusi 
rankas, užstojo duris. 

— Arba tu lieki šičia, arba aš einu drauge su tavimi. 

Kartą ji prasitarė Kajetanui, jog mielai spruktų su juo 
į San Basilio de Palenkę, bėglių vergų kaimą už dvylikos 
lygų nuo miesto, kur tikrai būtų sutikta kaip karalienė. 
Kajetanui ta mintis pasirodė Apvaizdos įkvėpta, bet jis 
nesiejo jos su pabėgimu. Labiau pasikliovė teisėtais for- 

malumais, įsitikinęs, jog markizas atsiimsiąs dukterį, kai 
tik būsią neginčijamai įrodyta, jog ji neapsėsta, o jis pats 
iš vyskupo gausiąs dispensą ir leidimą grįžti pasauliečių 
bendruomenėn, kur dvasininkų bei vienuolių santuokos 
buvo toks dažnas dalykas, kad niekas jomis nebesipikti- 
no. Žodžiu, kai Sierva Marija jį prirėmė prie sienos, rei- 
kalaudama arba pasilikti celėje, arba ją vestis drauge, 
Delaura bandė dar kartą ją perkalbėti. Ji pakibo jam ant 
kaklo ir pagrasino, jog imsianti rėkti. Aušo diena. Delau- 
ra persigandęs staigiai ją atstūmė ir pabėgo tą pačią aki- 
mirką, kai prasidėjo rytmetinės pamaldos. 

Siervą Mariją tai žiauriai paveikė. Dėl kažkokio men- 
kniekio ji susikirto su sarge, subraižė jai veidą, užsibari- 
kadavo duris ir pagrasino padegti celę ir gyva susideginti, 
jei nebusią leista jai išeiti laisvėn. Įtūžusi sargė kruvinai 
subraižytu veidu suriko: 

— Tik pabandyk, šėtono išpera! 

Užuot atsakiusi, Sierva Marija Švenčiausiojo Sakra- 
mento lempele padegė čiužinį. Tragedijos išvengta tik 
įsikišus Martinai ir paveikus jos raminamosioms priemo- 
nėms. Šiaip ar taip, tą dieną rašydama raportą, sargė pa- 
prašė perkelti Siervą Mariją į kitą, patikimesnę kalėjimo 
sparno celę. 

Siervos Marijos nerimas paskatino Kajetaną, atsisa- 
kiusį minties apie pabėgimą, nedelsiant ieškoti kokios 
kitos priemonės. Du kartus bandė susitikti su markizu 
ir abu kartus gavo sprukti nuo palaidų sarginių šunų, 
šeimininkaujančių apleistuose namuose. Tiesą pasakius, 
markizas ir nebeturėjo į juos grįžti. Neslūgstančios bai- 
mės perveiktas, jis mėgino surasti prieglobstį pas Dulsę 
Oliviją, bet ji neatidarė jam durų. Vienatvės užspeistas, 
visokiais būdais šaukėsi jos pagalbos, bet atsakymo gau- 
davo tik patyčias, pakraigliotas ant popierinių balandžių. 

Kartą, iš anksto nepranešusi, ji netikėtai pasirodė nei 
kviesta, nei prašyta. Iššlavė ir sutvarkė virtuvę, seniai 
nebenaudojamą ir nebenaudingą, ir netrukus ant ugnies 
ėmė džiugiai šnypšti puodas. Vilkėjo šventadienine suk- 
nele gaziniais rauktinukais, pasiskaistinusi veidą madin- 
gais kremais ir balzamais, ir vienintelis pamišimo įrody- 
mas buvo skuduriniais paukščiais ir žuvimis padabinta 
plačiakraštė skrybėlaitė. 

— Ačiū, kad atėjai, - tarė markizas. — Jaučiausi toks 
vienišas. - Ir baigdamas nusiskundė:- Aš netekau 
Siervos. 

— Pats esi kaltas, - atsiliepė ji, neteikdama tam reikš- 
mės. —- Padarei viską, kad jos netektumei. 

Vakarienei Dulsė Olivija pagamino kreolišką trijų rū- 
šių mėsos ir rinktinių daržovių troškinį. Patiekė jį kaip 
namų šeimininkė, ir jos manieros labai gražiai derinosi 
prie pašvitų. Pikti sarginiai šunys ją sekiojo iškorę liežu- 
vius ir trynėsi apie kojas, 0 ji ulbėjo jiems kaip jaunamar- 
tė. Jiedu susėdo prie stalo vienas priešais kitą, kaip būtų 
galėję sėdėti, kai buvo jauni ir nesibaimino meilės, ir ėmė 
valgyti netardami nė žodžio, nežiūrėdami vienas į kitą, 
srūdami prakaitu ir kąsnis po kąsnio šlerpdami troškinį, 
kaip šlerpia viskuo pasibodėjusi sena sutuoktinių pora. 
Išbaigusi savo lėkštę, Dulsė Olivija atsiduso ir, staiga su- 
sivokusi, kokio jiedu amžiaus, tarė: 

— Va šitaip ir būtume gyvenę. 

Markizas užsikrėtė jos blaivumu. Pamatė, kokia ji 
stora ir susenusi, be dviejų dantų, išblukusiomis akimis. 
Šitaip, ko gero, jie būtų gyvenę, jeigu jis būtų turėjęs pa- 
kankamai drąsos pasipriešinti tėvui. 

— Atrodo, lyg būtum sveiko proto, - tarė jai. 

— Visad tokia buvau, - atrėmė ji. — Tik tu niekados ne- 
matei, kokia esu iš tikrųjų. 

— Aš tave pastebėjau margame būryje, kai jūs visos 
buvote jaunos ir gražios ir kai buvo sunku įžiūrėti pačią 
dailiausią, — tarė jis. 

— Aš pati tau lindau į akis, - tarė ji. - Tu nieko ne- 
pastebėjai. Amžinai buvai toks, koks dabar esi: žioplas 
daiktas. 

— Užgaulioji mane mano namuose, - tarė jis. 

Dulsė Olivija nudžiugo pamačiusi, jog kivirčas neiš- 
vengiamas. 

— Jie tiek tavo, tiek ir mano, - atkirto. - Ir mergelė 
mano, nors kalė ją pagimdė. 

Ir, neleisdama jam atsikirsti, pridūrė: 

— Visa bėda, jog įdavei ją į blogas rankas. 

— Į Dievo rankas, - tarė jis. 

Dulsė Olivija įtūžusi suriko: 

— Į vyskupo sūnaus rankas, o tas iškekšino ją ir vaiką 
jai padarė. 
markizas. 

— Sagunta persūdo, bet nemeluoja, — tarė Dulsė Olivi- 
ja. - Ir nebandyk manęs žeminti, nes niekas kitas nenu- 
pudruos tau veido, kai pasimirsi. 

Viskas baigėsi kaip paprastai. Dulsė Olivija pravirko 
graudžiomis ašaromis, pabirusiomis į lėkštę kaip dideli 
budriai pakėlė galvas ir kimiai suurzgė. Markizas pajuto, 
kad jam trūksta oro. 

— Matai, kaip būtume gyvenę, - tarė įsiutęs. 

Ji pasikėlė nuo stalo, nebaigusi valgyti. Nukraustė 
stalą ir, pritvinkusi tūžmaus pykčio, ėmė plauti lėkštes ir 
puodus, bemazgodama kulti kiekvieną į kriauklę. Jis lei- 
do jai išsiverkti, iki ji suvertė šiukšlių dėžėn visas šukes, 
kurios subyrėjo barškėdamos lyg krušos šuoras. Ji išėjo 

neatsisveikinusi. Niekad nesužinojo nei markizas, nei 
kas kitas, kuriuo metu Dulsė Olivija nustojo būti savimi 
ir tapo regėjimu, naktimis klaidžiojančiu po namus. 

Gandas, jog Kajetanas Delaura esąs vyskupo sūnus, 
paneigė kitą, ankstesnį, skelbusį, kad jiedu buvę meilu- 
žiai nuo Salamankos laikų. Pagal Dulsės Olivijos versiją, 
Saguntos patvirtintą ir sudarkytą, iš tiesų buvo sakoma, 
jog Sierva Marija buvusi uždaryta vienuolyne, kad paten- 
kintų šėtoniškus Kajetano Delauros geismus, ir pagim- 
džiusi dvigalvį vaikelį. Jų saturnalijos, pasak Saguntos, 
subjaurojusios visą klariečių bendruomenę. 

Markizas niekados nebeatsigavo. Ieškodamas prie- 
globsčio nuo baimės, apgraibomis maurojo per atminties 
klampynę, bet surado tik vienatvės sutaurintą Bernar- 
dos prisiminimą. Bandė jį nuginti prisimindamas tai, ko 
labiausiai nekentė: dvisias dujas, įgilius atkirčius, ašt- 
rius kaip gaidžio pentinai pėdų kauliukus, bet kuo labiau 
stengėsi ją sumenkinti, tuo labiau gražino ją prisimini- 
mai. Ilgesio perveiktas, siuntė tiriamuosius laiškus į Ma- 
hateso cukranendrių plantaciją, kur manė ją esant ir kur 
ji buvo iš tikrųjų. Meldė ateiti į protą, išmesti 1š širdies 
pagiežą ir grįžti namo, idant juodviem nereiktų mirti vie- 
niems. Negaudamas atsakymo, pats išvyko jos ieškoti. 

Gavo irtis prieš srovę, atminties intakais kildamas 
aukštupin. Kadaise buvęs gražiausias vicekaralystės 
dvaras buvo paleistas vėjais. Per brūzgynus negalėjai 
įžiūrėti kelio. Cukraus fabriko vietoje riogsojo griuvėsiai, 
rūdžių suėstos mašinos, įkinkytų į malūno ratą dvie- 
jų jaučių griaučiai. Gyvas atrodė vien atodūsių šaltinis 
moliūgmedžių paunksnėje. Dar nematydamas namų per 
suanglėjusių cukranendrių brūzgynus, markizas užuodė 
Bernardos muilų kvapą, ilgainiui tapusį jos kūno kvapu, 
ir susivokė, kaip trokšta ją išvysti. Ji sėdėjo portiko gale- 

rijoje, linguodama supamajame krėsle, ir, įsmeigusi ne- 
judrų žvilgsnį į horizontą, valgė šokoladą. Vilkėjo rausva 
medvilnine tunika, plaukai vis dar buvo drėgni, neseniai 
išsimaudžius atodūsių šaltinyje. 

Markizas palinkėjo jai labo vakaro, prieš kopdamas 
trim laipteliais į galeriją. Bernarda atsakė nežiūrėdama 
1)į, lyg sveikinimasis būtų atėjęs iš tuščios vietos. Marki- 
zas užlipo į galeriją ir iš ten, žiūrėdamas viršum brūzgy- 
nų, plačiai apžvelgė visą horizontą nuo vieno krašto ligi 
kito. Kiek siekė žvilgsnis, nieko daugiau nebuvo matyti, 
tik neįžengiamos girios ir moliūgmedžiai prie šaltinio. 
„Kur dingo visi žmonės?“ — paklausė. Bernarda lygiai 
kaip tėvas atsakė į jį nežiūrėdama. „Visi pabėgo, - tarė. — 
Nebėr nė gyvos dvasios per šimtą mylių aplink“. 

Jis Įėjo į vidų pasiimti kėdės. Namai buvo sugriuvę, 
plytelėmis grįstoje asloje vešėjo krūmokšniai violetiniais 
žiedeliais. Valgomajame jis pamatė senovinį stalą, tas pa- 
čias kėdes, termitų sukapotas, sieninį laikrodį, sustojusį 
dievaižin kokios dienos valandą, ir įkvėpė dulkių, kurios 
neregimos sklandė ore. Markizas pasiėmė kėdę, atsisėdo 
šalia Bernardos ir tarė labai tyliu balsu: 

— Atvažiavau tavęs. 

Bernarda liko abejinga, tik vos pastebimai linktelėjo 
galvą. Jis papasakojo savo gyvenimą: apleisti namai, ver- 
gai, užsiglaudę už krūmų su nuogais peiliais rankose, be- 
galinės naktys. 

— Tai ne gyvenimas, - tarė jis. 

— O kada tai buvo gyvenimas? - tarė ji. 

— Bet galėjo būti, - tarė jis. 

— Jūs niekada su manim šitaip nesikalbėtumėte, jei ži- 
notumėte, kaip jūsų nekenčiu, - tarė Bernarda. 

— Man irgi visados atrodė, jog nekenčiu jūsų, bet dabar 
jau nebesu tuo tikras, - atsiliepė jis. 

Tuomet Bernarda plačiai atlapojo širdį, kad jis galėtų 
aiškiai pamatyti savo atvaizdą. Papasakojo, kaip tėvas 
ją nusiuntęs pas jį lyg nunešti silkių ir alyvuogių, kaip 
jiedu abu jį apmulkinę, naudodamiesi senu triuku ir iš 
delno linijų burdami ateitį, kaip jiedu sutarę, kad jinai 
jį Išprievartausianti, kai jis dėsis skaistutis, ir kaip jie- 
du sugalvoję šaltakraujišką ir tikslų planą pagimdyti 
Siervą Mariją ir šitaip jį pažaboti visam gyvenimui. Jis 
galįs jai dėkoti nebent už tai, kad ji pristigusi drąsos 
žengti paskutinį, jųdviejų su tėvu sumanytą žingsnį: 
įpilti jam sriubon opijaus tinktūros, kad nebereikėtų 
daugiau jo kęsti. 

— Pati užsinėriau kilpą ant kaklo, - tarė ji. - Bet aš 
nesigailiu. To jau buvo per daug reikalauti, kad, be visa 
ko, dar mylėčiau tą vargetą nelaikšę arba jus, visų mano 
negandų šaltinį. 

Judo Iskarijoto netekimas buvęs paskutinis laiptelis 
į nuosmukio bedugnę. Trokšdama atrasti jį per kitus, ji 
puolusi į nežabotą sanguliavimą su cukranendrių plan- 
tacijų vergais, kėlusį jai baisiausią pasišlykštėjimą prieš 
žengiant pirmą žingsnį. Suburdavusi juos brigadomis ba- 
nanų plantacijų paežyje ir voromis leisdavusi per save, 
kol jos grožį suniokoję fermentuota melasa ir šokolado 
plytelės, ji išpampusi ir subjaurėjusi, ir vyrai ėmę baimin- 
tis nesugebėsią patenkinti tokio mėsos kalno. Tuomet ji 
pradėjusi mokėti. Pirmiausia mozaikiniu auksu patiems 
jauniausiems, nelygu grožis ir svarba, o galiausiai grynu 
auksu pirmiems pasitaikiusiems. Ilgainiui, bet per vėlai 
pastebėjusi, kad visi jie būriais sprunką į San Basilio de 
Palenkę, gelbėdamiesi nuo jos nepasotinamo alkio. 

— Tuomet supratau, jog būčiau galėjusi mačete suka- 
poti juos į gabaliukus, — tarė ji, nepraliedama nė ašarė- 
lės. — Ir ne tik juos, bet ir jus, ir mergelę, ir sukčių tėvą, ir 

visus, sušikusius man gyvenimą. Bet buvau jau nebe ta, 
kuri gali ką nors nužudyti. 

Jiedu sėdėjo tylėdami ir spoksodami į sutemas viršum 
brūzgynų. Horizonte pasigirdo tolimas gyvulių bandos 
dundėjimas ir nepaguodžiamos moters balsas, vieną po 
kito šaukiantis juos vardu, iki nusileido naktis. Markizas 
atsiduso: 

— Matau, jog man nėr už ką jums dėkoti. 

Neskubėdamas atsistojo, nunešė kėdę į vietą ir išvyko 
ten, iš kur atvykęs, nei atsisveikinęs, nei kelią pasišvie- 
tęs. Tiek iš jo ir tebuvo likę - grifų išniekinti griaučiai, — 
kai po dvejų metų žmonės aptiko jį pamėklių kelyje. 


Martina Labordė tądien 
siuvinėjo visą rytmetį, norėdama pagaliau užbaigti su- 
vėlintą darbą. Papietavo Siervos Marijos celėje ir grįžo 
savojon nusnausti pokaičio. Vakare, jau darydama pas- 
kutinius dygsnius, neįprastai liūdnai tarė mergelei: 

— Jei kada nors išeisi iš šito kalėjimo arba jeigu aš išei- 
siu pirma, visada mane prisimink. Tai bus mano vienin- 
telė laimė. 

Sierva Marija suprato jos žodžius tik rytojaus dieną, 
kai sargė ją prikėlė rėkdama, jog Martinos nebėra celėje. 
Klarietės išnaršė visus vienuolyno užkaborius ir nerado 
nė ženklo. Ji paliko tik raštelį, kelis žodžius, dailia rašy- 
sena išraitytus popieriaus skiautėje, kurią Sierva Mari- 
ja aptiko po savo priegalviu: Melsiuos triskart per dieną, 
kad tu būtum laiminga. 

Mergelė buvo dar neatsipeikėjusi iš nuostabos, kai ce- 
lėn įsiveržė abatė su vikare, lydimos seserų pulko ir muš- 

kietomis ginkluotos sargybos būrio. Abatė palietė Siervą 
Mariją apsunkusia nuo įtūžio ranka ir suriko: 

— Tujos bendrininkė ir būsi nubausta! 

Mergelė iškėlė laisvą ranką taip ryžtingai, jog abatė 
sustingo vietoje. 

— Aš mačiau juos išeinant, - tarė. 

Abatė neteko žado. 

— Ji buvo ne viena? 

— Jie buvo septyniese, —- atsakė Sierva Marija. 

Tai atrodė neįmanoma, ir juo labiau jie negalėjo pa- 
bėgti per terasą, kur galėjai patekti tik pro įtvirtintą vi- 
dinį kiemą. 

— Jie buvo šikšnosparnių sparnais, —- tarė Sierva Mari- 
ja, vasnodama rankomis. - Jie išskleidė sparnus terasoje 
ir nuskrido, ja nešini, toli, labai toli, už jūros vandenyno. 

Būrio vadas persižegnojo išsigandęs ir suklupo ant kelių. 

— Sveika, Marija, malonės pilnoji, - tarė. 

— Viešpats su Tavimi, — choru pritarė klarietės. 

Tai buvo puikus pabėgimas, Martinos kuo smulkiau- 
siai apgalvotas ir didžiausioje slaptoje rengtas nuo tos 
akimirkos, kai tik ji pastebėjo Kajetaną nakvojant vie- 
nuolyne. Ji tik nenumatė ar stačiai pamiršo, jog išeinant 
reikia 1š vidaus uždaryti kanalizacijos angą, idant nekil- 
tų jokio įtarimo. Tie, kurie tyrė pabėgimą, rado ją atvi- 
rą, apžiūrėjo tunelį, viską suprato ir, nieko nelaukdami, 
užmūrijo abu galus. Sierva Marija buvo jėga perkelta į 
gyvų palaidotųjų sparną, į spyna rakinamą celę. Tą patį 
vakarą, šviečiant skaisčiai mėnesienai, Kajetanas kruvi- 
nai nusidaužė kumščius, stengdamasis išgriauti užtvarą 
tunelio gale. 

Beprotiškos minties vejamas, jis nudūmė ieškoti mar- 
kizo. Nesibelsdamas stumtelėjo vartus ir įėjo į apleistus 
namus, kurie atrodė apšviesti iš vidaus — šitaip spindė- 

jo mėnesienos užlietos, sakytum perregimomis virtusios 
kalkėmis baltintos sienos. Tuščiuose namuose viskas 
dvelkė tobula tvarka: dailiai sustatyti baldai, gėlių va- 
zonai, švara. Vyrių vaitojimas prižadino sarginius šunis, 
bet Dulsė Olivija kaipmat juos nutildė, karingai riktelė- 
dama. Kajetanas pastebėjo ją, žavią ir fosforu švytinčią 
tarp žalių vidinio kiemo šešėlių, markizės tunika ir pa- 
laidais plaukais, apkaišytais pašėlusiai kvepiančiomis 
gyvomis kamelijomis, ir pakėlė ranką, kryžmai sudėjęs 
smilių ir nykštį. 

— Kas tuesi, vardan Dievo Tėvo? - paklausė. 

— Dvasia be vietos, —- atsakė ji. — O jūs? 

— Esu Kajetanas Delaura, — tarė. - Atėjau melsti ant 
kelių poną markizą, kad mane išklausytų. 

Dulsės Olivijos akys sužėrėjo pykčiu. 

— Ponas markizas nėra nusiteikęs kalbėtis su 
niekšais. 

— O kasjūs tokia būsite, kad šitaip valdingai kalbate? 

— Esu šių namų karalienė, - atsakė ji. 

— Dėl Dievo meilės, pasakykite markizui, kad aš noriu 
su juo pasikalbėti apie jo dukterį. 

Ir, pridėjęs ranką prie širdies, be jokių apylankų tarė: 

— Dėl jos mirštu iš meilės. 

— Dar žodis, ir paleisiu šunis, — tarė pasipiktinusi Dul- 
sė Olivija ir parodė į duris: —- Lauk! 

Ji atrodė tokio grasaus valdingumo, jog Kajetanas, ne- 
nuleisdamas nuo jos akių, atbulas išėjo iš namų. 

Antradienį, apsilankęs ligoninėje, Abrenunsijas rado 
Delaurą lovoje, pražūtingų nemigos naktų nualintą. De- 
laura viską jam papasakojo — ir tikrąsias bausmės prie- 
žastis, ir meilės naktis celėje. Abrenunsijas neteko žado. 

— Viską būčiau galėjęs įsivaizduoti, tik ne tokius pami- 
šimo šuorus. 

Nustebęs savo ruožtu Kajetanas paklausė: 

— Jums niekad to nebuvo atsitikę? 

— Niekad, vaikeli, — tarė Abrenunsijas. - Lyties daly- 
kai yra talentas, kuris man svetimas. 

Gydytojas bandė jį paveikti. Pasakė, jog meilė — pri- 
gimčiai priešingas jausmas, du nepažįstamus žmones pa- 
smerkiantis smulkmeniškai ir nesveikai priklausomybei, 
tuo trumpesnei, kuo jis stipresnis. Bet Kajetanas jo ne- 
siklausė. Buvo apsėstas minties bėgti kaip galima toliau 
nuo krikščioniškojo pasaulio. 

— Tik markizas gali mums padėti pagal įstatymą, — 
tarė. —- Norėjau atsiklaupęs jį melsti malonės, bet nera- 
dau jo namuose. 

— Ir niekad nerasite, — tarė Abrenunsijas. —- Jis nugir- 
do gandus, kad jūs bandėte pasinaudoti mergelės patik- 
lumu. Ir dabar matau, jog krikščionio požiūriu gandai 
pasitvirtina. 

Ir, žiūrėdamas jam tiesiai į akis, paklausė: 

— Ar nebijote amžino prakeikimo? 

— Man regis, jau esu prakeiktas, tik Šventoji Dvasia 
mane vis dar saugo, - ramiai atsakė Delaura. — Aš visad 
maniau, kad meilę ji vertina labiau už tikėjimą. 

Abrenunsijas negalėjo nuslėpti susižavėjimo, kurį jam 
kėlė tas žmogus, neseniai išsilaisvinęs iš proto varžtų. 
Bet nenorėjo teikti jam klaidžių vilčių, juo labiau kad 
savo žodį turėjo tarti šventoji Inkvizicija. 

— Jūsų tikėjimas šlovina mirtį ir, su ja susidūrus, įkve- 
pia jums drąsos ir džiaugsmo, — tarė jam. — Aš, priešingai, 
tikiu, jog vienintelis ir svarbiausias dalykas - gyventi. 

Kajetanas nulėkė į vienuolyną. Vidury dienos įėjo pro 
tarnybinius vartus 1r nėmaž nesisaugodamas nudrožė per 
sodą, įsitikinęs, jog maldos galia tapo nematomas. Užlipo 
į trečią aukštą, pasuko į tuščią koridorių labai žemomis 

lubomis, jungiantį abu vienuolyno sparnus, ir įžengė į 
tylų ir praretėjusį gyvų palaidotųjų pasaulį. Nieko ne- 
įtardamas, praėjo pro tą celę, kur dabar jo verkė Sierva 
Marija. Kai buvo jau prie pat kalėjimo sparno, užpakaly 
išgirdo riksmą: 

— Stok! 

Atsigręžė ir pamatė vienuolę šydu uždengtu veidu, 
grūmojančią jam kryžiumi. Žengė žingsnį priekin, bet 
vienuolė sustabdė jį atkišdama krucifiksą. 

— Vade retro! - suriko jam. 

Užpakaly jis išgirdo kitą riksmą: Vade retro! Paskui 
dar vieną ir dar vieną: Vade retro! Apsisuko kelis kar- 
tus vietoje ir susivokė esąs apsuptas pamėklių vienuo- 
lių šydais uždangstytais veidais, puolančių jį su kry- 
žium rankoje: 

— Vade retro, Satana! 

Kajetanas pristigo jėgų. Jis buvo perduotas į švento- 
sios Inkvizicijos rankas, apkaltintas erezija ir viešai tei- 
siamas. Teismas sukėlė paprastų žmonių bruzdėjimą ir 
nesutarimus Bažnyčios viduje. Ypatingos malonės dėka 
jam buvo leista išpirkti kaltę Dievo meilės ligoninėje, kur 
daugelį metų jis dirbo sanitaru, gyveno, valgė ir miegojo 
stačiai ant žemės drauge su ligoniais, maudėsi po jų ne- 
švariame vandenyje loviuose, bet neišmeldė to, ko karš- 
čiausiai troško — užsikrėsti raupsais. 

Sierva Marija jo bergždžiai laukė. Po trijų dienų ji nu- 
stojo valgyti, pašokus maištingumo priepuoliui, paryš- 
kinusiam apsėdimo požymius. Sukrėstas Kajetano nuo- 
puolio, nepaaiškinamos tėvo Akino mirties, visuomenės 
požiūrio į tą negandą, nepavaldžią nei jo protui, nei jo 
galiai, vyskupas iš naujo ėmėsi egzorcizmo su neįprasta 
jo amžiui ir sveikatai energija. Sierva Marija, šįsyk skus- 
tuvu plikai nugremžta galva, apvilkta tramdomaisiais 

marškiniais, priešinosi jam su šėtonišku nuožmumu, at- 
sikirsdama visomis pragaro kalbomis ir šėtonišku paukš- 
čių ūbavimu. Antrą dieną pasigirdo baisingas paklaiku- 
sių kaimenių maurojimas, sudrebėjo žemė, ir niekas jau 
nebeabejojo, jog Sierva Marija susiuosčiusi su visais pra- 
garo demonais. Celėje jai buvo padaryta šventinto van- 
dens klizma, prancūzišku metodu varant tuos, kurie dar 
galėjo užsilikti viduriuose. 

Grumtynės su demonais truko dar tris dienas. Nors ir 
savaitę nevalgiusi, Sierva Marija sugebėjo išlaisvinti vie- 
ną koją ir spyriu papilvėn parversti vyskupą žemėn. Tik 
tuomet susivokta, kad ji gali suvis išsivaduoti, nes buvo 
tokia sulysusi, jog nebenulaikė anksčiau suveržti diržai. 
Kilus skandalui, blaivas protas patarė nutraukti egzor- 
cizmą, ir Bažnyčios taryba su tuo sutiko, bet vyskupas 
stojo prieš. 

Sierva Marija niekad nesužinojo, kas atsitiko Kajeta- 
nui Delaurai, kodėl jis nebegrįžo su kraitele gardumynų 
nuo Pirklių vartų, nepasotinamos aistros genamas. Ge- 
gužės dvidešimt devintąją, nebetekusi paskutinės vilties, 
ji vėl susapnavo apsnigtą lauką už lango, kur nebuvo Ka- 
jetano Delauros ir kur jam nebuvo lemta kada nors grįžti. 
Ant kelių ji laikė kekę auksinių vynuogių, kurios bemat 
ataugdavo, kai tik jas suvalgydavo. Tik šįsyk ji skabė 
nebe po vieną, bet po dvi, užėmusi kvapą, — taip skubė- 
jo kuo greičiau nuraškyti kekę, nuskinti paskutinę uogą. 
Sargė, įėjusi paruošti jos šeštam egzorcizmo seansui, 
rado ją lovoje mirusią iš meilės spindulingu žvilgsniu ir 
švelnute it naujagimės oda. Iš plikai skustos galvos kalė- 
si plaukai, burbuliukais mušdami į paviršių ir vydamiesi 
sruogomis stačiai akyse. 

1949 m., griaudami senovinį vienuolyną, kurio vietoje turėjo 
iškilti penkių žvaigždučių viešbutis, vienoje kriptoje darbi- 
ninkai atranda keletą pabirų kaulų ir skaistaus vario spalvos 
plaukus. Išskleisti ant aslos, jie buvo dvidešimt dviejų met- 
rų ilgio... | 

Tikras faktas ar dar viena „Šimto metų vienatvės“ autoriaus 


lakios vaizduotės išmonė? Nesvarbu, nes taip prasideda ne- 


paprasta meilės istorija XVIII a. Kartachenoje, Kolumbijos 
mieste. Vienintelė markizo de Kasalduero duktė Sierva 
Marija de Todos los Ancheles, įkąsta šuns su žvaigžde kak- 
toje, atsiduria Inkvizicijos kalėjime. Apkaltinta ryšiais su 
šėtonu, nelaimingoji gyvens ten kartu su savo egzorcistu 
donu Kajetanu Delaura, kol įsiliepsnos nežabota ir pragaiš- 
tinga meilė... 

Šiame romane „Apie meilę ir kitus demonus“ (1994), kur 
tikrovė persipina su legendomis, mistika susilieja su ero- 
tika, G. Garcia Marguezas praplečia savo išrastojo magiš- 
kojo realizmo ribas. Tai romanas, trykštantis poezija. Tai 
metraščio stiliumi papasakoti tolimos istorijos įvykiai, dar 
kartą patvirtinantys didžiojo Kolumbijos mitų kūrėjo ne- 
ginčijamą talentą. 


